text:
ተጋ/መስፍን ሓጎስ ኣብ ዝሓለፈ ሰሙን ካብ መንእሰያት ንዝቐረበሉ ሕቶ ዝሃቦ መልሲ ተኸታቲለ ነይረ። ነቲ ብስሉን ዘይብሱልን ሕቶታት፡ እንታይ ማለቱ’ዩ ብዘየብል፡ ብዓቕሊ፡ ብህድኣት፡ ብምጡን ቃላት ብግልጺ ዝሃቦ መልሲ ድማ ኣድኒቐዮ። ምኽንያቱ ኣብ ትሕዝቶ ዘይሰማምዓሉ ነጥብታት’ኳ እንተሃለወኒ፡ ኣቀራርባኡ ግን ብሓቂ መሲጡኒ። ዝቐርበሉ ዝነበረ ሕቶታት ካብ ንጹህ ሕልና ዝመንጨወ ኮይኑ ግን ፖለቲካዊ ብስለት ዝጎደሎ’ዩ ነይሩ። መብዛሕቲኡ ጠንቂ ውሽጣዊ ፖለቲካዊ ቅልውላው ኤርትራ መን’ዩ? ከመይ’ከ ክፍታሕ ይኽእል? ናብ ዝብል ዘድሃበ ኣይነበረን። ዘቤታዊ ጸገምና ቀጥታ ምስ ውድብ ህወሓት ብምትእስሳር፡ ኣብ ምምሕዳር ትግራይ ኮይንካ ምቅላስ ይከኣል’ዶ ኣይከኣልን? ህወሓት (ወያነ) ምስ’ቲ ኣብ ዝሓለፍ 20 ዓመታት ኣብ ውድባት ኤርትራ ክፍጽሞ ዝጸንሐ ኢድ ኣእታውነት ሕጂ’ኸ ከመይ ክእመን ይኽእል? ብመሰረቱ’ኸ ካብ ህወሓት እንታይ ዓይነት ሓገዝ ኢና ንጽበ? ....ወዘተ ዝብል ብፍላጥ ድዩ ብዘይፍላጥ፡ ርትዓዊ ፖለቲካዊ ሚዛን ዝጎደሎ ካብ ባሕሪ ጥርጠራ ዝተቐድሐ ሕቶታት’ዩ ነይሩ።
ተጋ/መስፍን ዝሃቦ መልሲ ግን ኣብ ዝርዝር ከይኣተኹ ሓላፍነታዊ፡ መሃሪ፡ ሚዛናዊ፡ ሃናጺ ነይሩ። ንሱ ከም በዓል ነዊሕ ተመክሮ፡ እቶም መንእሰያት ከኣ፡ ከም ህዝባውን ሃገራውን ሓላፍነት ክርከቡ ፖለቲካዊ ሀ ሀ ዝብሉ ዘለው ጀመርቲ መጠን፡ ደረጃ ናይ ሓተትን መላስን ተቐራራቢ ኣይነበረን። ተጋ/መስፍን ፖለቲካዊ ውጽዓ ብድሌት ጥራሕ ከም ዘይፍታሕ፣ ሚዛን ድሌትን ክውንነትን ሓሊኻ ምኻድ ከም ዘድሊ፣ ታህዋኽ ከምዘየዋጽእ፣ ዝሰመዐካ ነገራት ኩሉ ሓላፍነታዊ ብዘይኮነ ኣገባብ ምድርጓሕ ጉዳኢ ምዃኑ፣ ክበርሃልካ ትደሊዮ ሕቶ ስምዒት ናይ ሰባት፡ ቦታ፡ ግዜ፡ ከስዕቦ ዝኽእል ኣወንታውን ኣሉታውን ውጽኢት ኣብ ግምት ምእታው ከም ዘድሊ ...ወዘተ ዝብልን ካልእን ስለገሶ ምኽሪ፡ ክመሃር ቅሩብ ንዝኾነ ሰብ ሃናጺ ትምህርቲ’ዩ።
ነቲ ጉጅለ ህግደፍ ኮነ ኢሉ ንዓመታት ኣብ ኣእምሮ ኤርትራውያን ህጻናትን መንእሰያትን ዝዘርኦ ናይ ድሕረትን ጽልእን ኣተሓሳስባ ብጭቡጥ መረዳእታ፡ ብሓይሊ ሓሳብ ዝሓጽብ ፖለቲካዊ ኣስተምህሮ ሂቡ። ቀጥታ ዝሓቱ ዝነበሩ ሰብ ጉዳይ ኮነ፡ ከም’ዚ ከማይ ብመራኸቢ ብዙሓን ዝተኸታተሉ ኤርትራውያን ብኣወንታ ተቐቢሎም ተማሂረምሉ ክኾኑ ድማ ተስፋ እገብር። ተጋ/መስፍን ኣብ ደምበ ደለይቲ ደሞክራስያዊ ለውጢ ካብ ዝጽንበር ነዊሕ ዓመታት ገይሩ ኣሎ። ኣብ’ዚ ዝሓለፈ ነዊሕ ዓመታት ዝተፈላለዩ ወገናት ተጋ/መስፍን ካብ መስረቲ፡ መራሕትን ፈለጥቲ ውሽጥን ህግሓኤ/ህግደፍ ሓደ ስለዝኾነ፡ ኣብ ተመክሮኡ ዝፈልጦ ገበናት ንህዝቢ እንተሓቢሩ፡ ንህግደፍ ዓቢ ፖለቲካዊ ውቅዒት፡ ሚዛን ርእይቶ ህዝቢ ድማ ዘስተኻኽል’ዩ ክብሉ ምጽናሖም ኣይርሳዕን። ንሱ ብወገኑ ብዙሕ ግዜ ዝፈልጦ ምስጢራት ንህዝቢ ክሕብር ተሓቲቱ፡ ጽባሕ ነርክበሉ ዝብል መልሲ’ዩ ክበሉ ጸኒሑ።
ካብ መፋርቕ 2018 ንነጀው ግን ኣብ ገዛእ ርእሱ ሓዲሽ ምዕራፍ ዝኸፈተ ይመስል። ጉጅለ ህግደፍ ብቃልሲ ክውገድ ዘለዎ ዘቤታዊ ጸላኢ ምዃኑ ብዘየደናግር ቃላት ይምህር ኣሎ። ናብ ተግባር ዘሰጋግሮ መደባት ኣብ ምምድማድ ከም ዝርከብ’ውን ዝተፈላለዩ ምንጭታት ይሕብሩ። ተጋ/መስፍን ሓጎስ ኣብ ልዕሊ ጉጅለ ህግደፍ ዘመሓላልፎ ዘሎ ተሪር መግለጺ ቀልቢ መንእሰያት ይስሕብ ኣሎ። ውሽጣዊ ዘቤታዊ ጉዳይካ ገዲፍካ፡ ጭቡጥ መረዳእታ ኣብ ዘይብሉ፡ ናብ ህወሓትን ህዝቢ ትግራይን ኢድካ ምውጥዋጥ፡ ኣብ ፖለቲካዊ ቅልውላው ኤርትራ ዘምጸኦ ፋይዳ ከም ዘየለ ዝህቦ ዘሎ ሓሳባት ይበል ዘብል’ዩ። ክሳብ ሎሚ ደኣ ኣበይ ጸኒሕካ? ዘብል ክተባባዕ ዘለዎ ኣወንታዊ ጅማሮ’ዩ።
ናብ’ቲ ብትሕዝቶ ዘይሰማምዓሉ ርእይቶ ክኣቱ፡ ተጋ/መስፍን ካብ መንእሰያት ንዝቐረበሉ ሕቶታት መልሲ ኣብ ዝህበሉ ዝነበረ፡ ፖለቲካዊ ውድባት ኤርትራ ብደረጃ ሰፊሕ ሃገራዊ ግንባር ተጠርኒፍካ (ተላፊንካ) ኣብ ምስራሕ ኣይተዓደሉን። ወይ ኣይበቕዕዎን። ንኣብነት ካብ 1999 ንደሓር ምሕዝነት ዝበሃል ግንባር ነይሩ። ኪዳን ዝበሃል ግንባር ነይሩ። ባይቶ ቀጺሉ እዚ ኩሉ ውጽኢት ኣየምጸአን። ዘይቅኑዕ ኣገባብ ስለ ዝኾነ ወይ ስለ ዘይከኣል ዘይኮነ፡ ንሕና ኤርትራውያን ብኸምኡ ተላፊንካ ምስራሕ ኣይከኣልናዮን። ኣይበቓዕናዮን። ሕጂ ዘለና እንኮ ኣማረጺ፡ ኣንጻር ጸላኢ ኣብ ሓደ ተጠርኒካ ምቅላስ ጥራሕ’ዩ። ናይ ዕላማ ፍልልይ ድሕሪ ምውጋድ ጸላኢ ክስረሓሉ ይኽእል’ዩ። ሕጂ ተላፊንካ ምስራሕ ዘይኮነ ሓደ ውድብ ኮይንካ ምስራሕ’ዩ ዘዋጽኣና ዘስምዕ ምኽሪ ሓሳብ ሂቡ።
ተጋ/መስፍን ሓጎስ ኣብ ፖለቲካ ኤርትራ ሕብረ ውድባዊ ክውንነት ምህላው ኣይዘንገዐን። ኣብ ህላወ ሕብረ ውድባዊ ክውንነት ብመትከል ኣድላይነት ምሕዝነታዊ ሰፊሕ ሃገራዊ ግንባር (ልፍንቲ) ኣይነጸገን። ምሕዝነታዊ ሰፊሕ ግንባር መስሪትካ ብሓባር ምቅላስ ይከኣል’ዩ። ፖለቲካዊ ውድባት ኤርትራ ግን ኣይበቓዕናዮን። ብተደጋጋሚ ፈቲናዮ፡ ብተደጋጋሚ ድማ ዝፈሸልናሉን ከነፍርየሉ ዘይከኣልናን ሜላ’ዩ በሃሊ’ዩ። ኣብ ሰፊሕ ምሕዝነታዊ ፖለቲካዊ ግንባር ተስፋ ከም ዝቖረጸ’ዩ ኣንጸባሪቑ።
ብገለ ሽነኹ ሓቁ’ዩ። ሰፊሕ ምሕዝነታዊ ሃገራዊ ግንባር ቅድሚ 1991 ብዝተፈላለዩ ፖለቲካዊ ውድባት ተፈቲኑ ኣይተዓወተን። ድሕሪ 1991 ብተደጋጋሚ ተፈቲኑ ዘድሊ ውጽኢት ኣየምጸአን። ሕጂ’ውን ዝተፈላለየ ፈተነታት ይግበር ኣሎ። ካብ ትማሊ ክሳብ ሎሚ እቶም ኣብ ምምስራት ሰፊሕ ምሕዝነታዊ ግንባር (ልፍንቲ) ዝዋስኡ መሪሕነታዊ ኣካላት ገዛእ ርእሶም ናይ ባህሪ ለውጢ ኣየምጽኡን። ገዛእ ርእሶም ካብ ተራ ፖለቲካዊ ህልኽ ናብ ምዕቡል ወይ ብሱል ስነ-ሓሳባዊ ፖለቲካዊ ውድድር ስለ ዘይቀየሩ ከኣ፡ ካብ ዝተለምደ ዝተቐየረ ነገር ከምጽኡ ኣይከኣሉን። እዚ ንትዕግስትኻ ዝፈታተን’ዩ። እዞም ዘይመትከላዊ ህልኽ ዝምርኩሶም መሪሕነታዊ ኣካላት ያዕ ክሳብ ዘይተባህሉ፡ ጭርሖ ሰፊሕ ሃገራዊ ግንባር ኣይዕወትን ዝብል ጥርጠራ ከተሕድር ኣሉታዊ ድርኺት ዝገብር’ዩ። ምስ’ቲ ብደሞክራስያዊ ኣረኣእያ ዘይተገርሐ ፖለቲካዊ ባህሪ፣ ሓቀኛ ሰፊሕ ሃገራዊ ግንባር መስሪትካ፡ ኣብ ዝተሰማማዕካሉ መትከላት ጸኒዕካ ብሓባር ክትቃለስ ቀሊል ኣይኮነን ከቢድ’ዩ። ክብደቱ ን 50-60 ዓመታት ብተግባር ዝተራእየ ዘይዕውት፡ ጉዕዞ ሰንከልከል፡ ሕሜታ፡ ምቅንጽጻል፡ ምጥርጣር፡ ምፍታሕ፡ ታሪኽ’ዩ።
ኮይኑ ግን ኣብ ከም’ዚ ፖለቲካ ኤርትራ ዝርከበሉ፡ ከም ጥሙር ህዝብን ልኡላዊት ሃገርን ናይ ምቕጻልን ዘይምቕጻልን ዝውስን ዝሩግ ኣተሃላልዋ፡ ፖለቲካዊ ውድባት ብደረጃ ሰፊሕ ሃገራዊ ግንባር ተጠሚሮም ዓቕሚታቶም ኣወሃሂዶም ክሰርሑ ምግባር ድዩ ዝቐልል ወይስ ውድበይ ፕሮግራማይ ዝብል ገዲፍና፡ ናብ ጉጅለ ህግደፍ ኣብ ዘቕነዐ ሓደ ውድብ ፈጢርና ንቃለስ ዝብል ጻውዒት’ዩ? ኣየንኡ’ዩ ናብ ቅቡልነት ዝቕረበ? ኣብ ተግባራውነቱ ዘሎ ጸገም እቲ ልዕል ክብል ዝተገልጸ ኮይኑ፡ ብመትከል ሰፊሕ ሃገራዊ ግንባር ዘዐውት ሜላ ምዃኑ ኩሎም ፖለቲካዊ ውድባትን ፖለቲከኛታት ኤርትራውያን ዝፈላለይሉ ኣይኮኑን። እሞ ነዚ ቅኑዕ ሜላ ግን ከኣ፡ ብሰንኪ ዘይደሞክራስያዊ ባህርን ዘይብቕዓትን መሪሕነታዊ ኣካላት፡ ዘይተበቕዐ ከተብቅዕ ድዩ ዝቐለለ ወይስ ኣብ ሰፊሕ ሃገራዊ ግንባር ክጥርነፉ ዘይበቕዑ ፖለቲካዊ ውድባት ኣብ ሓደ ውድብ ተጠቓሊሎም ውጽኢት ከምጽኡ ምጽባይን ምጽዋዕን’ዩ? ንዓይ ህላዌ እቲ ብዝሐ ውድባት ቅሂሙ፡ ኣብ ሓደ ውድብ ኮይና ኣንጻር ጉጅለ ህግደፍ ንመክት ዝብል ሓሳብ ፖለቲካዊ ክፋእ የብሉን፡፡ መበገሲኡ ሓልዮት ህዝቢ ዝደፍኦ ሓላፍነታዊ ስምዒት ምዃኑ ይርደኣኒ’ዩ። ብተግባር ግን ዘስርሕ ሜላ ኣይኮነን።
ከም’ቲ ዝተባህለ ዋላ ንሓጺር መድረኽ ይኹን፡ ዘለና ፍልልይ ገዲፍና ኣብ ሓደ ውድብ ንጠርነፍ ማለት ሓድነት ንግበር ማለት’ዩ። ንልፍንታዊ ስራሕ ብሓሳብን ብተግባርን ቅሩብነት ዘይብሉ ፖለቲካዊ ባህሪ፡ ኣብ ሓደ ውድብ ተጠርኒፍና ኣንጻር ጉጅለ ህግደፍ ንቃለስ፡ መስዋእቲ ከፊልና ሃገር ከደን ህዝባዊ ዓወት ነምጽእ ኢልካ ከተስመዖ ምፍታን የዋህነት’ዩ። ተቐባልነቱ ፈጺሙ ኣይረኣየንን። ብምንጽጻር ዝተፈላለየ ርእይቶ ዘለዎም ፖለቲካዊ ውድባት ተላፊንካ ምስራሕ ዝብል ሓሳብ’ዩ ብቐሊል ክሰምዕዎን ክትግብርዎ ዝኽእሉን ሜላ። ንስለ ድሕነት ህዝብናን ልኡላውነትናን ብሓደ ንስራሕ ንዝብል ዝቕበል ባህሪ ኣይኮነን ዝሰምዕ እዝኒ’ውን ዘሎ ኣይመስለንን። ሰፊሕ ሃገራዊ ግንባር፡ ኣንጻር ናይ ሓባር ጸላኢ ብሓባር ዘቃልስ ምሩጽ ሜላ’ዩ። ስለዚ ክሳብ ሎሚ ውጽኢት ዘየምጸአሉ ምኽንያት እንታይ’ዩ ምልላይ’ዩ እቲ ዝሓሸ መንገዲ እብል። ተደጋጋሚ ፈተነታት ተገይሩ ዘይተዓወተሉ ምኽንያት ክግምገም ካብኡ ክውሰድ ዘለዎ ትምህርቲ ድማ ክውሰድ እተተኻኢሉ ዘይእረመሉን ኣብ ግብሪ ዘይትርጎመሉ ምኽንያት የለን። ብናተይ እምነት ኣተሓሓዛና ዘይመትከላዊ ኣብ መጽናዕቲ ዘይተመስረተ ብሽርሕን ጉርሕን ዝተመልአን ብተብተብ ዝግበር ፈተነታት ስለ ዝኾነ’ዩ ክሳብ ሎሚ ዘይተዓወተ።
ሰፊሕ ሃገራዊ ግንባር (ተላፊንካ ምስራሕ) ዘዐውት ምዃኑ ኣብ ካልእ ከይከድና ባህልና ጭቡጥ ምስክር’ዩ። ሓደ ብዕራይ ዘለዎ ኤርትራዊ ሓረስታይ ምስ ካልእ ሓደ ብዕራይ ዘለዎ ኣላፊኑ ጸገሙ ከም ዝፈትሕ ኩልና ንፈልጦ ኢና። ኣብ ግዜ ቀውዒ ብፍላይ ከኣ ዘይተደላዪ ደበናን ዝናብን ኣብ ዘንጸላልወሉ ወቕቲ፡ ሓረስቶት ኤርትራ ጉልበቶም ኣላፊኖም’ዮም ፍርያቶም ካብ ምብልሻው ዘድሕኑ። ኣብ ወርሒ ሰነ ትኸል ንቐል ኣብ ዝኾነ ወሳኒ ወቕቲ ብዕራይ ምስኣን፡ “ካብ ማይ ሕዳር ኣምበጣ ሕዳር” ኣብ ዝበሃለሉ ሃይሃይታ ቀውዒ ጉልበት ምስኣን ቀጻልነት ህይወት ንሓደጋ ዘሳጥሕ ከቢድ ማሕበራዊ ቁጠባዊ ጸገም’ዩ። ነዚ ጸገም’ዚ ንምብዳህ ከኣ ብዕራይን ጉልበትን ኣላፊንካ ምስራሕ’ዩ። ንሱ’ዩ ፍቱን መፍትሒኡ። እዚ ውጽኢታዊ ሓባራዊ ስራሕ ኣብ ፖለቲካዊ መዳይ’ውን ይሰርሕ’ዩ። ብግቡእ ክንግልገለሉ ከኣ ይግባእ። ካልእ ኣብነት’ውን ንምጥቃስ ይከኣል፡ ካልኣይ ኲናት ዓለም፡ ማሕበረ-ሰብ ዓለም ብፖለቲካዊ ስነ-ሓሳብ ኣብ ክልተ ደምበ ተፈላልዩ፡ ሓደ ውድቀት ናይ’ቲ ካልእ ንምቅልጣፍ ሓያል ንሕንሕ ኣብ ዝነበረሉ መድረኽ ዝሑል ኲናት፡ ንዓለም ናብ ዘይህልውና ዝደፍእ ምስፍሕፋ ፋሽሽታውያን ሓይልታት ምስ ኣጋጣመ፡ እቲ ክልተ ደምበ ብዝተሓተ መሰማምዒ ነጥቢ ብሰፊሕ ሃገራዊ ግንባር ተኣሳሲሩ’ዩ መኪትዎ። ሳላ ከምኡ ዝተገብረ ከኣ ዓለም ካብ ኣንጸላልይዋ ዝነበረ ሓደጋ ክትድሕን ክኢላ። እዚ’ውን ዓቢ ተመክሮ ስለ ዝኾነ ክንመሃረሉ ይግባእ። ኣብ ጎሮቤት ሃገር ኢትዮጵያ ንስርዓት ደርግ ንምውጋድ፡ ብመሪሕነት ህወሓት-ኢህወደግ ዝተገብረ ምሕዝነታዊ ግንባርን ዘምጸኦ ኣንጸባራቒ ዓወትን’ውን ናይ ቀረባ ተዘክሮ’ዩ። ኣብ ጸረ ደርግ ዘትከለ ወተሃደራዊ ምሕዝነት ህወሓት-ኢህወደግን ኤርትራዊ ህግሓኤን’ውን ከምኡ ጽቡቕ ኣብነት’ዩ።
ስለዚ ንሕጂ ይኹን ንቐጻሊ በበይኑ ርእይቶ ዘለዎም ብዙሓት ፖለቲካዊ ውድባት ኣብ ዘለውሉ ወቕቲ፡ ብሓሳብ ደረጃ ብኹሎም ውድባት ቅቡል ዝኾነ ሰፊሕ ሃገራዊ ግንባር መስሪትካ፡ ብተግባር ክሰርሕ ዝኽእለሉ ፖለቲካዊ ብቕዓትን ንቕሓትን ሃሰስ ኣብ ክንዲ ምባል፡ ኣብ’ዚ ተፈቲና ወዲቕና ኢና። ወይ ኣይተዓደልናን። ዘለና እንኮ ኣማራጺ ኣብ ሓደ ውድብ ተጠርኒፍካ ምቅላስ’ዩ ዝብል ርእይቶ፡ ንባህሪ ኤርትራውያን ብሓፈሻ ንፖለቲካዊ ውድባት ከኣ ብፍላይ ብዕምቆት ዝተገንዘበ ኣይመስለንን። ቀዳምነት ንዝወሃቦ ዛዕባ ምልላይን ናይ ቀዳምነት ቀዳምነታት ሰሪዕካ ንምስራሕ ዝተቐረበ ባህሪ እንተዝነብር ደኣ፡ ሰፊሕ ሃገራዊ ግንባርስ መዓስ መድልየ። ሰፊሕ ሃገራዊ ግንባር፣ ስትራተጂካዊ ደሞክራስያዊ ግንባር፣ ዘድለየሉ ምኽንያት’ኮ ኣብ መንጎ’ቶም ሓይልታት ዘሎ ናይ ባህሪ ድዩ ናይ ኣረኣእያ ርሕቀት ይቀራረብ ስለ ዘየሎ’ዩ። እቲ ኣብ መንጎ ዘሎ ናይ ባህሪ፣ ናይ ስነ-ሓሳብ፣ ስትራተጂ ድዩ ስልቲ ክፍተት ምእርናብ ምስ ኣበየ ‘ኳዩ ኣድላይነት እዚ ግንባር ከም ኣመራጺ ምፍትሒ ሓሳብ ተወሲዱ ኣብ ኩሉ ኩርነዓት ዓለም ክሰርሓሉ ጸኒሑን ዛጊት’ውን ዝስረሓሉ ዘሎን። ስለዚ ኣብ ምቛም ሰፊሕ ሃገራዊ ግንባር ዘይበቕዑ ፖለቲካዊ ውድባት፡ ኣብ ሓደ ውድብ ተጠርኒፎም ኣወንታዊ ውጽኢት ከምጽኡ ምጽባይ ክውንነታዊ ስለ ዘይኮነ፡ ነቲ ቅኑዕ ግን ዘይተበቕዐ ምቛም ሰፊሕ ሃገራዊ ልፍንታዊ ግንባር ክውን ንምግባር ንረባረብ።
ካብ ዛራ ማና
29-09-2020


c: text/html

text:
ንኹሉኹም ኣብ ስደት እትርከቡ ደቂ ተባዕትዮን ደቂ ኣንስትዮን መንእሰያት ኤርትራ፡
ዝሓለፋ ክልተ ወራዋርሕ ካብ ቱኒዝያን ግብጽን ዝጀመረ ኣድማ ህዝቢ ኣንጻር ኦኣመጽቲ መራሕቲ ብፍላይ ከኣ ምልዕዓል ህዝቢ ሊብያ ኣንጻር ዕሉልን ጽሉልን ውልቀመላኺ ጋዳፊ ንውልቀመላኺ ኢሳይያስ ኣፈወርቂ ሕማም መንጾሮር ኮይኑዎ ከምዘሎ በቲ ንኽልተ ግዜ ንሕክምና ንቐጠር ዝተመላለሶ ከነረጋግጽ ንኽእል።
እቲ ህዝባዊ እምነት ኣጥፊኡ፡ ንስለያዊ መሓውር ከም ኣማራጺ መጻንሒ ስርዓቱ ዝጥቀመሉ ዘሎ መላኺ ስርዓት ህግደፍ፡ ኣብ ሰሜን ኣመሪካ፡ ቺካጎ፡ ሃሱሳዊ ስርሓት ከካይዱሉ ካብ ዘዋፈሮም ሰለይቲ ተቓሊዖም።
መላኺ ስርዓት ህግደፍ ኣብ ልዕሊ ህዝቢ ኤርትራ ዘውርዶ ዘሎ ሕሰም ንምግላጽን፡ ዲሞክራሲን ስርዓተ ሕግን ኣብ ኤርትራ ዝጠልብን ዉዕዉዕ ሰላማዊ ሰልፊ፡ ብ20 ግንቦት ኣብ ጀርመን ከተማ በርሊን ተኻይዱ።
ናይ ማይን ከባብን ሚኒስተር ነበር፡ ወልደሚካአል ገብረማርያም ኣብ መንጎ ሰራዊትን ፕረሲደንት ኢሳያስን ዝርከብ ምፍሕፋሕ ንምህዳእን፡ ጠለብ ሰራዊት ተቐባልነት ንኽረክብን፡ ምርግጋእ ክሰፍንን፡ ብዘርእዮ ተሓባባርነትን ቆራጽነትን ኣብዚ ጊዘዚ ኣብ ውሽጢ ህዝብን ሰራዊትን ዓቢይ ህቡብነት ስለዘጥረየ ፡ ውልቀ መላኺ ኢሳያስ በዚ ህቡብነትዚ ከምዝተሻቐለን ሓሓሊፉ ድማ ኣብ ልዕሊ ወልደሚካኤል ዝውርወር ዘለፋ-ሓዘል ዘይእርኑብ ቃላት ከስምዕ ከምዝተራእየን ምንጭታት ካብ ኣስመራ ሓቢሮም፡፡
ውልቀ መላኺ ኣቶ ኢሳይያ ኣፈወርቂ ካብ ጊዜ ብረታዊ ቃልሲ ማለት ካብ 1976 ኣትሒዙ ዝተኣከበን ዝተጸንዐን ዝተሰነደን ንታሪኽን ቋንቋን ባህልን መበቆልን ሃይማኖትን ሃብቲ ባሕርን መሬትን ያታዊ-ሕግታትን ዘጠቓለለ፡ ብድምር ክሳብ ዓሰርተ ሓሙሽተ ሽሕ ገጻት ዝሓዘ ሰፊሕ መዝገብ፡ ዝኾነ ይኹን ቅዳሕ ከይተርፍ ኣጻርዩ፡ ብምሉኡ ነቲ ሰነድ ካብ ቤት ጽሕፈት መጽናዕትን ስነዳን ምርምርን ናብ ቤትጽሕፈቱ ብምውሳድ፡ ፡ ንኸይሕተም ከምዝኣገዶ ምንጭታትና ምስናይ መሪር ሓዘን ገሊጾም።
ፕረሲደንት ኢሰያስ ንህዝቢ ኤርትራ ወሰን ኢልካ ናይ ምጽናት መደብ ዝተተሓሓዞ ይመስል።
ልክዕ ከምቲ ሂትለር ንኣይሁዳውያን ’’ጥጡሕ ቦታ ተዳልዩልኩም ኣሎ’’ ብዝብል ጉልባብ ምልዮናት ህዝቢ እስራኤል ናብ ኮንሰንትረሽን ካምፕ ወሲዱ ዘጥፈኦም፡ ውልቀ መላኺ ኢሰያስ ድማ ኣብዚ ቀረባ እዋን “ናብ ልሙዕ መሬት ክወስደኩም የ“ ብዝብል ጉልባብ፡ ኣብ 88 ዝተፈላለያ ዓድታት ንዝርከብ ህዝቢ ናብ ጋሽ ባርካ፡ ዲጋ ገርሰት፡ ብሓይሊ ንምግዓዝ መደብ ኣውጺኡ ንምትግባር ይሸባሸብ ከምዘሎ ምንጭታት ሓቢሮም።
ህሉው ኩነታት ሃገርና ብደቂቅ ድሕሪ ምምዛን፡ ኣብ ጀርመን እንርከብ ሃገራውያን: ምትእኽኻብና፡ ጸረ ውልቀ መላኺ ዝዓለመ ህዝባዊ ኣገልግሎት ምውፋይ ጥራሕ፡ ከምዝኾነ ኣቐዲምና እናሓበርና ፡ ነዚ ዝስዕብ ውሳኔ ነመሓላልፍ፡፡

robotstxt: allowed

filter: keep


text:
30 ዓመት ሕሱም መሕድሮ፡ ከም ኤርትራዊ ሓፊረSunday, 27 June 2021 08:51 Written by ክፍላይ ተኪአ
ኣነ ከም ጸሓፍን ሓሳብ ኣቕራብን ኣምር ኣርእስተይ ተኸቲለ ናብ ሕብረተ-ሰበይ ከመሓላልፍ እንከለኹ፡ ብመጠኑ ካብቲ መሰል ሰብኣዊ ክብሩ ክገልጽ ዘይክእል፡ ብመጠኑ ሕልናዊ ዕረፍቲ ኣሎኒ። ምኽንያቱ ወዲ-ሰብ ንመሰል ብኣካላት ህዋሳቱ ሓሳባቱ ክገልጽን ክፈትሕን፡ ህያብ ባህርያዊ ብልጫ ናይ ጉዕዞ ናይ ነፍስ-ወከፍ ፍጡር ወዲ-ሰብ ሓደ ካብቶም 5 ህዋሳቱ ስለ ዝኾነ፡ ብዝተፈላለየ መገዲ ንሓቅን ፍትሓውን መልእኽቲ ሓሳባቱ ከፍስስ እቲ ቀንዲ ኣካል ጥዕንኡ‘ዩ። ብካልእ ኣዘራርባ ወዲ-ሰብ ሕዋሳቱ ዓጽዩ ሕልንኡ ከማዕብል ዘይክእል ኣብ ጉዕዞ ሂወቱ ኮይኑ፡ እዚ ከኣ ውጽኢት ናይ 30 ዓመት ህያው ምስክር‘ዩ።
ዝኸበርካ ኤርትራዊ፡ 30 ዓመት ኣብ ሓደ ሕብረተሰብን ሃገርን፡ ኣብ ወለዶ መንእሰያትና እናተተኻኽአ ብኣሽሓት ዝቝጸሩ ብዝተፈላለየ ዓውዲ ስነ-ትምህርቲ እተፍርየሉ‘ዩ፤ ኮይኑ ግን ኣብ ኤርትራ ብኣንጻሩ ንለባም ኤርትራዊ ዘሕዝንን ዘጕህን ኮይኑ ኣሎ። ኣነ ከም ሓሳብ ኣቕራቢ ዘሕምመንን ዘጕህየንን ኤርትራዊ ስለ ዝኾንኩን፡ ነፍስወከፍ ኤርትራዊ/ት እዚ ብርሰት እዚ ተመሊሱ ምስ ጠመቶ ብርግጽ እንታይ‘የ ዝገብር ኔረ ብርሰት እናረኣኹ ኢሉ ምስ ሕልንኡ ክዛረብን ክበኣስን፡ መንእሰይ ወለዶ እንታይ‘ዩ ክብለኒ እናበለ ለይትን መዓልትን ክሳቐይን ክሓስብን ምዃኑ ኣይጠራጠርን። “ ዘገርም ስቕታ ብርሰት፡ ልቦና ዝጐደሎ“።
ዝኸበርካ ኤርትራዊ፡ 30 ዓመት ዝተቓለስካ ድሕሪ መሪር ቃልሲ ብመስዋእቲ ነጻነት ዘምጻእካ ሃገር ኮይንካ፤ ኮይኑ ግን ንዓሰርተታት ዓመታት ህዝቢ ኤርትራ ሃገሩ ብሰላም ዘይነብረላ፡ ፍርሕን ማእሰርትን፡ መንእሰይ ወለዶ ናብ ትምህርቲ ዘይጐየሉ፡ ብሓፈሻ ህዝቢ ኤርትራ ሓሪሱን ሰሪሑን ነጊዱን ክሳዱ ኣቕኒዑ ዘይጥምታን፡ ኣእጋሩ ኣትሪሩ ዘይረግጻ ኮይናቶ፡ ካብኡ ሓሊፉ ከኣ መግለጺ ዘይርከቦ ስደትን ሞትን፡ እዚ ከኣ ነቲ ከምኡ ዝገብረና/ዝገብረካ እቲ ጨካን ስርዓት ዓጸፌታ ንመሰላዊ ክብርኻን ማዕርነትካን መልሲ ክብርኻ ብዘይምሃብካ፡ እዚ ከኣ ልቦና ዝጐደሎን ደረት ዘይብሉ ስቕታኻን‘ዩ እቲ ኩሉ ብርሰት ክብል እደፍር። ንሱ ከኣ‘ዩ እቲ ሓቂ።
ዝኸበርካ ኤርትራዊ፡ ብዝኾነ መግለጺ ዘይብሉ ጨካን ስርዓት ኩሉ ግፍዕታት ወዲኡ፡ ብድሕረይ ሳዕሪ ኣይብቈላ ናይ ቅባጸት ተስፋ ንኣደ ኤርትራዊት ንኣቦ ኤርትራዊ ብሓፈሻ ንህዝቢ ኤርትራ ኣብ ሓዘን ክነብር፡ ትፈትዎም ኰስኲስካ ዘዕበኻዮም ደቅኻ ኣብ ዘይምልከቶም ኲናት ትግራይ ሸሚሙ ድራር ዝብእን ኣሞራን ገይርዎም/ኮይኖም ኣለዉ። ኣብዚ ሓደ ነገር ክብል ክግደድ ከለኹ፡ ንሕና ኤርትራውያን ይኣክል ደረት ሰጊርካ ኣሎኻ ኢልና ብውሽጥን ብደገን ብሓባር ዘይምውጻእና፡ ከም ናይ ኣዴታትን ኣቦታትን ሶማላውያን እዚ ዘይምግባርና ጽባሕ ንግሆ ታሪኽ ከሳቕየና እዩ። ሕጂኸ እንታይ ትሓስብ ኣሎኻ? እቲ ዘገርም ደቅኻ ኣብ ኲናት ጠቢሱ ተመሊሱ ኣብ ማእከልካ ከዅድድ ንህዝቢ ኤርትራ ክልተ ሞት‘ዩ። አረ እንታይ ኢና ኮይንና?
ዝኸበርካ ህዝቢ ኤርትራ፡ ኣብ መወዳእታ ሓሳብ ጽሑፈይ ክብሎ ዝደሊ ሕጂ እቲ ስርዓት መዓልቲ ውድቀቱ ኣኺሉ‘ዩ። ህዝቢ ኤርትራ ሽግ ሓርነት ክትውልዕ ግዜ ንባዕሉ ይሓተካ ኣሎ። እቲ ግዜ ኣኺሉ‘ዩ። ኣብዚ ሓደ ነገር ክብሎ ዝደሊ፡ ኲናት ኣዕናዊ‘ዩ። ንኲናት ዝቃወም ጥዑይ ሰብ ወይ ጥዑይ ሕብረተ-ሰብ ጥራሕ‘ዩ። ኩሉ ግዜ ናይ ህዝቢ ቃልሲ ተዓዋቲ ምዃኑ ጥርጥር የብለይን። ስለዚ ንሕና ኤርትራውያን ሰብኣዊ ክብሪ ናይ ማንም ህዝቢ ዓለም ክብርና ምዃኑ ነስተውዕል፡ ንሕሰብ፡ ንመራመር ደጊመ ደጋጊመ እብለካ ኣለኹ።
ክፍላይ ተኪአ
ጀርመን
ዜናዊ ጸብጻብ፡ ዝኽሪ ሰማእታት 20 ሰነ ፖሓኤMonday, 21 June 2021 23:02 Written by ሓይሊ ዕማም ሚድያ ፖሓኤ
ፖለቲካዎ ሓይልታት ኤርትራ (ፖሓኤ)፡ 20 ሰነ መዓልቲ ሰማእታት ኤርትራ፡ ኣብቲ ዕለቱ ብመንገዲ ማሕበራዊ መራኸቢ (ዙም) ዘኪሩ። ኣብ መኽፈቲ ናይቲ ዝኽሪ፡ ኣቦ መንበር ኣወሃሃዲ ኣካል ፖሓኤ ዶ/ር መሓመድ በሽር ንተሳተፍቲ ናይ እንዃዕ ደሓን መጻእኩም ቃል ኣስሚዑ ነቲ መደብ ንዘዳለዉ ኣካላት ከኣ ኣመስጊኑ። ድሕሪቲ መኽፈቲ ቃልን ንሰማእታት ዝምልከት መዝሙርን ከኣ፡ ነታ ዕለት ዝምልከት ብኣወሃሃዲ ኣካል ፖሓኤ ዝተዳለወ መግለጺ፡ ነቲ መደብ ብዝመርሕዎ ኣሕዋት መንግስተኣብ ኣስመሮምን እስማዒል ገበይታን ብትግርኛን ዓረበኛን ብንባብ ቀሪቡ።
ኣብቲ መግለጺ፡ ናይ ኤርትራውያን ስዉኣት ታሪኽ ዘይርሰዖ ጀግንነት ተጠቒሱ፡ እንተኾነ ሕድሮም ስለ ዝተጠልመ፡ ህዝቢ ኤርትራ ክሳብ ሎሚ ከምዘይረሃዎ ኣንጸባርቑ። ህዝቢ ኤርትራ ቅድም ኣብ ፖለቲካዊ መዳይ ደሓር ከኣ ኣብ ብረታዊ ቃልሲ፡ “እምቢ ንመግዛእቲ” ስለ ዝበለ፡ ብገዛእቲ ሓይልታት ኣብ ዝተፈላለዩ ግዝየታትን ቦታታትን ዘጋጠሞ ጥልመትን ግፍዕን ብኣብነታት ኣሰንዩ ኣዘኻኺሩ። ብሰንኪ በደል ገዛእቲ ብፍላይ ካብ 1967 ጀሚሩ ንዘጋጠሞ ስደትን ምምዝባልን እውን ዳህሲሱ። ኣተሓሒዙ ከኣ 20 ሰነ ንስለ ምዝካር እትዝከርን እትበዓልን ዕለት ዘይኮነትስ ሕድሪ ስዉኣት ንምፍጻም ቃል ዝእተወላ ምዃና ኣዘኻኺሩ።
ኣብዚ ነታ ዕለት ብዝምልከት መዛሙርን ዝተፈላለየ ግጥምታትን ዝቐረበሉ መደብ ኣቦመንበራት ናይተን ኣብ ምውህሃድ ፖለቲካዊ ሓይልታት ተሓቚፈን ዘለዋ ፖለቲካዊ ኣካላት፡ ኤርትራዊ ሃገራዊ ባይቶ ንዲሞክራስያዊ ለውጢ (ኤሃባዲለ)፡ ኤርትራዊ ሃገራዊ ግንባር (ኤሃግ)፡ ሰልፊ ዲሞክራሲ ህዝቢ ኤርትራ (ሰዲህኤ)፡ ውድብ ሓድነት ኤርትራውያን (ውሓኤ)ን ዲሞክራስያዊ ውድብ ዓፋር ቀይሕ ባሕሪ (ዲውዓቀባ)ን ቃል ኣስሚዖም። እቶም መራሕቲ ናብዚ ምውህሃድ ንምብጻሕ ዝተኻየደ መስርሕ ጠቒሶም፡ ህልዊ ኩነታት ኤርትራ ብመንጽርቲ ኤርትራውያን ሰማእታት ዝገድፍዎ ሕድሪ ኤርትራ ካብዚ ዘላቶ ሓደገኛ ፖለቲካዊ ኩነታት ንምውጻእ ኣብ ቅድሚ ህዝቢ ኤርትራ ዘሎ ብደሆ ጠቒሶም። 20 ሰነ ናይ ጽንዓት፡ ክብርን ተወፋይነትን ዕለት ምዃና ከኣ ኣዘኻኺሮም። ኣብቲ ኣጋጣሚ ከኣ ፖሓኤ ኣብዚ በጺሕዎ ዘሎ ደረጃ ንክበጽሕ ተበግሶ ንዝወሰደ ነፍሰሄር ብርሃነ ወልደገብርኤል እውን ተዘኪሩ። ኤርትራውያን ብሰንኪ ጉጅለ ህግደፍ ካብዚ ዘለናዮ ሓደገኛ ሃለዋት ንምውጻእ፡ ኩሎም ኤርትራዊ ናይ ለውጢ ኣካላት ኣብዚ ቃልሲ ንክሳተፉ ጸዊዖም። ጀግንነት ኤርትራውያን ሰማእታትን ኣብቲ ቃልሲ ኣካሎም ንዝጐደለን ዘለዎም ክብርን ናእዳን እውን ብዝተፈላለዩ መልከዓት ገሊጸምዎ።
በቲ ኣቐዲሙ ብኣዳለውቲ መደብ ዝተሰርዐ መሰረት ከኣ ንነባራት ተቓለስቲ ብምውካል ገዲም ተጋዳላይ መሓመድ ብርሃን ብላታ ቃል ኣስሚዑ። ንሱ ኣብ ታሪኽ ብረታዊ ቃልሲ ህዝቢ ኤርትራ፡ ካብ ዝተፈጸሙ መስተንክር ጅግንነታት ንኣብነት ዝኸውን ፍጻመታት ዘርዚሩ። ኣብዚ እዋንዚ ኤርትራን ህዝባን ኣብ ሓደገኛ ኩነታት ከም ዘለዉ ብምጥቃስ ከኣ ብሓፈሻ ህዝቢ ኤርትራ ብፍላይ ከኣ መንእሰይ ሃገሩን ህዝቡን ንከድሕን ጸዊዑ። ኣሓት ኣስገደት ተስፋሃንስን ሓናን መሓመድ ሳልሕን ከኣ ብስም ደቂ ኣንስትዮ ብትግርኛን ዓረበኛን ነታ ዕለት ዝምልከት ቃል ኣስሚዐን። ንሳተን ብሓፈሻ ንታሪኻዊ ጀግንነት ኤርትራውያን ብፍላይ ከኣ ንግደ ደቂ ኣንስትዮ ኣብ ቃልሲ ኤርትራ ዝምልከት ጠቒሰን። ኤርትራ ካብዚ ኣትያቶ ዘላ ጸበባ ንምንጋፍ ኣብ ዝካየድ ዘሎ ቃልሲ ኩሉ ክሳተፍ ኣዘኻኺረን። መንእሰያት፡ ዮሴፍ ኣስገዶምን ዓብዱልሓኪም ካሚልን ብተመሳሳሊ ብትግርኛን ዓረበኛን ነታ ዕለት ዘንጸባርቕን ግደ መንእሰይ ኤርትራ ኣብዚ ነካይዶ ዘለና ቃልሲ ዝምልከት ዘዘኻኽርን ቃል ኣስሚዖም። ሓው ኣሕመድ ኣልሸሪፍ ድማ ብዓረበኛ ግጥሚ ኣቕሪቡ።
ኣብዚ ዝተፈላለያ ኤርትራዊ ናይ ለውጢ ማዕከናት ዜና ዝተሳትፋሉን ተለቪኝን ኤሪሳት ብመንገዲ ፌስቡክ ብቐጥታ ዘተሓላለፈቶን መደብ፡ ግጥምታት ኣሕመድ ሸሪፍን ብዓብዱልሓፊዝን ኣብ መንጎ ኣብ መንጎ መደባት ቀሪቡ።
ቅልዕቲ ደብዳቤ ናብ ክልተ ስዉኣት የሕዋተይThursday, 17 June 2021 21:36 Written by ተስፋይ ካሕሳይ
ብመጀመርያ ከመይ ትኾኑ፡ ነኣሽቱ የሕዋተይ፡ ነቲ ምእንቲ እዛ ሃገር ኢልኩም ሂወትኩም ዝኸፈልኩም ዘለኣለማዊ ዝኽሪ ንዓኹም ይኹን። ሳላ ናትኩምን ከማኹም ዝኣመሰሉ ኤርትራውያን ዝተኸፍለ መስዋእቲ፡ ኤርትራ እትብሃል ሃገር ተፈጢራስ እንሆ ዝሓለፈ ወርሒ ግንቦት 24 መበል 30 ዓመት ነጻነት ክኽበር ቀንዩ።
ኣነ ዓቢ ሓውኹም ንመወዳእታ ግዜ ዝተረኣኤናላ ግዜ መስለኒ ኣብ መፋርቕ 1977 ኣቢሉ ናብ ዓዲ ቢደል ንዓይ ኣብ ገድሊ ምስ ተሓኤ ስለዝነበርኩ ክትርእዩኒ መጺእኩም ምስ ረዘነ ሓውኹም።ንምልላይ ዝኣክል ምስ'ዞም ኤርትራውያን የሕዋትኩምን ኪዳነ ካሕሳይ፣ ዮሴፍ ካሕሳይ ዝተሰዋእኩም ረዘነ ካሕሳይ ድማ ብሂወት ዘሎን ካብቶም ምስ ህዝባዊ ግንባር
ኮይኖም ዓዲ ዝኣተዉ ምዃንኩም የላልየኩም ኣለኹ እሞ ፡ኣይፍለጥን ብዛዕባኹም ዝፈልጡ እንተሃለዉ ደሃይ እንተረኸብኩ እውን ንዓና ጽቡቅ ምኾነ ብማለት እዩ። እቲ ብድሕሬኹም ዝኸደ ምዕብልናታት እውን ኢንተርነት ተማሂዙ። ናይ መራኸኒ ብዙሓን ሰፊኑ ዘሎ እዋን፡ ኣብ ወብሳይት፣ ፈይስ-ቡክ፣ ዋትስ-ኣፕ ወዘተ ኣብ ፈቐዶ ዓለምተዘርጊሖም ዘለዉ ኤርትራውያን ዝከታተልዎ ስለዝኾኑ እዚ
መልእኽቲ ንእግረ-መንገደይ ኩሎም ከንብብዎ ንማለት ቅሉዕ ምዃኑ እዩ።
ድሕሪ ውሑድ ኣዋርሕ ምርእኣይና ኣብ ዓዲ ቢደል ኣይደንጎየን ሓወኣቦናል፡ ዝነበርኩዎ ቦታ ( ዓዲ ) ስለዝፈለጠ መጺኡ ናታትኩም ምውጻእ ንሜዳ ነጊሩኒ፡ ኣብ'ቲ ግዜ እቲ መንእሰይ ኤርትራ ንኤርትራ ኢሉ ንገድሊ ይውሕዝ ስለዝነበረ ብዙሕ ኣይሰንበድኩን፡ ተቀቢለዮ። ሎሚ ስለምንታይ ኢዩ እዚ ዓቢ ሓውና ደብዳቤ ዝጽሕፈልና ዘሎ፡ ዘይኣኽሎን እቲ ሽምዓ ምውላዕ ትብሉ ትኾኑ እሞ፡ገለ ክልተ ነጥብታት ከልዕል ብዛዕባ እዚ። ከም'ቲ ኣብ ላዕሊ ዝጠቐስክዎ ሰውራ ኤርትራ ንሰላሳ ዓመታት ክወስድ ከሎ፡ ሎሚ ድማ ኤርትራ ኣብ ክንዲ ብርሃን ጸልማት ዝዘነባ ሃገር ኮይና ኣላ።
ቀዳማይ
ከም'ቲ በሽሓት መስዋእቲ ዝተኽፈላ ንሓንቲ ሃገር ንምፍጣር፡ ህዝቢ ኤርትራ ሕግን ቅዋምን ዘይብላ፣ ነቶም መቃልስትኹም ዝነበሩ ኣባላት ህዝባዊ ግንባር እትኣስርን እተደስክልን፣ ነቶም ነኣሽቱ ህጻናት ዝነበሩ ደቂ ስውኣት ኣብ ፍቀዶ ውግኣት ኣእትያ መንእሰያት ተጥፍእ ዘላን፡ ኣብ ግዜኹም ብዙሕ ዘይስማዕ ዝነበረ ብጀካ ናብ ኢትዮጵያ ዝስደድ፡ ሕጂ እሞ ኣብ ምሉእ ዓለም ብኤርትራውያን ኣጥለቅሊቑ እዩ ዘሎ። ንእግረ መንገደይ ምስ እዚ ስደት፡ ካብ ገዛና ኣነ ኣብ ካናዳ ምስ ብጸይተይ በዓል ሓዳር ኮይነ ኣቦ ክልተ ኣወዳት ኮይና ኣለና። እተን ምንኣስኩም ዝኾና ሓሙሽተ ኣሓትኩም፡ እተን ክልተ ኣብ ጀርመን ኣደታት ሰለስተን ክልተን ኮይነን፡ እተን ክልተ ድማ ኣብ ኖርወይ ኮይነን ሓደ ወድን ሓንቲ ጓልን ኣለወን፡ እታ ሓንቲ ድማ ኣደ ሰለስተ ቆልዑ ኮይና ኣብ ካናዳ ኣላ። ኣብ'ዚ ኣብ ልዕሊ እቲ ሽግርኩም፡ እቲ ሕሳስ ልደ ሓውና ዮናስ ካሕሳይ ኣቦ ክልተ ዝኾነ ኣብ ጀርመን ብ2014 ኣብ ሸዊት ዕድሜኡ ካብ'ዛ ዓለም ብሞት ተፈልዩና ምህላዉ ክትፈልጡ ንማለት እዩ።
እቶም ዝተረፉ ኣብ ዓዲ ኣለዉ፡ እተን ሰልስተ’ኳ ደቂ ደቐን ክርእያ በቂዐን ኣለዋ። ኣብ ስፐይን፣ ኡጋንዳ፣ ዓዲ እንግሊዝ፣ ጃፓን፣ ኣመሪካ፣ ሱዳን፣ ዱባይ፣ ሆላንድ ውዘተ ፋሕ ኢሎም ዘለዉ ቤተ-ሰብ ምስ ስድራ-ቤቶም ሓዊስካ ብዓቢኡ ኣብ ግዳም ዘየለ ሰብ የለን። ወይ ድማ እታ ኤርትራ ጥርሓ ትተርፍ ኣላ ዘብል እዩ ዘለናዮ እዋን።
እታ ኤርትራ ቅዋምን ሕግን ዝሰኣነት ጥራሕ ዘይኮነትስ ዋላ ሕብራ ተደዊኑ ጽርግያታታ ዝተበላሸወ፡ ወደባታ ጥርሑ ሰብ ዘይብሉ፡ ዝስራሕ ገዛውቲ ዝተኸልከለ፡ መናድቑ ዝዓሰወ ሕብሩ ዝቀየረ ኮታ ብጀካ እተን ዲጋ ሰሪሕና ዝብልወን፡ ማይ ዘይብሉ ኮይኑ ነገሩ። ምናልባት ከይሰማዕኩም እንተጸንሓኹም እታ ህዝባዊ ግንባር ኣብ ሳሕል ኣሕቂቖም ሓንቲ ግናይ ዝኾነት ህግደፍ መስሪቶም ካብቶም ዝተቃለሱ ዘውደኽድኹ ዝነበሩ ናይ ኣምሰሉ ኣብ በዓላት ባንደራ ኤርትራ ዘለዋ ክራቫታ ዝመልሱ፣ ቆቢዕ ገይሮም ዝስዕስዑ፣ ከምኡውን ተዘሪገን ዘለዋ ድማ ኣይ ከምቲ ናይ ቀደም ደቂ ኣንስትዮና ዙርያ እናተኸደንካ ተወሳኺ ጸጉሪ ወሲኸን ዝዓብዳ ደቀን፡ ኣሕዋተን ተኣሲሮመን እንከለዉ ብፍርሒ ወይ ንዓይ ይጥዓመኒ ዝብላ ክዳነን፣ ሽልማተን ከርእያ ዝዓበዳ፡ ገለ እውን ግቡእ ሓላፍነተን ዘንጊዐን ኣፍላሕቲ ቡን ኮይነን “ሃማደኤ እየ” ዝብላ ድማ መሊኤን ኣለዋ። ኣብ'ዚ ዝሓለፈ ሰላሳ ዓመታት እንበኣር ምስ ኩለን ጎረባብትና ሃገራት ውግእ ተኻይዱ ብዙሕ መንእሰይ ጠፊኡ ኣሎ።
ካልኣይ
ኣብ'ዚ ነቲ መስዋእቲ ዝኸፈልኩምሉ ዕላማ ጥራሕ ዘይኮነስ፡ ስለ ንዓኹም ከም ኤርትራውያን ንምዝካር ብዘየገድስ መን ወሲኑዎ፣ ብኸመይ እቲ ዕለት ተወሲኑ ኣብ'ዚ ወርሒ 20 ሰነ ንስውኣት እንዝክረላ፡ ሽምዓ እንውልዓላ መዓልቲ ምዃና እናሓበርክኹም፡ ንዓና ነቶም ኣሕዋትኩምን ኣሓትኩም ግን ኩሉ ግዜ ኣብ ልብና ከምዘለኹም ነረጋግጸልኩም። እቲ ሓቒ ድማ ንሱ እዩ። ሓደ / ሓንቲ፡ ከመይ ገይሮም ስውኣት ወለዶም ኣሕዋቶም ኣሓቶም ክርስዑ ይኽእሉ እንተ ኢልና፡ ኣይከኣልን።እቲ ሕቶ እንበኣር ነዚ መዓልቲ ብደረጃ መንግስቲ ኮይኑ ዘመሓድር ዘሎ ነዚ ዕለት 20 ሰነ ከዳልዉ ከለዉ ዓመት ዓመት ዝሕተቱ ንሶም እዮም እቲ ሕድሪ ስዉኣት ስለምንታይ ኣብ ተግባር ዘየውዓልዎ ተሓታታይ ንሱ እዩ።
ብኻልኣይ ደረጃ እቶም ነዚ ህዝቢ ዝጠለም ስርዓት ዝድግፉ ሰባት ድሕሪ እታ ሽምዓ ምውላዕ ንምንታይ እዩ እዚ ንሃገር መስዋእቲ ዝተከፍለሉ ፍረ ዘይተረኽቦ ዝብል ፈጺሙ ሕቶ ኣብ ኣእምርኦም ዘሎ ኣይመስልን። እቲ ካልእ ደረጃ ካብቶም ነዚ ስርዓት ዝቓወሙ ድማ ብፍላይ እቲ መንእሰይ ወለዶ፡ ዝተበደለ ብምዃኑ፡ ነቲ ዝበደሎ ስርዓትን ነቲ ዝኸፈልኩሞ ዋጋ ሂወትኩምን ፈላልዮም ክርእይዎ ስለ ዘይከኣሉ ነዚ መዓልቲ ስውኣት፣ መዓልቲ ነጻነት ኣብ ምኽሓድ ተጸሚዶም ነቲ ግቡእ ታሪኻዊ ሓላፍነቶም ዝዘንገዑ ውሑዳት ኣይኮኑን።
ኣብ'ዚ ናይ ሰላሳ ዓመት ድሕሪ ምምጻእ ናጽነት ኤርትራ እንበኣር ዘይድለ ዕንደራ ሎሚ ድማ እንደገና ሰራዊት ኤርትራ ኣብ ውሽጢ ትግራይ የእትዩ መዓት መንእሰይ ኤርትራ ኣብ ክንዲ ትምህርቲ፡ ውግእ ኮይኑ ኣሎ። ተስፋ ዝህብ ግን ጉዳይ ሃገሩን ህዝቡን እናተረደኦ ብጀካ እቶም ናይ ኣምሰሉ ፡እሱራት ናይ ሕልንኦም ኣብ ውሽጢ ገዘኦም፡ ካልእ ይብሉ ኣብ ግዳም ግን መልሓሶም ዝቅይሩ እቲ መከራ ህዝቢ ክሓጽር እዩ።
ብዝተረፈ ሎሚ ነዛ መልእኽቲ ብቕሉዕ ምስዞም ኤርትራውያን ከላልየኩም ከለኹ እቲ መስዋእቲ ንሓንቲ ኤርትራን ቅዋማዊ ምሕደራ ንምምስራት ዝተኸፍለ ቁጽሪ ዘይኮነስ ንስኹምን ካልኦት ኤርትራውያን ዝገልጽ ምዃኑ ንምብራህን ዋላ ካልእ ኩነታት እንተተፈጥረ ኣብ መንገድና ወትሩ ካብ ኣእምሮና ከምዘይትፍለዩ፡ ብተወሳኺ እዚ መዓልቲ 20 ሰነ ስለ ሓደ ሰብ፣ ስለ ሓደ ውድብ ወይ መንግስቲ ኢልና ኣይኮናን ንገብሮ’ሞ፡ ናትኩም ለበዋ ይመስለኒ ንዓና ነቲ ዕላማ ዘወደቕናሉ ተግባራዊ ግበርዎ ትብሉና ዘለኹምይመስለኒ፡ኣሎ’ሞ፡ የሕዋተይን ቤተ-ሰበየይንን ድማ ዘለኣለማዊ ዝኽሪ ንዓኹም ይኹን።
ሓውኹም
ተስፋይ ካሕሳይ
20 ሰነ
ህዝቢ ኤርትራ ብተግባራት ህግደፍ፡ ኣይሕተትን’ዩSunday, 13 June 2021 18:23 Written by ኣድሓኖም በርሀ
ዝምድናን ርክብን ህዝቢ ኤርትራን ጉጅለ ህግደፍን ብዙሕ ግዜ መዛረቢ ኣጀንዳ ኮይኑ ይለዓል እዩ። ዝተፈላለዩ ወገናት፡ ነዚ ጉዳይዚ ብዝምልከት ዝተፈላለየ ኣረኣእያታት ኣለዎም። ህዝቢ ኤርትራን ህግደፍን እውን ከም ቀንዲ ተዋሳእቲ ኣብቲ ርክቦም ነናቶም ሚዛን ኣለዎም። ህዝቢ ኤርትራ ኣብ ትሕቲ ምምሕዳር ህግደፍ ራህዋ፡ ቅሳነትን ፍትሕን ከም ዘይረኽበ ይፈልጥ ኢዩ። እቲ ጉጅለ ብዘይሕገመንግስቲ ይገዝኦን ኩሉ መሰላቱ ይገፎን ከምዘሎ ኣዳዕዲዑ ይርዳእ ኢዩ። ብገዛእ መስዋእቱ ካብ ዘመጸኣ ሃገሩ ምኽንያታት ፈጢሩ ናብ ስደት ንከምርሕ እንዳደፈአ፡ ኮነ ኢሉ ከብርሶ ከም ዝሰርሕ ስለ ዝርዳእ፡ ከም ብህዝቢ ዘይግደስ ጨቋኒ ስርዓት ካብ ዝፈልጦ ነዊሕ ግዜ ኮይኑ እዩ።
ጉጅለ ህግደፍ ብወገኑ፡ ኣብ ህዝቢ ዘለዎ ሚዛን ኣብ ንዕቀት ዝተሞርኮሰ ኢዩ። ህዝቢ ክሓስብን ብዛዕባ ጉዳይ ሃገሩ ንክውስንን ዓቕሚ ዘይብሉ ገይሩ ይቖጽሮ። ሓቢእካ ዝሕባእኳ እንተአይኮነ፡ ኣብ ልዕሊ ህዝቢ ኤርትራ ዝፈጽሞ ዘሎ፡ ካብ ወጽዓ ጀሚርካ ክሳብ ምብራስ ከም ህዝቢ ዝምጠጥ ገበናቱ ሓቢኡ፡ ሓላይ ህዝቢ ኤርትራ መሲሉ ክቐርብዩ ዝፍትን። ናይዚ ወገን ህዝቢ ዘይኮነ ወገኑ ተመሲሉ ንምርኣይ ዝገብሮ ፈተነ ቀንዲ ምኽንያት ከኣ፡ ብህዝቢ ተኸዊሉ ካብ ተሓታትነት ናይቲ ዝፍጽሞ ገበናት ንምሕባእ እዩ። ካብዚ ነቒሉ ምስ ህዝቢ ኤርትራ ንዘየብሉ ፍቕርን ምቅርራብን ኣጸባቢቑ ከቕርብ እንከሎ “ሓደ ህዝቢ ሓደ ልቢ” ብማለት ከምቲ ፋሽስታውያን መራሕቲ ንምድህላል ዝዝምርዎ ይዝምር። ሎሚ ግና እዚ ኣበሃህላኡ በቲ ኣብ ህዝቢ ዝፍጽሞ ዘሎ ገበናት፡ ኣብ ቅድሚ ኩሉ ስለ ዝተቓለዐ፡ ከዘውትሮ ሞራላዊ ብቕዓት ዝውንን ኣይኮነን።
ጉጅለ ህግደፍ ብኢሳያሳዊ ጸረ ህዝቢ ኣተሓሳስባ ዝምራሕ፡ ኣብ ልዕሊ ህዝቢ ዝጨከኑ ውሑዳት ኣካላት ዝኸበብዎ ኣዝዩ ጸቢብ ጉጅለ እዩ። ካብዚ ሓሊፉ ወይ ሰኣን ምርደኦም፡ ወይ ድማ ተረዲእዎስ ካብ ህዝብን ሃገርን ጸቢብ ረብሐኦም ስለ ዘቐደሙ፡ ኣብ ከባብዚ ጉጅለ ዘጣቕዑ ውሱናት ኤርትራውያን’ውን ኣለዉ። ካብዚ ወጻኢ መላእ ህዝቢ ኤርትራ፡ በቲ ጉጅለ ኣይውከልን፡ ብሕማቕ ተግባራት ናይዚ ጉጅለ ብርሑቕ ይኹን ብቐረባ ኣይሕተትን እዩ። ስለዚ ዝምድና ህዝቢ ኤርትራን ጉጅለ ህግደፍን ካብቲ “ህዝብን መንግስትን በበይኖም እዮም፡ መንግስቲ ሓላፋይ እዩ ህዝቢ ግና ነባሪ እዩ” ዝብል ብሂል፡ ዝኾነ ይኹን ናይ ወካልን ተወካልን ዝምድናን ቃል ኪዳንን ዘየብሎም ምዃኖም ምርዳእ ኣገዳሲ እዩ። እዚ ብሩህ ክነሱ፡ ኮነ ኢልካ ንኤርትራን ህዝባን ተሓታቲ ንምግባሮም፡ ዘይላገብ ንምልጋብ ዝግበር ፈተነ ጌጋ እዩ።
ጉጅለ ህግደፍ በቲ ኣብ ኤርትራ ክፍጽሞ ዝጸንሐ ገበናት፡ ንሱ ናይ ህዝቢ፡ ህዝቢ ከኣ ዘይናቱ ምዃኑ ብተግባሩ ኣረጋጊጽዎ እዩ። ኣብ ስልጣን ዝነብር ዘሎ እውን፡ ህዝቢ ኤርትራ ፈቒድሉ ዘይኮነ፡ ኣገዲዱ ምዃኑ ኩሉ ዝተረደኦን ሓቂ እዩ። ዝምድናኦም ከኣ ከምቲ “ከብድን ሕቖን” ዝበሃል፡ ብንጹር ናይ ተወጻዕን ወጻዕን እዩ። እዚ እከይ ጸረ ህዝቢ ተግባራት ናይቲ ጉጅለ፡ ኣብ ዝኸደ እንተኸደ ምስኡ ሓቢሩ ዝጐዓዝ እምበር “ኣብ ኤርትራ ርኹስ ካብ ኤርትራ ወጻኢ ግና ቅዱስ” ክኸውን ኣይክእልን እዩ። ሎሚ ብሓፈሻ ኣብ ኢትዮጵያ ብፍላይ ከኣ ኣብ ትግራይ ሒዝዎ ዘሎ መንግዲ ከኣ ነዚ ዘርኢ እዩ። ጉጅለ ህግደፍ ኣብ ኤርትራ ክፍጽሞ ዝጸንሐ ገበን መሊኡ ናብ ትግራይ ዝፈስስ ዘሎ እምበር፡ ኣብ ትግራይ ዝጅምሮ ዘሎ ከምዘይኮነ ኩሉ ክርደኦ ዝግበእ እዩ። ከምኡ ስለ ዝኾነ እዮም ከኣ ብዙሓት ወገናት “ኣብቲ ህዝበይ ዝብሎ ዝጨከነ ኣብ ልዕሊ ካልእ ክልውህ እትጽበዮ ኣይኮነን” ዝብልዎ ዘለዉ።
እቲ ጉጅለ ብህዝቢ ኤርትራ ካብ ነዊሕ ግዜ ዝውገዝ ምዃኑ ብሩህ እንከሎ፡ ገለ ወገናት ንህዝቢ ኤርትራን እቲ ጉጅለን ከም ዝወኻኸሉን ዝመላልኡን፡ ህዝቢ ኤርትራ ብገናት ህግደፍ ከም ዝሕተት ኣምሲሎም ዝርድኡ ሓሓሊፎም ዝስምዑ ግጉያት ድምጽታት ኣለዉ። እዚ ኤርትራውያን ብዘይኮኑ ጥራይ ዝስማዕ ድምጺ ዘይኮነ፡ ነቲ ግጉይን ኣዕናውን ተግባራት እቲ ጉጅለ ከም ናይ ህዝቢ ኤርትራ ዓወት ክወስድዎ ዝደናደኑ ኤርትራውያን እውን የጋጥሙ እዮም። ኣብዚ እዋንዚ ኣባላት ሰራዊት ኤርትራ ኣብ ትሕቲ መሪሕነት ጉጅለ ህግደፍ፡ ኣብ ትግራይ ኣለዉ። ኣብ ትግራይ ከይተወሰኑ ኣብ ክልል ኦሮሞ በጺሖም ዝብል ምርግጋጽ ዘድልዮ፡ እናሐደረ ዝወዓዋዕን ብልሳን ማዕከናት ዜና ዓለም ዝዝረበሉን ኮይኑ ኣሎ።
እዚ ሰራዊት “ናበይን ስለምንታይን?” ከይበለ፡ ኣብ ዘዝበጸሖ ቦታታት፡ ብምዕማጽ ደቂ ኣንስትዮ፡ ምቕታል ንጹሃት ሰባት፡ ምዝማት ንብረትን ረዲአት ናብ ጽጉማት ከይበጽሕን ብምዕንቃፍን ዝግለጹ ገበናት ይፍጽም ከም ዘሎ ኩሉ ዝከታተሎ ዘሎ እዩ። ህዝቢ ኤርትራ በዚ ጽዩፍ ተግባራት ናይቲ ጉጅለ ከም ዝሕተት ኣምሲልካ ዝቐርብ ክስታት ክስማዕ እንከሎ ከኣ የሕዝን። ህዝቢ ኤርትራ ከምቲ “ወዲ ዓሻስ ክልተሳብ ይውቃዕ” ዝበሃል፡ እቲ ኣብ ገዛእ ሃገሩ ዝውጸዖ ዘሎ ከይኣኽሎስ እቲ ጉጅለ ኣብ ዘዝኸዶ ብዝፍጽሞ ገበን ክኽሰስ እንከሎ ቅቡል ኣይኮነን። በዚ ኣጋጣሚ ግና “ጻጻሳት ካቶሊካዊት ቤተ-ክርስትያን ኤርትራ፡ ህዝቢ ካብ ትግራይ ዝተዘምተንብረት ከይገዝእ ገዚቶም” ንዝብልን ህዝቢ ኤርትራ ዘይነጽጎን ሓበሬታ እቶም ንህዝቢ ኤርትራ ምስ ህግደፍ ደሪቦም ክኸስዎ ዝፍትኑ ከስተብህልሉ ይግበኦም።
ህዝቢ ኤርትራን ጉጅለ ህግደፍን በበይኖም እዮም ክበሃል እንከሎ፡ ኣብ መንጐኦም መንደቕ ሓጺን ኣሎ ማለት ኣይኮነን። እቲ ሓደ ጨቋኒ እቲ ካልእ ድማ ተጨቋኒ ኮይኖም ኮሎም ኤርትራውያን ምዃኖም ዘይከሓድ እዩ። ኣብ ጉዳይ ውካልን ተወካልን ግና ህዝቢ ኤርትራን ህግደፍን፡ ኣይኮነንዶ ክወኻኸሉ ኣብ ሕድሕዶም ዝተሓታተቱ እዮም። ህዝቢ ኤርትራ ኣይኮነንዶ ብእከይ ተግባራት እቲ ጉጅለ ክሕተት ዕድልን መድረኽን ኣብ ዝረኽበሉ ንጉጅለ ህግደፍ ዝሓቶ እዩ። ህዝብና ክሳብ ሽዑ ከይተጸበ ኣብዚ ንርከበሉ ዘለና ወሳኒ መድረኽ’ውን ድምጹ ከስምዕ ትጽቢት ይግበረሉ።
ሕበረተሰብ ዓለም’ውን ክንድቲ ዕግበቱ ደኣ ክሳብ ሎሚ ስጉምቲ ኣይወሰደን እምበር፡ ጉጅለ ህግደፍ ንህዝቢ ኤርትራ ከም ዘይውክልን ህዝቢ ኤርትራ ብገበናት ናይቲ ጉጅለ ከምዘይሕተትን ዕጉብ እዩ ዝብል እምነት ኣለና። ህዝቢ ኢትዮጵያ ብፍላይ ህዝቢ ትግራይን ከኣ፡ በቲ ሓደ ወገን ዝምድና ህዝቢ ትግራይን ህወሓትን በቲ ካልእ ወገን ከኣ ርክብ ህዝቢ ኢትዮጵያን ገዛኢ ሰልፊ ብጽግናን ዘሎ ዝምድና ኣብ ግምት ኣእትዮም፡ ዝምድና ህዝቢ ኤርትራን ጉጅለ ህግደፍን ከኣ ዝያዳ ከም ዝርሕሓቕ ተረዲኦም ንህዝቢ ኤርትራ ካብ ተሓታትነት ብገበናት ናይቲ ጉጅለ ናጻ ከውጽእዎ ንጽወዖም።


text:
ሓላፊ መንእሰያት ህግደፍ ክኸውን ብህግደፍ ዝተሓርየ፡ ኣብ ኤምባሲ ስዊድን ቤት ጽሕፈት ተዋሂብዎ ዝሰርሕ ዘሎ፡ ወዲ 39 ዕድመ ቴድሮስ ጎይትኦም ዝብሃል፡ ቀንዲ ካብቶም ንብሕታዊ ምቾትን ንመዓርግን ዝቀዳደሙ ፈተውቲ ስልጣን ዎሽላኻት ኩርኩራት ህግደፍ፡ መበቆሉ ኢትዮጵያዊ ከምዝኾነ ተፈዲሑ።
12 ተወላዶ ሰቲሞን ሌ/ኮሎኔል ዑስማን ኣቡጠዊላ ዝተባህለ ሓላፊ ሃገራዊ ድሕነት ንኡስ ዞባ ተሰነይን ተኣሲሮም።
ክቡር ኣቦና ኣባ ሃይለማርያም ገብረሕይወት ሓላፊ ደብረመድሃኒት ኪዳነ ምህረት ኦርቶዶክስ ተዋህዶ ቤተክርስትያን ኤርትራ ለንደን ብሕማም ምኽንያት ብሰሉስ 25 ግንቦት ካብዛ ዓለም ብሰላም ዓሪፎም።
ኣገልጋሊ ስርዓት ህግደፍ ዳዊት መጎስ፣ ንብዙሓት ንጹሃን ኤርትራውያን ኣብ ቤት ማእሰርቲ ይኹን ካልእ ዝነበሩ ከበሳብስ ዝጸንሐ እዩ።
– ሓላፊ ጸጥታ ኤርትራ፡ ኣብርሃ ካሳ፡ ነቶም ኣብ ወጻኢ ዝነብሩ ኤርትራውያን “ገንዘቦም አምበር ንዓኣቶም ኣይደለናን” ይብል
– ስዉር ኣብያተ ማእሰርቲ ህግደፍ ኣብ ማእከል መንበሪ ኣባይቲ ህዝቢ የስፋሕፍሕ
ኣብ ናይጀርያ ሓላፊ ቆንስላዊ ጉዳያት ኤርትራ ኮይኑ ዝዓዪ ዝነበረ ዘርአስላሰ ረድኢ ንውልቀምልካዊ ስርዓት ህግደፍ ብምቅዋም ኣብ መወዳእታ ወርሒ ጥሪ 2008 ኣብ ዓዲ እንግሊዝ ፖለቲካዊ ዑቕባ ሓቲቱ።
ሓላፊ ጨንፈር ህግደፍ ንኡስ ዞባ ኣቑርደት ዝነበረ ኣቶ ነጂብ ኣሕመድ ዝሓለፍ ሰሙን ናብ ሱዳን ብምምላጥ ፖለቲካዊ ዑቕብ ከምዝሓተተ ዖማል ዝተባህለት መርበብ ሓበሬታ ሓቢራ።


text:
ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከን ኣብ ትግራይ ይፍፀሙ ዘለው ተግባራት ምስ ምፅናት ዘርኢ ኣተሓሒዞም ምስ ገለፁዎ ድሕሪ ማዕልታት ዋሽንግተን ንመብዛሕቲኦም ዘፈር ድሕነት ንኢትዮጵያ ዝወሃብ ሓገዝ ደው ንምባል ምውሳኑ ምንስቴር ጉዳያት ወፃኢ ዩናይትድ ስቴትስ ኣፍሊጡ።
ወሃቢ ቃል ምንስቴር ጉዳያት ወፃኢ ኔድ ፕራይስ ዩናይትድ ስቴትስ ምስ ዓለምለኸ ጥዕናን ውሕስነት ምግብን ዝተኣሳሰሩ ሓዊሱ ዝተወሰኑ ዓይነታት ረድኤት ንምቕፃል እንተወሰነት እውን ካልኦት ዝወሃቡ ሓገዛትን መብዛሒቲኦም ኣብ ዘፈር ፀጥታ ዘለው ፕሮግራማት ዘሎ ደውታ ክቕፅል እዩ ኢሎም።
‘’ኣብ ኢትዮጵያ ዘሎ ሃዋህው ኣብ ግምት ብምእታው ጠጠው ኢሉ ዝነበረ መብዛሒኦም ኣብ ዘፈር ፀጥታ ዘተኮረ ናይ ሓገዝ ፖግራማት ንዘይምልዓል ወሲና ኣለና’’ ኢሎም ኣብ ዝ ሃቡዎ ጋዜጣዊ መግለፂ።
ብሊንከን ዝሓለፈ ረቡዕ ንኮንግረ ኣብ ዝ ሃቡዎ ቃለ ምስክርነት ኢትዮጵያ ኣብ ትግራይ ንዘሎ ተፃብኦ ጠጠው ክተብሎ ፀዊዖም ኣለው።
ኣሽሓት ሰባት ሞይቶም ዓሰርተታት ኣሽሓት ድማ ካብ መንበሪኦም ብሓይሊ ተመዛቢሎም፤ኣብቲ ክልል ሕፀረት ምግቢ፣ማይን መድሓኒትን ኣጋጢሙ ኣሎ።
ብሊንከን ዝሓለፈ ሓሙስ ብዛዕባ ኣገዳስነት ዓለምለኸ ምርመራ ኣብ ትግራይ ተፈፂሞም ዝብሃሉ መግሃስትታት ሰብኣዊ መሰላት ምስ ዋና ፀሓፊ ሕቡራት መንግስታት ኣንቶኒ ጉተረዝ ምዝርራቦም ምንስትሪ ጉድያት ወፃኢ ዝሓለፈ ዓርቢ ገሊፁ ኣሎ።
እቲ መግለፂ ብምውሳኽ ኣብቲ ዝርርቦም ‘’ነቲ ሰብኣዊ ቅልውላው ንምፍታሕ፣ግፍዕታት ከብቅዕን ኣብ ኢትዮጵያ ሰላም ንምስፋንን ዝሕግዙ ዞባውን ዓለምለኻዊን ፃዕርታት ክሕይል’’ ብሊንከ ፀዊዖም።
ኣብ ዝሓለፈ ሰሙን ሕቡራት መንግስታት ወታደራት ኤርትራ ኣብ መላእ ክልል ትግራይ ስርሒት የካይዱ ከምዘለውን ንቶም ግፍዕታት ሓላፍነት ዝወስዱ እዞም ወታደራት ምዃኖምን ፀብፃባት ይሕብሩ ይብል።
ምንስቴር ወፃኢ ኣብ ዝሓለፈ ወርሒ ንኢትዮጵያ ዝወሃቡ ገለ ረድኤታት ምስ ህንፀት ዓብይ ግድብ ህዳሴ ከምዘይተኣሳሰሩ ገሊፁ ነይሩ።ግን ረድኤት ዳግም ንምቕፃል ብብርክት ዝበሉ ምኽኒያታት ከምዝግምግም ሓቢሩ ነይሩ።


text:
“ዋዕላ ብራስለስን ድቡቕ ፖለቲካዊ ኣንፈቱን ኣመኻኽትኡን” ብጊላይ ቃሉ /ወዲ-ቃሉ/ ካልኣይ ክፋል
2.ተሳተፍቲ ወከልቲ ውድባት፡- ናብዚ ብምስጢርን ብሕርያን ዝተወደበ ዋዕላ ብራስልስ ዝተሳተፉ ፖለቲካውያን ውድባት ባዕላተን ብወከልተን ኣቢለን ብወግዒ ከም ዝሓበራኦ ሰለስተ ውድባት ምዃነን’ዩ ዝፍለጥ። ኣገባብ ኣሰታትፋአንን ኣወኻኽላአንን ብዝምልከት ድማ እቶም ብስም ሓይሊ ዕማም ዝፈለጡ ውልቀ ሰባት ካብ ዋናታት ናይ’ቲ ውጥን ማለት፡ ደሞክራስያዊ ለውጢ ንምምጻእ ዓመጽ ዘይኣምኑን ንደሞክራስያዊ ለውጢ ብሓይሊ/ብወተሃደራዊ ጎነጽ/ ክፈትሑ ዘይኣምኑን ዘይቃለሱን ካብ ናይ ከባቢ መንግስታት /ቀርኒ ኣፍሪቃ/ ዘይምወሉን ኣካላት ክሳተፉ ከም ዝኽሉን ብዝተዋህቦም ዕማምን ተልእኾን መሰረት ክሕረዩን ናብ’ቲ ኣዋሳኒ ዋዕላ ብራስልስ ክሳተፉን ከም ዝኽኣሉን’ዩ ዝፍለጥ። ናይ’ዞም ፖለቲካዊ ውድባት እዚኣቶም ናብ’ቲ ኣግላልን ፈላላይን ዝኾነ ዋዕላ ክሳተፉ ብምኽኣሎም ድማ፡ ዝተፈላለየ ዓበይቲ ሕቶታት ከልዕል ዝጸንሐ ተረኽቦ’ዩ። ንሱ ከኣ፡ 1. እዞም ውድባት እዚኣቶም ኣባላት ኤርትራዊ ደሞክራስያዊ ኪዳን ክነሶም ስለምንታይ ብሕቡእ ክሳተፉ መሪጾም ስለምንታይ ነቲ ዕድመ ግጉይን ፈላላይን ምዃኑ ብደረጃ ኤ.ዲ.ኪ ተሰማሚዖም ክነሶም እዝስ ኣይገርምን’ዶ? 2. እዞም ውድባት እዚኣቶም ንጨቋኒ ስርዓት ንምውጋድ ብሓቂ ዝቃለሱ እንተደኣ ኮይኖም ስልምንታይ ብሰላማዊ ኣገባብ/ዘይጎነጻዊ ኣገባብ/ ክቃለሱ ምዃኖም ብምርግጋጽ ነቲ ረቛሒታት ዘቐደመ ዕድመ ተቐቢሎም? 3. ኤርትራ ደሞክራስያዊ ኪዳን ጨቋኒ ስርዓት ህግደፍ ንምውጋድ ኩሉ መልክዕ ኣገባብ ቃልሲ ዝጥቀም ምዃኑ ማለት ናይ ቃልሲ ባህርን ተግባርን ዓመጻዊ ኮይኑ ወተሃደራዊ ክንፊ ብግዜ ኣንጻር ክውደባ ዘይከኣላ ውድባት ብፖለቲካዊ ዓመጽን ነቲ ዓመጽ ዝሕግዝን ዘሐይልን ንጥፈታት ከካይዳ ከም ዘለወን ማእከል ዝገበረ እምነት’ዩ ዘለዎ። እዘን ውድባት እዚኣተን ድማ ነዚ ስምምዕ’ዚ ተቐቢለን ዝፈረማን ንተግባራቱ ቃል ዝኣተዋን ክነሰን ስለምንታይ ከፍርሰኦ ይመርጻ ኣለዋ? ኤርትራዊ ደሞክራስያዊ ኪዳን ኣብዚ ጉዳይዚ እንታይ’ዩ ርእይትኡ ..ወዘተ ዝብሉ ድምጾም ዘየቋርጹ ሕቶታት እንዳተቓልሑ ካብ ህዝብን ተቓለስቲ ኣካላትን መልሲ ዘይረኸቡ ዘለው ተኣፈፍቲ ነጥብታት’ዮም።
ኣነ ብወገነይ ኣብዞም ብህዝብን ተቓለስቲ ኣካላትን ዝለዓሉ ዘለው ዓበይትን ተሃወስትን ሕቶታት እዚኦም ውድባት ስለምንታይ ከምኡ ይገብሩ ኣለው ዝብል ሕቶ ብጭቡጥ/ ከምዚ ስለዝኾነ ወይ ስለ ዝደለዩ’ዮም/ ኢለ ንምግላጹ እኹል መረጋገጺ ዘይረኽበሉ’ኳ እንተኾንኩ ካብ ተመክሮኦም ኣገባብ ጉዕዞምኦምን ኣተሓሳስባኦምን መሰረት ገይረ ክሪኦ/ክመዝኖ/ እንከለኹ ግን፡ ኣብቲ ዋዕላ ብራስልስ ንምስታፍ ብሕቡእ ክሳተፉ ንኪዳን ከይሓበሩ ዝመረጽሉ ብሕታዊ ምኽንያት ክኸውን ዝኽእል፡ ቀዳማይ ነጥቢ እቶም ዓደምቲ ኣባላት ተሳተፍቲ/ ተዓደምቲ/ ኣባላት ከማልእዎ ዘለዎም ረቛሒታት ስለ ዝተቐበሉ ብኡ መሰረት ስውር ዕድመ ስለ ዝተገብረሎም ካልኦት ኣባላት ኤ.ዲ.ኪ ዝኾኑ ውድባት ግን ስለ ዘይተቐበሉን ዘይተዓደማን ካብዚ ጨቡጥ ኩነታትዚ ብምብጋስ ድሌቶምን ፍሉይ እምነቶምን ብፍሉይ ክንርከቦ ኢና ዝብሉዎ ፍሉይ ረብሓን ባህጎምን ስለዘገደዶም ብምስጢር ክጎዩን ክሳተፉን ዝተገደዱ ይመስለኒ። እቲ ስለምንታይ’ከ ብሓደ ገጽ ናብቲ ዋዕላን ዕማም ዋዕላን ብምስጢር ይሳተፉ በቲ ካልእ ገጽ ድማ ዋናታትን ዓደምትን ኣራኸብትን ባእታታት ዝተኸተልዎ ኣገባብ ዕድመ ኣግላልን ፈላላይን’ዩ ኣብ ዝብል መልእኽቲ ናይ ኤዲኪ ተሰማሚዖም? ዝብል ነጥቢ ብወገነይ ክሪኦ እንከለኹ እቲ ናይ ኪዳን መግለጺ ቅድሚ እቲ ዋዕላ ምክያዱ ስለ ዝወጸን ኣብ ደምበ ተቓውሞ ድማ ብዙሕ ዋዕዋዕታ ስለ ዝፈጠረን ካብዚ ማዕበል’ዚ ንግዝይኡ /ክሳብቲ ዋዕላ ዝካየድ/ ንምድሓን ክብሉ ዝገበርዎ ደኣምበር ካልእ ዘእምን ምኽንያት ዘለዎም ኣይኮኑን። እዞም ኣካላት እዚኣቶም እዚ ጥራሕ ኣይኮኑን ክጣበቡ ፈቲኖም፡ እንታይ ደኣ፡ ካብቲ ክመጾም ዝክእል ወቀሳን ተቓውሞን እንተደሓና ብምባል’ውን ኣብቲ ብናይ ሰለስቲአን ውድባት ወኪል ዘቕረቦ ዝርዝራዊ መደረ’ውን እቲ ማዕበል ናይ ተቓውሞ እናሓየለ ምስመጸ ገለ መዋጽኦ እንተኾኖም ንኪዳንን ዕላምኡን ወኪልና ኢና ብተግባር ተሳቲፍና ንምባል መታን ክጥዕሞም ቅድም ኣብ ትሕዝቶ ጽሑፍ መደረኦም ብዛዕባ ኤርትራዊ ደሞክራስያዊ ኪዳን ነቲ ዝነበረ እናቐየሩ ሰፊሕ ትሕዝቶ/ዕምቆቱን ልባውነቱን/ ብዘይገድስ ላዕልን ታሕትን ክብሉ ድሕሪ ምቕናይ ገለ ምቅይያር ብምግባር ናብቲ ዋዕላ ከም ዝተሳተፉን ትሕዝቶ መግለጺኦም ነቲ ዘጉላዕልዕ ዝነበረ ወቐሳን ተቓውሞን ንኸቃልሉ ተባሂሉ ኣብ መርበብ ሓበሬታ እንተርኒት ተዘርጊሑ’ዩ። እዚ ከኣ ነቲ ጉዕዞ ንምሽፋንን ካብ ክመጾም ዝኽእል ተቓውሞ ንምቅላልን ተባሂሉ ኣብ ጠቕሚ ዝወዓለ ሜላ’ዩ። ብሓጺሩ እዞም ውድባት እዚኣቶም ኣብ ሓደ ግዜ ኣብ ክልተ ኣግራብ ክሓኹሩን፡ ብሓደ ጸጸር ክልተ ኣዕዋፍ ክቐትሉን ብክልተ ኢዶም ኣብ ዝተፈላለየ መኣድታት ክበልዑ ክፍትኑን ዘገድዶም ሕማቕ ኩነታት ጥሒሎም ኣብ ክንዲ ዝሓየለን ዝሰመረን ሃገራዊ ዓቕሚ ተጠቒምካ ክረጋገጽ ዝካኣል ሃገራዊ ዓወትን ጠቕምን፡ ብግዳም ካብ ለገስቲ ወይ መወልቲ ስርዓታት ዝርከብ ፖለቲካውን ገንዘባውን ሓገዛት ምስ ኩሉ ሓደጋታቱ የዋጽእን ይጠቕምን’ዩ ዝብል ግጉይን ሓደገኛን ፖለቲካዊ መማረጺ ይሪኡን የበጋግሱን ምህላዎም እቲ ዝዓበየ ሓደጋ ናይ’ዚ ኣተሓሳስባን ዕንጹል ግብራዊ ፈተነታትን’ዩ በሃላይ እየ ብወገነይ። ከምኡ ኣይኮነን ዝብልዎ ነገር እንተሃልይዎም ከኣ፡ ንኣተሓሳስባኦምን ዝተኸተልዎ ሜላን ዘበጋግስዎ ዘለው ተግባራትን ዘጋጥሞም ዘሎ ፖለቲካዊ ወቐሳን ምስ ኣካላቶም ብዕምቆትን ብህድኣትን ገምጊሞም ወግዓዊ መልስን መረዳእታን እንተዝህብሉ ጠቓሚ’ዩ እብል።
ኣብ’ቲ ካልኣይ ነጥቢ ማለት እዞም ውድባት እዚኣቶም ንዲክታቶሪያዊ /ጨቋኒ/ ስርዓት ህግደፍ ንምውጋድ ናይ ብሓቂ ዝቃለሱ እንተደኣ ኮይኖም ስለምንታይ ብሰላማዊ ኣገባብ /ዘይጎነጻዊ ኣገባብ ቃልሲ/ ክቃለሱ ምዃኖም ብምርግጋጽ ነቲ ረቛሒታት ብምቕዳም ዝተዋህቦም ዕድመ ተቐቢሎም ዝብል ነጥቢ ብወገነይ ክሪኦ ከለኹ፡ መጀመሪያ ኣብ ኣገባብ ኣቃላልሳን ኣፈታትሓ ግርጭትን ዘለዎም ተረድኦን ጉዕዞን ቅድሚ ምርኣየየ ገለ መበገሲ ክገብር፡ ንሱ ኸኣ ኣብ መንጎ ደቂ ሰባት ዝረኣዩ ናይ ኣተሓሳስባን ጠቕምን ዝፈጥርዎ ኣረኣእያታት ዝፈጥርዎም ግርጭት ወይ ረጽሚ ብኽልተ መልክዕ’ዮም ዝፍትሑ። ንሳቶም ከኣ እቶም ጠቕምታትን ኣተሓሳስባታትን ዘይራኸቡን ዘይቃደውን/ ተራጸምቲ/ እንተደኣ ኮይኖም ብሰላምን ብሰላማዊ መንገድን ንክንፈትሖምን ክፍትሑን ካብ ዘለና እምነትን ባህግን ብምብጋስ ዝጸዓርና እንተጸዓርና ብሰላምን ሰላማዊ ኣገባብን ክቡር ሂወት ወዲ-ሰብ ከይሃለቐን ንብረትን ሃብትን ናይ ወዲ ሰብ ከይዓነወን ወይ ከይበረሰን ኩለ-መዳያዊ ዋጋ ቃልስን መስዋእትን ዕንወትን ከይተኸፍለ ኣብ መንጎ ዝተፈላለዩ ሓይልታት፡ ጨቆንቲ ደርብታት መንግስታትን፡ ውጽዓት ህዝብታትን ክፍልታት ሕብረተሰብን ዘሎ መሰረታውን ተጻራሪ ግርጭት ዝፍታሕን ተፈቲሑን ኣይፈልጥን። ናይ’ዚ ሓቀኛ መረጋገጺ እንተተደልዩ ኣብ ዝሓለፈ ዘመናት ይኹን ክሳብ ሕጂ ዝረኣዩ ዘለው ጭቆናታትን ዝካየዱ ዝነበሩን ዘለውን ዓመጻዊ ኣገባብ ቃልስታትን ኣይምተራእዩን፡ ንዓኣቶም ዝገዝእ ሕጊ’ውን ኣይመድለየን ነይሩ ይመስለኒ። እዚ ወድዓዊ ጸገምዚ ካብ ናይ ደቂ ሰባት ዓቕምን ድሌትን ወጻኢ ስለ ዝኾነ ግን ግርጭታት ነናይ ገዛእ ርእሶም ናይ ኣፈታትሓ መትከልን ግብራዊ ኣገባባቶምን ሒዞም ይቕጽሉን ይስረሓሎምን ኣሎ። ከምኡ እንተዘይከውን ነይሩ ኣብ መንጎ ደቂ ሰባት ግርጭትን ሕድሕድ ምጉናጽን ዝበሃል ነገር ኣይምሃለወን። ብዛዕባ ህልውንኡ’ውን ኣይመተሓሳሰበን።
ኣብ’ቲ ካልኣይ ኣገባብ ኣፈታትሓ ግርጭት ድማ ኣብ መንጎ መሰረታዊ ፍልልይ ዘይብሉ እምነትን ፖለቲካውን ቁጠባውን ረብሓን ዘለዎም ደቂ-ሰባት፡ ህዝብታት፡ መንግስታት …ወዘተ ዘለዎም ፍልልይ ወይ መሰረታዊ /ምኽንያት/ ዘይብሉ ግርጭት ብባህሪያቱ ተጓናጺ ስለዘይኮነ ብሰላማውን ደሞክራስያውን ኣገባብን መስርሕ ዝፍታሕን ዝነባበርን ግርጭት’ዩ ዝኸውን። ኣብዚ ከምዚ ዓይነት መሰረታዊ ፍልልያ ዘይብሉ ግርጭት ዘጋጥም ናይ ህልቂትን ዕንወትን ክሳራ ኣብ ኣፈታትሓ ናይ’ቲ ጸገም ዘጋጥም ጌጋን እኹል ፍልጠት ዘይምህላው ዘበገሶ ጸገም እንተዘይኮይኑ፡ መሰረት ባህሪያቱን ሕጋጋቱን ግን ብሰላም ክፍታሕ ዘይከኣል ኣይኮነን። እዚ እቲ ሓፈሻዊ ባህሪያት ናይ ግርጭታትን ኣፈታትሓኦምን ሕግን ኣገባብን ዘመልክት ሓቂ ምዃኑ መበገሲ ብምግባር ኣብ መንጎ ህዝብታት ኤርትራን ጨፍላቂ ወተሃደራዊ ስርዓት ህግደፍን ዝረአ ዘሎ ግርጭት እንታይ ዓይነት’ዩ? መሰረታውን ተጋራጫውን ድዩ ወይስ ዘይመሰረታውን ዘይተገራጫውን፡ ብኸመይ’ከ ክፍታሕ ይከኣል? ብጎነጻዊ /ዓመጽ/ ወይ ብሰላማውን ዘይዓመጻውን ኣገባብ ዝብል ምስ ጉዳይና ኣዛሚድና ክንሪኦ እንተኽኢልናን እንተመሪጽናን ኣብዚ ዘለናዮ ወቕቲ ነቲ ኣብ መንጎ ጨቋኒ ስርዓት ህግደፍን ሓፋሽ ጭቁናት ህዝብታት ኤርትራን ዘሎ ግርጭት ኣገባብ ኣፈታትሕኡ ኣየናይ ኣገባብ ምዃኑ ከነቐምጥ ይኹን ክንውስን ዘጸግመና ኣይመስለንን። ኣነ ብወገነይ ካእል’ውን ዝኾነ ኤርትራዊ ዜጋ ኣብ መንጎ መንግስቲ ህግደፍን ጭቁናት ህዝብታት ኤርትራን ዘሎ ናይ ኣተሓሳስባ ናይ ጠቕሚ ናይ መሰልን ኣገባብ ኣፈታትሓ ግርጭት ሓደን ተመሳሳልን ዘይኮነስ፡ ዝተፈላለየን ተገራጫውን ስለ ዝኾነ ብሰላማዊ ኣገባብ ቃልስን ኣፈታትሓ ግርጭትን ክፍታሕ ዝከኣልን መፍትሒ ዝርከቦ ኣይኮነን።
መፍትሒ ዝርከቦ እንተዝኸውን ነይሩ ህዝብታት ኤርትራን ተቓለስቲ ውድባቱን ብሰላማዊ ኣገባብን ሓባራዊ ሃገራዊ ረብሓን ኣብ መንጎኦምን መንግስቲ ህግደፍን ዝተፈጥረ ባህሪያዊ ሽግርን ግርጭትን ብሰላማዊ ኣገባብ ክፍታሕ ዘርኣይዎ ሰናይ ድሌትን፡ ባህግን፡ ዘረኣይዎ ትዕግስትን፡ ምጽማምን ዝኸፈልዎ መስዋእትን፡ ቀሊልን ውሑድን ኣይነበረን። እቲ ባህርን ሕጊን ናይቲ ግርጭት ብሰላም ክፍታሕ ስለ ዘይከኣል ግን ሰላማዊ መፍትሒ ክዕወት ኣይተኻእለን። ህዝብታትና ተቓለስቲ ውድባትናን ድማ፡ ከምቲ “ ካብ ዝብኢ ዝበልዓካስ ዝብኢ በሊዕካ ተነሳህ” ዝብል መንፈሳዊ ኣበሃህላ ተበጊሶም ሂወቶም ንምድሓን መሰሎም ንምርግጋጽ፡ ሰላምን ደሞክራስን ንምስፋን፡ ልምዓትን ሃገራዊ ዕብየትን ንምርግጋጽን ክብሉ ተገዲዶም ሽግሮም ብዓመጻዊ /ጎነጻዊ/ ኣገባብ ቃልሲ ንምፍታሕ ዘይተኣደነ መስዋትን ስንክልናን እናኸፈሉ ክቃለሱን፡ ኣረሜናዊ ስርዓት ህግደፍ ከወግዱን ኣብ መቓብሩ ሰላም ንምስፋን ዘድልዮም ፍትሓዊ /ደሞክራስያዊ/ መንግስቲ ንምርግጋጽ ኣብ ምርብራብ ዝርከቡ ዘለው።
ኣብ ኤርትራ ዘሎ ጭቡጥ ግርጭትን ኣገባብ ኣፈታትሕኡን ብሰላምን ሰላማዊ ኣገባብን ምፍታሕ ኣብቂዑ ብጎነጽን ብጎነጻውን ጥራሕ መፍትሒ ክርከበሉ ኣብ ዝጸዓረሉ ዘሎ እዋን፡ ኣንጻር መንግስቲ ህግደፍ ዝካየድ ኣገባብ ቃልሲ ብሰላምን ሰላማዊ ኣገባብ ቃልስን ክፍታሕ ዘይከኣል’ዩ። ንምፍትሑ ድማ ብሰላማዊ ኣገባብ ክንፈትሖ ኢና ዝብሉ ባእታታት ውድባት ሰልፍታት እንተሃልዮም እምበኣር እዚ ከምዚ ዝኣመሰለ እምነትን መርገጽን ኣንፈት ናይ ቃልስን እዚ ንሓቀኛ መንነቶምን እምነቶምን ፖለቲካዊ ኣንፈቶምን ካብ ምሕባርን ምምልካት ሓሊፉ፡ ኣብ ኤርትራ ኣብዚ እዋንዚ ብሰላማዊ ኣገባብ ክፍታሕ ዝከኣል ፖለቲካዊ ግርጭት ምህላው ዝገልጽን ዘረጋግጽን ኣይኮነን።
ኣብዚ ወድዓውን ጨቡጥ ኩነታትን ዘንተመጎታዊ መግለጽን ብምብጋስ ንርእይቶን እምነትን ዝመርጽዎ ዘለው ኣንፈት ኣገባብ ቃስልን ናይ’ዞም ውድባት ክርኢ እንከለኹ ኣብ ኤርትራ ዘየለ ሰላማዊ ፖለቲካዊ ባይታ ኣሎ’ዮም ዝብሉና ዘለው። ካብዚ ሓሊፎም ቃል ንቓሉ ዓቲቦም ክገልጽዎ ዋላ ኣይኽኣሉን ኣይድለዩን” መንግስቲ ህግደፍ ጸላኢ ኣይኮነን ስለዝኾነ ኣብ መንጎኡን ህዝብታት ኤርትራን ዘሎ ፍልልይ ናይ ኣረኣእያን እምነትን ጠቕምን ኣገባብ ኣፈታትሓ ግርጭትን መሰረታዊ ብጎነጽ ዝፍታሕን ዘይኮነስ ዘይመሰረታዊ ብሰላማዊ ኣገባብ ዝፍታሕ’ዩ” እዮም ዝብሉና ዘለው ብተግባር።
ኣብዚ’ዩ ድማ እቲ ሓቀኛ ከርሰ-ነገራዊ ትርጉም ናይ ኣረኣእያኦም ይኹን እምነቶም ዝግለጽን ዝምዘንን። ስለ ዝኾነ ኣብ ኤርትራ ብሰላማዊ ኣገባብ ክትቃለስን ሰላማዊ ደሞክራስያዊ ለውጢ ከተረጋግጽን ዝሕግዝ ወድዓውን ባዕላውን ፖለቲካዊ ኩነታት ኣብ ዘየለወሉ ግዜን ወቕትን ናይ ህዝብታትና ሽግር ብሰላማዊ ኣገባብ ክውገድን መፍትሒ ክረክብን ይኽእል’ዩ ክብሉን ክውስኑን እንከለው እንታይ ማለቶም’ዩ? ንሳቶም ክህብዎ ዝኽእሉ መገለጺ እንታ’ዩ ብዘየገድስ፡ ይፍለጡ ኣይፍለጡ መንግስቲ ህግደፍ ጸላኢ ኣይኮነን ምስኡ ዝህሉ ፍልልይ /ግርጭት/ ድማ ብዘተን ብሰላማዊ ኣገባብን ክፍታሕን ክውገድን ይኽእል’ዩ ክብሉናን ክረድኡናን ዝፍትኑ ዘለው። ነዚ ዝጀመርዎን ንምዕኳኹ ዝጽዕሩ ዘለው መስመር ሰላማዊ ኣገባብ ቃልሲ ብተግባር ኣረጋጊጾም ክሰርሕሉ እንተመሪጾም ድማ ይፈቶ ይጸላእ ህዝባዊ ቃልስና ነዚ ጀሚርዎ ዘሎ ቅኑዕ ዓመጻዊ ቃልሲ ብምጽባእ መንገዲ ዕርቅን ምንብርካኽን ይመርጹ ኣለው ማለት’ዩ። ካብዚ ዘዋጣውጥዎ ዘለው ዘይቅኑዕ ኣገባብ ቃልሲ ክዕገቱን ቅኑዕ ኣገባብ ቃልሲ /ዓመጻዊ/ ክኽተሉ ክኽእሉን ድማ ሓፋሽ ኣባል ውድባቶም ንዝኽተልዎ ዘለው ግጉይን ሓደገኛን ኣገባብ ቃልሲ ብርግኣት ፖለቲካዊ ገምጋም ክግበረሉን ካብቲ ቅኑዕ መስርዕ ህዝባዊ ቃልስን፡ ቅኑዕ ኣገባብ ቃልስን ንኸይወጹ ክቃለሱን መሪሕነት ውድባቶም ክቆጻጸሩን ምስ ዝበቕዑን እቲ ወሳኒ ነገር ኮይኑ፡ ከም ተወሳኺ ካብ ውድባቶም ወጻኢ ዘለው ተቓለስቲ ውድባት ሰልፍታት፡ ስቪካዊ ማሕበራት፡ ኣገድስቲ ውልቀ ሰባትን ግሉጽ ዝኾነ ርእይቶ ብምሓዝ ሓገዝን ደገፍን ክገብሩ ብሓደ ገጽ፡ በቲ ካልእ ገጽ ድማ ነቲ ግጉይ እምነትን ኣገባብ ኣቃላልሳን ዘለዎ ሓደጋ ብምቅላዕ ቃልሲ ክካየድ ምስ ዝበቃዕ እዚ ናይ ሓደጋ ርእይቶዚ ክብርዕን ወይ መሊኡ ክሰዓር ዘኽእል’ዩ። ኣብዚ ወሲኸ ክጠቕሶ ዝደሊ ነገር እንተሃልዩ እዞም ኣብ ኤርትራ ሰላምን ደሞክራስን ብሰላምን ሰላማዊ ኣገባብ ቃልስን ክረጋገጽን ክሰፍንን ይከኣልዩ ክብሉና ዝፍትኑ ዘለው ውሱናት ውድባት፡ እዚ ሕጂ ዘንጸባርቕዎ ዘለው ርእይቶ ሓድሽ ዘይምዃኑን ካብ ግዜ ናብ ግዜ ርእይቶ እንዳቀላቐሉን እናለዋወጡ ምምጻኦም’ዩ። ከመይሲ ሓንሳእ ብዓመጽ ኢና ስርዓት ህግደፍ ነወግድ ዝብል ዓመጻዊ ኣገባብ ዝኽተሉ ምዃኖም ይገልጹ፡ ጽንሕ ኢሎም ድማ ሰላማዊ ኣገባብ ቃልሲ ኢና ንኽተል ናብ ዝብል ነጥቢ ከንከራርው እናተራእዩ’ዮም መጺኦም።
ካብዚ ናይ መሰጋገሪ ኣገባብ ቃልሶም ተበጊሶም ድማ ንዝያዳ ባይታ ናይ ርእይቶኦም ንምጥዕዓም “ብዓመጻዊ ኣገባብ ቃልሲ ደሞክራስያዊ ለውጢ ዘምጸአ ህዝቢ ኣይረኣናን፡ ደሞክራስያዊ ለውጢ ንምርግጋጽ ግድን ኣይኮነን ዓመጻዊ ኣገባብ ቃልሲ ምጥቃም፡ ህዝቢ ዓዱ እከለ፡ ምንቕስቓስ ናይ እከለ ብሰለማዊ ኣገባብ’ዩ ፖለቲካዊ ደሞክራስያዊ ለውጢ ኣካይዱ” ..ወዘተ ብምባል እናገለጹ ዝመጽእዎ መስርሕን፡ ሕጂ’ውን ናብ ዋዕላ ብራስለስ ከማልእዎ ዘለዎም ረቛሒታት “ ሰላማዊ ኣገባብ ቃልሲጥራሕ ኢና” ንኽተል ኢሎም ብሕብእ ሕብኢተይ ምቕባሎም እዚ ኩሉ ተደማሚሩ እዚ ብኣጋጣሚ ይኹን ብዘይፍላጥ ዝኽተልዎ ዘለው ከም ዘይኮነ ምርግጋጽ ዝከኣል ይመስለኒ።
እቲ እዘን ውድባት እዚኣተን ነቲ ኣብ ኪዳን ዝተሰማማዓሉን ዝፈረማሉን “ ኩሉ መልክዕ ኣገባብ ቃልሲ ምክያድ” ዝብል ዓንቀጽ ስለምንታይ ይጥሕሰኦ ኣለዋ ዝብል ዝተላዕለ ነጥቢ ብዝምልከት መልሱ እቲ ልዕሊ ክብል ብዝርዝር ክጠቕሶ ዝፈተንኩ ምኽንያታት ዝምልሶ’ዩ ዝመስለኒ። ማለት ኣብቲ እምነት ኣገባብ ቃልሲ ናይ ምልዋጥ ኣንፈት የማዕብሉ ስለ ዘለው በቲ ኣቐዲሙ ብእምነት ደረጃ ብምቕባል ንምትግባሩ ቃል ዝኣተውሉን ዝፈረምሉን ጉዳይ ክጥሕስዎ ይኹኑ ከነኣእስዎ ምርኣይ ባህሪያዊ’ዩ ዝኸውን። ስለዚ ሓንሳብ ከናሽውዎን ክጥሕስዎን፡ ገለ ግዜ ድማ ነኽብሮን ንምእዘዘሉን ኢና ክብሉን ክርዕምዎን ምርኣይ ምስ ዘማዕብልዎ ዘለው ባህሪ ኣዛሚድካ ምስ ዝረአ ዘገርም ኣይኮነን። ብተወሳኺ እዞም ኣካላት እዚኣቶም እዚ ኩሉ ጌጋታት ጥሕሰታትን እንዳፈጸሙ እንከለው ነቲ ናብ ዋዕላ ንምስታፍ ዝረኸብዎ ዘይቅኑዕ ተሳትፎ ብብቕዓቶምን ተፈላትነቶምን ከም ዝረኸብዎ፡ ምስታፎም’ውን ዝያዳ ነቲ ተቓሊሱ ክስማዕ ይኹን ከድምዕ ዘይከኣለ ዝብልዎ ኤ.ዲ.ኪ. ዓቢ ጠቕምን ተፈላጥነትን ክረክብ ከም ዘኽኣልዎ ኣምሲሎም ክገልጽዎ ምስምዖምን፡ ኪዳን ኣብ ዲፕሎማስያዊ ኣገባብ ቃልሲ ብቑዕ ኣይኮነን፡ እቲ ብዕለት 5.11.2009 ነቲ ኣገባብ ዕድመ ናብ ዋዕላ ብራስለስ ኣመልኪቱ ዝተጻሕፈ ደብዳቤ ናይ ውልቀ ደኣምበር ናይ ኪዳን ኣይኮነን፡ ዲፕሎማስያው ኣገባብን ትሕዝቶን ዘይብሉ’ዩ ..ወዘተ ዝብሉ ናይ ዓቕሊ ጽበትን ዕቱብነት ዝጎደሎን ዘይወግዓዊ መግለጺታት ብስቱር ክህቡን ርግኣት ስኢኖም ከዕለብጡን ምርኣይ ዘይቅኑዕን ዘይሓጋዝን’ዩ ጥራሕ ዘይኮነስ፡ ከምቲ “ በዓል ኢንታስ መስቆርቆሪ” ዝበሃል ናይ ጭንቀቶምን ዝዕረቶምን ምልክት ሓባሪ ምዃኑ’ዩ ዘረጋግጽ።
ሳልሳይ ክፋሉ ይቕጽል
Short URL: https://english.farajat.net/?p=109


text:
ብኣጋጣሚ መበል 29 በዓል ናጽነት ናይ ምዝንጋዕ ወፈያታት ይቕጽል ኣሎ፡) ቀዳሞት ደርፍታት ህዝባዊ ግንባር 1- ኢትጃምም ዕንታቼ ዎ ኢትብኬ2- ሕደጉኒ፡ ሕደጉኒ ምስል ሓውዬ ለሓይሰኒ3- ኣበይ ኣሎ ብጻይ ተጋዳላይ4- ዓይኖም ሰለም ዘየብሉ5- መዝሙር ስዉኣት ትግረ= እግል ሕርየት ሸዐብና፡ ለአስተሽሀደው ሐውና6- መዝሙር= ስዉኣት ብጾትና ዘብጻሕኡም ኣብ ግብሪ6- ኤረየ ንዒን’ዶ ተሎ7- ዕድል ኣለኒ ግንባር ኣለኒ ምስ ህዝባዊ ግንባር […]
Category: Music and Arts
ደሓን ኩኒ ባርነት
ሻውዓይትን ናይ መወዳእታን ናይቲ ብምኽንያት በዓል ናጽነት ክቐርብ ዝጸንሐ እዛ ደርፊ እዚኣ ምስታ ኣቀዲመ ምስ ዝክርታት ቤት ትምህርቲ ሰውራን ጉጅለ ባህሊ ቤት ትምህርቲ ሰውራን ዘቕረብክዋ ደርፊ ተመሳሳሊ ድሕረ ባይታ ኣለዋ (ትሕት ኢልኩም ፈትሽዋ)። ዝፈልያ እንተሎ ትሕዝቶኣን ደራፊታን እዮም። ትሕዝቶኣ ብዛዕባ ምቕንጣጥ ባርነት ዘዘንቱ እዩ። ” ደሓን ኩኒ ባርነት” ትብል ስውእቲ ሃና ጓል መንደቕ፡ ደሓን ኩኒ […]
ዝኽሪ ናይ ሓንቲ ደርፊ
ነዛ ዕዳይ ቅልጥፍ-ቅልጥፍ ኢለ ክኸፍላ። ብምኽንያት መበል 29 በዓል ናጽነት፡ 7 ሰውራውያን ደርፍታት ከቕርብ ካብ ዝተኣዘዙ ሓደ እየ’ሞ ንሎሚ ራብዓይቲ ደርፊ ከቕርብ። ሎሚ ንገዛይ ማለት ንቤት-ትምህርቲ ሰውራ እተዘኻኽር ደርፊ ከቕርበልኩም እየ። ምስኡ ዝመጽእ ድማ ሓያል ዝኾነ ዋሕዚ ዝኽርታት ኣሎ እንድዩ። “ተዓገሲ ነብሲ” እናበልኩ ገለ ድሕረ-ባይታ ናይዛ ደርፊ ክጸውየኩም። 1- ብዛዕባ ቤትም-ትምህርቲ ሰውራ ብዙሕ ጉጉይ መረዳእታታት […]


text:
ኢትዮጵያ፡ ምስ ህወሓት ንምዝታይ፡ መንጎኝነት ደቡብ ሱዳን ተቐቢላ2021-10-09 21:20:05 Written by ቤት ጽሕፈት ዜና ሰዲህኤ Published in EPDP News Read 211 times
- font size decrease font size increase font size
ቀዳማይ ሚኒስተር ኢትዮጵያ፡ ነቲ ደቡብ ሱዳን ንመንግስቶምን ህዝባዊ ወያነ ሕሃርነት ትግራይን (ክልላዊ መንግስቲ ትግራይ) ከተዛቲ ብኢጋድ ዝቐረበ ሓሳብ ከም ዝተቐበልዎ፡ ሱዳን ትሪቡን ብ8 ጥቅምቲ 2021 ኣብ ዝዘርገሓቶ ዜና ሓቢራ።
ደቡብ ሱዳናዊ ፕረሲዳንታዊ ወሃብ ቃል፡ ኣተኒ ወክ ኣተኒ ፡ ቀዳማይ ሚኒስተር ኣብዪ ኣሕመድ ነቲ ብምብራቕ ኣፍሪቃዊ ዞባዊ ኣካል ኢጋድ ዝቕረበ ንደቡብ ሱዳን ነቲ ኣብ ኢትዮጵያ ዝቕጽል ዘሎ ጸገም ንምህዳእ ከም ብቕዕቲ ኣዛታይት ዝመዘዘሉ ሓሳብ ብወግዒ ከም ዝተቐበልዎ ዝሓለፈ ዓርቢ ዕለት 08: ጥቅምቲ 2021 ኣብ ዝሃብዎ ሓበሬታ ኣፍሊጦም።
እቶም ደቡብ ሱዳናዊ ፕረሲደንታዊ ወሃቢ ቃል፡ ኣብ ጁባ ንናይ ሕቡራት ሃገራት ሬድዮ ኤፍ ኤም ከም ዝገለጽዎ፡ እቲ መስርሕ ዘተ ቀዳማይ ሚኒስተር ኣብይ ኣሕመድ ብ4 ጥቅምቲ 2021 ናይ 2ይ ዙር መዝነቶም ምስ ተረከቡ ውሱን ዕለት እዃ እንተዘይጠቐሱ ብቐጥታ ከም ዝጅመር ሓቢሮም።
ሚራያ ከም ዝጠቐስዎ፡ ፕረሲደንት ሳልቫኬር ተቐባልነቶም ብኢትዮጵያ ዘረጋገጹ ኣብ ጽንበል ቀዳማይ ሚኒስተር ኣብይ ኣሕመድ ኣብ ዝተሳተፍሉ ኣብ ኣዲስ ኣበባ እዩ። ኣብ ዝሓለፈ ወርሒ መስከረም 2021 እዋናዊ ኣቦመንበር ኢጋድ ቀዳማይ ሚኒስተር ሱዳን ሓምዶክ፡ እቶም ብቑዕ ሰብ ነቲ ዘተ ፕረሲደንት ሳልቫኬር ምዃኖም ምሕባሮም ዝዝከር እዩ። ናይ ደቡብ ሱዳን ሚኒስተር ዜና ብወገኖም ቀዳማይ ሚንስተር ሓምዶክ ንፕረሲደንት ሳልቫኬር ዝመዘዝሉ ምኽንያት ምስ መራሕቲ ኢትዮጵያ ጽቡቕ ርክብ ስለ ዘለዎም ነቲ ኣብ መንጎ መንግስቲ ኢትዮጵያን ትግራይን ዘሎ ጸገም ንምፍታሕ ብቑዕ እዮም ብዝብል ምዃኑ ኣብቲ ዜና ተጠቒሱ።
እቲ ሓበሬታ ኣብ ሰሜን ኢትዮጵያ ህውከት ዝተፈጥረ፡ ቀዳማይ ሚኒስተር ኢትዮጵያ ኣብ ውርሒ ሕዳር 2021 ምንቅስቓስ ክልላዊ መንግስቲ ትግራይ ንምቁጽጻር ሓይልታቶም ናብ ትግራይ ምስ ኣዋፈሩ እዩ ክብል፡ ንኣመዓባብላ ናይቲ ኩነታት ጠቒሱ። ድሕሪዚ እቲ ህውከት ምሉእብምሉእ ናብ ሰፊሕ ወግእ ማዕቢሉ ልዕሊ ክልተ ሚልዮን ህዝቢ ትግራይ ናብ ዝመዛበለሉ ደረጃ ከም ዝዓረገ ገሊጹ። ምስዚ ኣተሓሒዙ ከኣ ቤት ጽሕፈት ትካል ሰብኣዊ ረዲአት ዝሃቦ ጸብጻብ ብምጥቃስ፡ ኣብዚ እዋንዚ ካብ ክልል ኣምሓራ ከባቢ 250 ሺሕ ካብ ክልልዓፋር ከኣ ክሳብ 112 ሺሕ ዝበጽሑ ሰባት ብሰንክቲ ውግእ ካብ መረበቶም ተመዛቢሎም ከምዘለዉ ኣስፊሩ።
ኣብ መወዳእታ እቲ ከም ቅድመ-ኩነት ተኹሲ ንምቁራጽን ንዘተን ምውጻእ መልሻ ኣምሓራን ሰራዊት ኤርትራን ካብ ትግራይ ኣቕሪቡ ዝነበረ ክልላዊ መንግስቲ ትግራይ፡ ኣብዚ ፕረሲደንት ሳልቫኬር ክመርሖ ዝበሃል ዘሎ ዘተ ብዛዕባ ምስታፉ ዝተፈልጠ ከምዘየለ ጠቒሱ።


text:
ኣብዚ ኣብ ዋና ከተማ ኣሜርካ ዋሽንግተን ዲሲ ንሰለስተ መዓልታት ዝተኻየደ ዓለምለኸ ውድድር ሮቦት ትኹረት ብዙሓት ዝሰሓበ ካብ ኣፍጋኒስታን ዝመጻ ምሉእ አባላት እታ ጉጅለ ደቂ ኣንስትዮ ዝኾና ጉጅለ ኮይና፡ እዛ ጉጅለ ናብቲ ውድድር ንምስታፍ ክልተ ጊዜ ናብ ኣሜሪካ መእተዊ ቪዛ ምኽልኻለን ድሒሮም ብምትእትታው ፕረዝደንት ዶናልድ ትራምፕ ቪዛ ረኺበን ናብቲ ውድድር ምስታፈን ይፍለጥ።
ካልእ ኣብዚ ውድድር ንሃገሮም ወኪሎም ዝተሳተፉ ተወዳደርቲ ናይ ሃገሮም ባንዴራ፡ ባህላዊ አልባሳት ተኸዲኖም ከምኡ’ውን ናይ ሃገራቶም ሙዚቃ ሒዞም ኣብቲ ውድድር ክሳተፉ ቀንዮም።
ካብ ኢትዮጵያ ኣብዚ ውድድር ዝተሳተፉ ዘለው ሽዱሽተ አባላት ዘለዎ ጉጅለ ተማሃሮ ማይ ዘጻርይ ሮቦት ብምምሃዝ ናብቲ ውድድር ዝተሳተፉ ኽኮኑ ከለው አባል እታ ጉጅለ ዝኾነ ብዕድመ ዝነአሰ ወዲ 12 ዓመት ብሩክ አብዮት ብዛዕባ’ቲ ውድድር ከምዚ ይብል።
“ናብዚ ናይ ሳይንስን ቴክኖሎጂን ውድድር ንምእታው ዝደረኸኒ ኣብ ቴክኖሎጂ ብዘለኒ ልዑል ፍቕሪ ኮይኑ ነዚ ንምምሕያሽ እዩ። ናብዚ ውድድር ብዙሕ ዲዛይን ሰሪሕና ኔርና ናብ ናይ መወዳእታ ዙር ዝበጽሓ ግን እዚ እዩ። እዚ ድማ ንኹሉ ዝሰማማዕ ጌርና ስለዝሰራሕና’ዩ።”
እዚ ካብ ኢትዮጵያ ዝመጸ ጉጅለ ተማሃሮ ዝተፈላለየ ዕድመ፡ኽእለትን ደረጃ ትምህርቲ ዘለዎም አባላት ዝሓቖፈ’ዩ። ወሃቢ ቃልን አባል እታ ጉጅለ መለስ የኋላሸት እዞም አባላት እዛ ጉጅለ ካብ ዝተፈላለዩ ቤት ትምህርትታት ዝተዋጽኡ ቅድሚ ሕጂ ዘይፋለጡ ከምዝኮኑ ብምግላጽ ብኸመይ ኣብ ከምዚ ዓይነት ደረጃ ክበጽሑ ከምዝከአሉ ከምዚ ክብል የረድእ።
“ብሳይንስ፡ቴክኖሎጂን ዓውዲ ምህንድስና ኣብ ክሊ ዕድመ 9-18 ዓመት ዝርኸቡ ተማሃሮ ናይ ምምሃዝ ተበግሶ ዘለዎም ብምትእኽካብ ፈተና ድሕሪ ብምሃብ ነቲ ፈተና ዝሓለፉ ናብዚ ጉጅለ ተጸንቢሮም። ብተወሳኺ ናይ ምምሃዝ ክእለቶም ተጠቒሞን ንመጻኢ ጽቡቕ ስርሓት ክሰርሑን ንሃገሮም ክጠቕምኡን ከጸውዑን ዝኽእሉ ከምኡ’ውን ጸገማት ክብድሁ ዝክእሉ ተማሃሮ ንምፍራይ ዝዓለመ’ውን እዩ።”
ኣብዚ ውድድር ካብ ዝሳተፉ ዘለው ጉጅለታት 80 ሚእታዊት ብደቂ ኣንስትዮ ዝምራሕ ወይ ዝተመስረተ ጉጅለታት እዮም። ኣብቲ ውድድር ካብ ዝተሳተፉ 830 ተማሃሮ 209 ደቂ ኣንስትዮ እየን። ምሉእ አባላተን ደቂ ኣንስትዮ ዝኾነ ጉጅለታት ዘሳተፋ ሃገራት ኣፍጋኒስታን፡ኣሜሪካ፡ጋና፡ጆርዳን፡ካብ ግዝ ኣታት ፍልስጤምን ደሴታት ቫኑታን ዝመጻ ጉጅለታትን እየን።
ካብ ኢትዮጵያ ዝመጸ ጉጅለ ተማሃሮ ክልተ ደቂ ኣንስትዮ አባላት ዘለውዎ እዩ።
ብዘይካ ንሃገራቶም ወኪሎም ኣብቲ ውድድር ዝተሳተፉ ጉጅለታት ብጉጅለ ስደተኛታት ወይ ጉጅለ ተስፋ ዝጽውዑ ሰለስተ አባላት ዘለውዎም ሶርያዊያን ኣብቲ ውድድር ምስታፎም ተገሊጹ አሎ።


text:
ጥዕናኻ ጽቡቕ ምህላው፡ ዕቝባ ሓቲትካ መልሲ ኣብ ትጽበየሉ ግዜ
ናይ መጠረሽታ ዝተሓደሰሉ፡ 21 3 2019
ኵሎም ኣብ ሽወደን ዝቕመጡ ሰባት ጽቡቕ ጥዕና ኽህልዎምን ኣብ ዘድልየሉ እዋን ድማ ክንክን ክረኽቡ መሰል ኣሎዎም። ንስኻ ሓታት ዕቝባ እውን። ሓታት ዕቝባ ኣብ ዘለኻሉ እዋን ኣየናይ ሓገዝን ክንክንን ክትረክብ ከም ትኽእል ኣብዞም ገጻት ሓበሬታ ትረክብ ኢኻ።
-
ክንክን ዘድልየካ እንተ ኾይኑ
ንስኻ ኣብ ሽወደን ዕቝባ ዝሓቱ ሓደ ሓደ ናይ ሕክምናን ሕክምና ስኒ መሰል ኣሎካ።
-
መርመራ ጥዕና
ኵሎም ኣብ ሽወደን ዕቝባ ዝሓቱ ሰባት ብናጻ ናይ ጥዕና መርመራ ክገብሩ ዕድል ይወሃቦም እዩ።
-
ብኣእምሮ ጽቡቕ እንተ ዘየሎኻ ዄንካ
ኣብ ሽወደን ዕቝባ ሓቲትካሉ ኣብ ዘሎኻ እዋን ብኣእምሮ ጽቡቕ ዘየሎኻ እንተ ዄንካ ሓገዝን ክንክን ክትረክብ ትኽእል ኢኻ።
ብኣእምሮ ጽቡቕ እንተ ዘየሎኻ ዄንካ፡ ብጀካ ኣገልግሎት ሕማም ካልኦት ሓገዝን ምኽርን ዘወፍዩ እውን ኣሎዉ። ንኣብነት ብዙሓት ሓገዝ ንምርካብ ክትድውለለን ወይ ክትራኸበን ትኽእል ወለንታውያን ማሕበራት ኣሎዋ። እተን ማሕበራት ኣየናይ ሓገዝ ከም ዘወፍያ ክተንብበሉ ትኽእል ኣብ ኢንተርኔት ናይ ገዛእ ርእሰን መርበብ ሓበሬታ ኣሎወን።
ብኣእምሮ ጽቡቕ ንዘየለዉ ሓተትቲ ዕቝባ ቈልዑን መንእሰያትን ብዙሕ ሓገዝን ክንክን ኣሎ.
-
ስንክልና
ሓደ ስንክልና ዘለዎ ሰብ፡ ዝደኸመ ዓቕሚ ትግባረ ናይ ኣካላዊ፡ኣእምሮኣዊ ወይ ዓቕሚ ኣእምሮ ዘለዎ እዩ። ስንክልና፡ ንኣብነት ሕማቕ ትርኢ ወይ ከም ሓገዝ-እዝኒ ወይ መንበር ዓረብያ ዝኣመሰሉ ሓደ ሓደ ናውቲ ከድልዩካ ይኽእሉ ማለት ክኸውን ይኽእል እዩ። ከምኡ'ውን መዓልታዊ መናባብሮኻ ንኽትኣሊ ካብ ካልኦት ሓገዝ የድልየካ ማለት ክኸውን ይኽእል እዩ።
ንዓኻ ስንክልና ዘሎካ፡ ሓታቲ ዕቝባ ኣብ ዘለኻሉ እዋን ፍሉያት መሰላት ኣለዉካ።
-
ግዳይ ናይ ዓመጽ
ጎነጽ፣ ምፍርራሕ ወይ ንካልኦት ምጉዳእ ኩልኩል እዩ። ጎነጽ ዝተፈላለየ ነገር ክኸውን ይኽእል እዩ። ንኣብነት ኣካላዊ፣ ስነ-ኣእምሮኣዊ፣ ጾታዊ፣ ቑጠባዊ ወይ ንዋታዊ ክኸውን ይኽእል እዩ። ንጎነጽ እንተተቓሊዕካ ንዑቕባን ደገፍን መሰል ኣለካ።
-
ኣልኮሆል፡ ዕጸፋርስ፡ ሓይሊ ዝህቡ መድሃኒት፡ ትምባኾን ቁማርን ኣኤንደተኤስ (ANDTS)
ናይ ሂወት ኣመላት ኣብ ጥዕናና ዓቢ ኣገዳስነት ዘለዎም ኣመላት እዮም። ሽጋር ምትካኽ፣ ኣልኮላዊ መስተን ናርኮቲክን ንሕማም ከቃልዓካ ይኽእል እዩ። ብገንዘብ ምጥላዕ እውን ናብ ጸገማትን ሕማምን ከምርሕ ይኽእል እዩ።


text:
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
53 - ልብኻ ትሑት ይኹን
ብነቶም ናእሽቱ ኃጢኣትካ ከተጥፍእ ኢልካ እንተተቃሊስካ ድኅሪዙይ ድኹም ምዃንካ ኪርድኣካ ኢዩ እሞ፡ ብዛዕባ እቲ ዘሎካ መንፈሳዊ ኃይሊ ከኣ ኣይኽትሕበንን ኢኻ። ብድኻምነትካ ትፈርሕ እንተኾይንካ ግን፡ ነቲ ኵሉ ትገብሮ ዘሎኻ ጽቡቕ ነገር፡ ብትሕትና ክትዕቅቦ ኢኻ። ብሓደ ወገን፡ እቲ ድሮ ዓቝርካዮ ዘሎኻ መንፈሳዊ ኃይሊ ነቲ ገና ዘይዓቘርካዮ መንፈሳዊ ኃይሊ፡ ከመይ ገይርካ ከምተጥርዮ ኪሕግዘካ ከሎ፥ በቲ ሓደ ወገን ከኣ፡ እቲ ገና ዘየጥረኻዮ መንፈሳዊ ኃይሊ፡ ነቲ ድሮ ዓቝርካዮ ዘሎኻ መንፈሳዊ ኃይሊ፡ ከመይ ገይርካ ብትሕትና ክትዕቅቦ ከምዚግብኣካ ኪሕግዘካ ኢዩ።
ብሓደ ወገን ናይ ዓወትካ ጣቕዒት ምስ ትሰምዕ፡ በቲ ሓደ ወገን ከኣ፡ ኣእዛንካ እቲ ዝተሠዓርካሉ ጊዜ ኣብ ርእስኻ ዝወረደ ሰሓቕን፡ ላግጽን፡ እውን ከምዚሰምዓ ግበረን ኢኻ። በቲ ዘሎኻ ህያብ፡ ምእንቲ ከይትዕበ፡ በቲ ዘይተዋህበካ ህያብ ትሕትና ምዝውታር ተላመድ። መኣስ ይመስለካ እትበኪ? ብውሽጥኻ ከምቲ ንርእስኻ “ኣነስ ከምዚ ኢየ” ኢልካ እትሓስቦ ዝነበርካ ከምዘይኮንካ ምስ ፈለጥካ፡ ናትካ ሓቀኛ ኵነት ምስ ፈለጥካ፡ ሽዑ ኢኻ ትበኪ።
ንስኻ ዋላኳ ብሓደ ወገን ጽቡቕ መንፈሳዊ ኃይሊ እትውንን እንተኾንካ፡ በቲ ሓደ ወገን ከኣ፡ እግዚኣብሔር ብናእሽቱ ኃጢኣት ክትጋገ ከሎኻ ክንድዙይ ዚኣኻል ኣይተቋጻጸረካን ኢዩ። ከመይ ዋላኳ ደላዪ ሠናይ እንተዀንካ፡ ነቲ እትደልዮ ሠናይ ክትጭብጦ ብዘይምኽኣልካ፡ ነቲ ኂዝካዮ ዘሎኻ ጽቡቕ መንፈሳዊ ኃይሊ ብትሕትና ክትዕቅቦ ክትክእል ኢሉ ኢዩ።
ብድኻምነትካ ተስፋ ዘይትቘርጽ እንተዘይኮይንካ፡ ብሓቂ፡ ኣብ ጐደና ትሕትና ኢኻ ትርከብ ዘሎኻ። ትሑት ኮይንካ እትረኣየሉ፡ ብምኽንያ’ቲ ጽቡቕ ነገር እትፍጽሞ እንተኾይኑን፡ ኃጢኣተኛ ኢየ ኢልካ ስለ እትናዘዝ እንተኾይንካን፡ ብጌጋኻ ኪእርሙኻ ከለዉ ርእሰ ምክልኻል ትገብር እንተኾይንካን፡ እዙ እተርእዮ ዘሎኻ ትእትናዙይ፡ ኣኽብሮት ንኽትቅበል እትገብሮ ትሕትና ደእ እምበር፡ ሓቀኛ ትሕትና ስለ ዘሎካ ኣይኮነን።
ዓቢይ ፍጻሜ እንተገበርካ ቅዱስ ኮይንካ ከይስመዓካ ተጠንቐቕ፡ ከመይሲ እግዚኣብሔር ካብቲ ዑቕባኡ እንተዘውጽኣካ ነይሩ፡ ብዘይ ሓደ ጥርጥር፡ ኣብቲ ትምኽሓሉ ዝነበርካ ኃጢኣት፡ ምወደቕካ ነይርካ። ነቲ ከም ዓቢይ ነገር ገይርካ እትርእዮ ስራሕካ፡ ምስቲ ስራሕ ቅዱሳን እንተተነጻጽሮ፡ ንእሽቶ ነገር ኮይኑ ምተረኣየካ ነይሩ። ንስኻ ንትሕትና ልብኻ እንተዘይዓቂብካ፡ ኣኽብሮት ሰብነትካ ከተጥፍእ ኢኻ። ትዕቢት፡ ሡር ፍትወት ሥጋ ኪኸውን ከሎ፡ ትሕትና ኣእምሮ ከኣ፡ እቲ ንመንፈሳዊ ንጽሕና ሰብነትካ፡ ዚዕቅብ፡ መንፈሳዊ ኃይሊ ኢዩ።
ብፍልጠትኻ ኣይትዅራዕ፡ ኅልፊ ካልኦት ስለ ዝተመሃርካን፡ ድግሪ ስለ ዝሰቐልካን፡ ብዘይረብሕ ናይ ትዕቢት ዘረባ ንሰብ ኣይተሕዝን፡ እንታይድኣስ ንኵሉ ሰብ፡ ግቡእ ዝኾነ ክብሪ ሃብ። ትሑት እንተዘይኮይንካ ግን፡ እቲ ዝቐሰምካዮ ልዑል ትምህርቲ፡ ንዓይኒ እምነትካ ከዕውሮ ኢዩ። እግዚኣብሔር፡ ብትዕቢት ምኽንያት ንቅዱሳት ነገራት ምቕባል ካብ ዘይደሊ ሰብ፡ ነቲ ብምኽንያት ድኻምነቱ ኃጢኣት ዚገብር ሰብ ኢዩ ብዚያዳ፡ ዚዕገስን ዜፍቅርን።
ብልብኻ ገርሀኛ፡ ብመንፈስካ ግን ሃብታም ክትከውን ጽዓር። ካብ ዓለማውን ረቂቕን ጃህራ ዚመላኦን ዘረባ፡ ካብ ልቢ ዚወጽእ፡ ገርሂ ዝኾነ ፍቕሪ፡ ከተርኢ ጽዓር። እቲ ብቕንዕና ክትገልጾ ደሊኻ ዘሎኻ ዘረባ ምእንቲ ከይበላሸወካ፡ ብዓቢይ ኣኽብሮትን ሥነሥርዓትን፡ ብምሉእ ናጽነትን ሓሳብካ ግለጽ። እቲ መንፈሳዊ ቅንኣትካ ትዕቢት ከይኸውን፡ እቲ ትሕትናኻ ከኣ፡ ፍርሒ ከይኸውን ተጠንቐቕ። ደው ኢልካ እንተሊኻ ከይትወድእ ተጠንቐቕ፥ እዙ ናይ ሕጂ ኣወዳድቓኻ ካብቲ ናይ ቅድም ቅዱስ ከሎኻ ዘጋጠመ ኣወዳድቓ ካብኡ ዝገደደ ኪኸውን ኢዩ (1 ቆሮ 10፡12 ረአ)።
“እግዚኣብሔር ጸጋኡ ምእንቲ ኪህበካ፡ ብዝዓበኻዮ መጠን፡ ትሑት ኩን” (ሲራ 3፡18 ረአ)፡ ከምቲ ማያት ናብ ሕሉምን ስንጭሮን ዚእከቡ፡ ከምኡ ከኣ፡ ጸጋ መንፈስ ቅዱስ ናብ ትሑት ኢዩ ዚወርድ። ከምቲ ትዕቢት መሠረት ኵሉ ኃጢኣት ዝኾነ፡ ከምኡ ከኣ፡ ትሕትና መሠረት ኵሉ መንፈሳዊ ኃይሊ ኢዩ። ትዕቢት ጓንጓ ኪኸውን ከሎ፡ ትሕትና ግን፡ ፍረ ዚመልኣ ኢያ። ትዕቢት ናብ ጥፍኣት ዚመርሕ ክፉእ ጠባይ ኪኸውን ከሎ፡ ትሕትና ግን፡ ናይ እቶም ንመንግሥተ ሰማይ ኪኣትዉ ኣቐዲሞም ዝተመርጹን ዝተመደቡን ምልክት ጻድቃን ኢያ (ማቴ 19፡14 ረአ)፥ ትዕቢተኛ ምዃን ዕሽነት ኪኸውን ከሎ፡ ትሑት ምዃን ግን፡ ዓቢይ ጥበብ ኢዩ።
ትሑት እንተዀይንካ ንናይዙ ዓለምዙይ መስፍን ዝኾነ ሰይጣን ሥዒርካ ብትንትን ከተብሎ ኢኻ። ናይ ትሕትና ስራሕ ክትገብር ከሎኻ፡ ንሸይጣን፡ ከም ንወዮ ኪጥህረካ ኢሉ ዚሕንሕነልካ ከልቢ፡ ክትሃርሞ ኢልካ እምኒ ካብ መሬት ኣልዕል ኣቢልካ ወስ ክትብል ከሎኻ ልቡ ምልሕ እትብል ኢዩ። ብርግጽ ትሕትና ዓቃቢት ቅድስና ኢያ፥ በቲ ካልእ መዳይ ከኣ፡ ነቲ ብትሕትና ዝኣከበቶ ጽቡቕ ነገር፡ ንፋስ ትዕቢት መጺኡ ይበታትኖ። እቲ ትሕትና ከይለበሰ፡ መንፈሳዊ ኃይሊ ዚእክብ፡ ነቲ ኣብ ንፋስ ዚመልኦ ስፍራ ደሮና ዚዞርው ሰብ ኢዩ ዚመስል።
ትሕትና ከም መንፈሳዊ መሠረት ሕይወትካ ገይርካ ተዘውትሮ እንተ ኮይንካ፡ ሰይጣን እውን፡ ብኣካል እንተመጸካ እትኾኖ ነገር የብልካን። ከምኡ እውን ብኣንጻሩ፡ ትሕትና ዘይብልካ እንተኾይንካ፡ ዋላ እውን እግዚኣብሔር ይረኣየካ፡ እተፍሪዮ ነገር የብልካን። እምነት ንኽተጥሪ ነቲ ዚወሃበካ ብርሃን ብትሕትና ክትቅበሎ ናይ ግድን ኢዩ። እወ፡ ትሕትና ናይ እምነት ድኅነት ክትከውን ከላ፥ ትዕቢት ከኣ፡ ዚባላዕ ቝንቑን ሓሰኻ ኢዩ።
እወ፡ ትሕትና መምህርን ኣደ ኵሉ መንፈሳዊ ኃይልን ኢያ። ፈሪሃ እግዚኣብሔር ዚርከብ ኣብ ትሕትና ኢዩ። ትሕትና ኣብ ዘሎዎ፡ ኣብኡ ፍቕሪ እውን ኣሎ። እቲ ዝነኣሰ ተግባር ትሕትና፡ ካብ ራእይን ካብ ክሥተት ኣምላኽን ዝበለጸ ኢዩ። ብስራሕካ ዓቢይ ሰብ እንተተበሃልካ፡ ካብ ልብኻ ዚወጽእ ኣብ ውሽጢ ነፍስኻ እውን ዚቕመጥ፡ ትሕትና ከምዚህልወካ ግበር። ኣብ ሕይወትካ፡ ንድኅሪት ግልጽ ከይበልካ፡ ሱቕ ኢልካ ጽቡቕ ዘርኢ ቅድስና፡ ከምትዘርእ ግበር። እቲ ኵሉ ዚከኣለካ ጽቡቕ ነገር ምስ ገብርካ፡ “ኣነ ዘይጠቅም ባርያ ኢየ፥ እቲ ክገብሮ ዝግብኣኒ ኢየ ዝገበርኩ” (ሉቃ 17፡10) ኢልካ ንርእስኻ መዓድ።
ኣብ ውሽጢ ልብኻ ትሕትና ዘይብልካ እንተዀይንካ ግን፡ ንቅድስናኻ ዝኾነ ይኹን ቦታ ሓንቲ ኣይዓብሰካን ኢዩ። ነቶም ብትዕቢት ዝተዀነኑ መላእኽቲ እውን፡ ኣብ ሰማይ ምንባር ኣይጠቐሞምን። ንስኻ ትሑት ምዃን ካብ ኢየሱስ ተመሃር፡ “ንሱ ብባህሪዩ እግዚኣብሔር እኳ እንተኾነ፡ ነቲ ምስ እግዚኣብሔር ዝነበሮ ማዕርነት፡ ኣይገድፍን ኢሉ ኣይተኸራኸረን” (ፊሊጵ 2፡6)።
እትገብሮ ኵሉ ጽቡቕ፡ ካብ ዓይኒ ሰብ ተኸዊልካ ግበሮ፡ “እቲ ብሥውር ዚርኢ ኣቦኻ፡ ከኣ፡ ብግልጺ ኪፈድየካ ኢዩ” (ማቴ 6፡4)። ኢየሱስ ክርስቶስ፡ ኣብ ናዝሬት ኪነብር ከሎ፡ ንመለኮቱ ኃቢኡ ኢዩ ዝነብር ዝነበረ፥ ንስኻኸ ኣየናይ ዚኅባእ መንፈሳዊ ኃይሊ ኣሎካ? እቲ ዘይብልካ ነገር፡ ከምዘሎካ ኣምሲልካ፡ ንዓይኒ ሰብ ምቕራብ ጥራይ ምድላይ፥ ፈሪሳውነት ስለ ዝኾነ፡ በዚ ምኽንያት ኢየሱስ ካባኻ ኪርሕቕ ይኽእል ኢዩ።
ሓቀኛ ትሕትና፡ ህያብ ኣምላኽ እምበር፡ ውጽኢት ናይ እትገብሮ መጽናዕቲ ኣይኮነን። እግዚኣብሔር ነዙ ህያብ ትሕትና ምእንቲ ኪህበካ፡ ከይደኸምካ ለምኖ። ኦ ኢየሱስ ጐይታይ፡ ምስቶም ምስ ኣቦኻ ንኽተፋልጦም ቃል ዝኣቶኻሎም ደቂ ማኅበርካ፡ ኣነ እውን ብቑዕ ኣባል ምእንቲ ኪኸውን፡ ነቲ ናይ ሕጻናት ዚመስል ህያብ ትሕትና፡ ክትህበኒ እልምነካ ኣሎኹ (ማቴ 11፡25-27 ረአ)።
ኣብ ቀጻሊ ክፋል “ትሑት፡ ኣረኣእያ ርእስኻ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
54- ትሑት፡ ኣረኣእያ ርእስኻ
ብዛዕባኻ ትሑት ዝኾነ ኣረኣእያ እንተሊዩካ፡ ነቶም ዚንዕቑኻ ከተፍቅሮም ኢኻ። ከምቲ ሓደ ትዕቢተኛ ዝኾነ ሰብ፡ ከኽብርዎ ከለዉ ዚሕጐስ፡ ከምኡ ከኣ፡ ሓደ ትሕትና ዘለዎ ሰብ፡ እንተኒዒቖሙዎ፡ ዝኣምነሉ ነገር ስለ ዝኾነ፡ ከየዕገርገረ ተዓጊሱ ብሰላም ኢዩ ዚቕበሎ። ቅዱሳን ኪነዓቑ ከለዉ፡ ኅልፊ እቶም ብኽብሪ እዙ ዓለምዙይ ዝተኸቡ ሰባት ኢዮም ዚሕጐሱ ዝነበሩ (ማቴ 5፡11-12 ረአ)።
ብሓደ ወገን ሰማዕት ኮይንካ ክትመዉት ሃረር እናበልካ፡ በቲ ሓደ ወገን ከኣ፡ ንሓንቲ ጸርፊኳ ትዕግሥቲ ገይርካ ዘይምኽኣል ወይ ዕሽሽ ኢልካ ከተኅልፎ ዘይምኽኣል፡ ንርእስኻ ምትዕሽሻው ኢዩ። ንኣብነት፡ ኣነ ኃጢኣተኛ ኢየ ክትብል ጸኒሕካ፡ ካልእ ሰብ፡ በቲ ንስኻ ዝበልካዮ መሠረት ተኣሚኑ፡ ኃጢኣተኛ ኢኻ ኪብለካ ከሎ፡ ኣይትቕበሎን ጥራይ ዘይኮነስ፡ ትሓዝንን፡ ትኵርን፡ ትበኣስን ኢኻ። ስለዚ ክትንዓቕ ከሎኻ ብትዕግሥቲ ጸዊርካ ክትክእሎ እምበር፡ ክትውደስ ኢልካ ኣይትጽዓር። እቲ ዜገርም እኮ፡ ብዛዕባ ርእስኻ ሕማቕ ክትዛረብ ጸኒሕካ፡ ግን፡ ካልኦት እንተዘይ ኣኽቢሮሙኻ ወይ ንመሰልካ ትንክፍ እንተቢሎሙልካ፡ ክትርበሽን ረኣዩለይ፡ ስምዑለይ ክትብልን ኢኻ ትስማዕ። ከምዙይ ምግባር ፈሪሳውነት ኢዩ!።
ብሓቂ ትሑት ክትበሃል እትኽእል፡ ባዕልኻ ንባዕልኻ ከተዋርድ ከሎኻ ዘይኮነስ፡ እንታይደኣ፡ ካልኦት ከዋርዱኻ ከለዉ፡ እሞ ንስኻ፡ ምእንቲ ፍቕሪ ኢየሱስ ኢልካ፡ ክትጻወሮ ከሎኻ ኢዩ። ትሑት እትኸውን፡ ንውርደት ብትዕግሥቲ እንተጸይርካዮ ኢዩ፥ ከምኡ እውን፡ ቅዱስ እትኸውን፡ ንፈተና እንተሥዓርኻን ምስ ክርስቶስ መንፈሳዊ ሕይወትካ እንተካየድካ ጥራይ ኢዩ። ምስቲ ውሽጣዊ ሓቀኛ ስምዒትካ ዘይትኸይድ እንተዘይኮይኑ፡ ንትሕትና ዚምልከት ዘረባ ወይ ምልክት ኣይትግለጽ።
ነቶም ዚብድሉኻ ብጥዑም ዘረባ እንተተዛሪብካዮምን እንተመሊሽካሎምን፡ ንርእስኻ ጠቒምካ ንዓኣቶም ከኣ ክትሓንጾም ኢኻ። መዓልቲ መጸ፡ ምእንቲ ፍቕሪ ርእስኻን፡ ምእንቲ ትዕቢትካን እናተዋጋኣካ፡ ንዚወርደካ ንዕቐት ብዓርክኻ ከም ዝተባህለካ ዋዛ ገይርካ ክትርእዩ ጀምር እሞ፡ ሰላምን፡ ቅሳነት-ኅሊናን ኪስመዓካ ኢዩ። እቲ ዝዓበየ ደረጃ ትሕትና፡ ባዕልኻ፡ ብስምዒትካ፡ ብኃጢኣትካ ክትእመንን፡ ክትሓዝንን፡ ክትበክን፡ ከሎኻ ኢዩ። ሓቀኛ ትሑት፡ ንርእሱ ኣየኽብርን ኢዩ።
እቲ ትሑት ዝኾነ ኣካያይዳኻ፡ ንርእስኻ ዓቢይ ግምት ከምዘይብልካ ኢዩ ዚገልጽ። ሓንቲ ዝሓዝካዮ ፍልጠት ዘይብልካ፡ ከም ሓደ ፈላጥ ኮይንካ እንተተረኣኻ፡ ንርእስኻ ኢኻ ትጥብር ዘሎኻ (ገላ 6፡3 ረአ)። ዓሚቝ ዝኮነ ጣዕሳ ኃጢኣትካ ዘይብልካ እንተኾይንካ፡ ብቕድስና ብዙኅ መንገዲ ዚሰጐምካ ኣይምሰልካ። ኃጢኣተኛ ምዃንካ ብዝተኣመንካሉ መጠን፡ ዘሎካ መንፈሳዊ ኃይሊ ከኣ ክእለት ገዛእ ኃይሊኻ ከምዘይኮነ ክትኣምን ኢኻ፣ ዓቢይ ሰብ ዚበሃል እቲ ብዛዕባ ርእሱ ትሑት ግምት ዘለዎ ኢዩ። ንትሑት ዓቕምኻ ምልላይ፡ በዓል ልቦና ከምዝኾንካ ይገልጽ። ንስኻ እውን ንጕድልነትካን ንኢምንትነትካን ኣለሊ። እዙ ብርሃን ዝኾነ እምነትዙይ ንጸላም ኅሊናኻ፡ ቀዲዱ ኪወጽእ ከሎ፡ ንነፍስኻ ብብርሃን ኪውልዓ ኢዩ።
ክትወጽእ ከሎኻ ብርሃን ኂዝካ መታን ክትወጽእ፡ ካብ ዓይኒ ሰብ ኣብ ዝተከወለ ኣብ ውሽጢ ኮይንካ ከምትሰርሕ ግብር። ብዛዕባ ርእስኻ ትሑት ኣረኣእያ አሊዩካ፡ ኣብ ኵሉ ቦታን ስራሕን ሕጉስ ኮይንካ ክትነብር ኢኻ። ቅሳነት ኅሊና እውን ኪህልወካ ኢዩ። ብኣንጻሩ፡ ትዕቢተኛ እንተዀይንካ ሰላም ኣይኪህልወካን ኢዩ። ስለዚ መንፈሳዊ ኃይሊ ክትጓናጸፍ እንተደሊኻ ትሑት ኩን።
ኣገልጋሊ ኵሉ እምበር፡ ልዕሊ ሰብ ኮይኑ ኣይሰመዓካ (ማቴ 20፡27 ረአ)። ተስፋኻ ኣብ እግዚኣብሔር ኣንቢርካ፡ ኣብ ካልኦት ጽቡቕ ጐድኒ ክትርኢ ኢልካ ጥራይ ጽዓር፥ ኣባኻ ከኣ፡ ነቲ ሕማቕ ጐድንኻ ከተስተውዕል ጽዓር። ኣብ ገዛእ ርእስኻ ትሑት ኣረኣእያ እናኅደርካ፡ ነቲ ብኻልኦት እትረኽቦ ክብሪ ብዙኅ ግዲ ኣይትግበረሉ። ኣብ ማእኸል ክብሪ ምስ ትርከብ፡ ሓመድ ከምዝኾንካ ዘክር። ቅዱሳን ተኣምር እናሰርሑ ከለዉ እውን፡ ትሕትና ገይሮም ዚነብሩ ዝነበሩ ሰባት ኢዮም። ንስኻኸ ደኣ፡ ቅድስናዃ ዘይብልካ፥ እኳ ደኣ ትዕቢት ዘሎካ ሰብ ኢኻ፡ እንታይ ኢልካ ደኣ ከተመኽኒ ኢኻ?
ምስ ኃጢኣተኛ ሰብ ክትራኸብ ከሎኻ፡ ምስኡ ኃቢርካ፡ ብኃጢኣትካ ብኸ፥ ከመይሲ ኣብ ኃጢኣት ገና ዘይወደቕኻ እንተኾይንካ፡ እቲ ንሱ ዝገበሮ ኃጢኣት ንስኻ እውን ቀልጢፍካ ክትገብሮ ትኽእል ኢኻ። ትሕትናኻ ዓቂብካ ክትነብር እንተደሊኻ፡ ሓድሓደ መንፈሳዊ ተግባር እውን እንተለካ፡ ምስኡ ከኣ ሓድሓደ ድኹም ጐድኒ ከምዘሎካ ኣይትረስዕ። ኣባኻ ኃይሊ ክርስቶስ ንኺኃድር፡ ንኃጢኣትካ ፈቲኻን ረዲኻን ተናዘዞ፥ ክትብርትዕ እትኽእል ምስ ትደክም ኢኻ (2 ቆሮ 12፡10 ረአ)።
እግዚኣብሔር ንነፍስኻ ከፍቅር ኢሉ፡ ንገዛእ ልዕልናኡ ሸለል ኢሉ፡ ንዕቤት ትሕትናኻ ኪጥምት ኢዩ ሃረር ዚብል። ኣብ ገዛእ ርእስኻ እምነት ኣይተንብር፥ ከመይ በዚ ምኽንያትዙይ ኣብ ዝለዓለ ደረጃ ፍጽምና በጺሖም፡ ናብ ዝተሓተ ደረጃ ዝጸደፉ ሰባት ከምዘለዉ ኣስተውዕል ኢኻ። ንኻልኦት ካብ ትፈርሕ፡ ንርእስኻ ፍራሕ። ዓሚቝ ሡር ዘለዎ ትሕትና፡ ኣብ ገዛእ ርእሱ ብዙኅ እምነት የብሉን። ኣብ ርእስኻ ጥርጣሬ እንተዘይ ኣኅዲርካ፡ ንኽፉእ ዝንባሌኻ ክትሥዕር ኢልካ ንርእስኻ ኣይተቀባጥር። ካብ ኵሉ ግን፡ ብግጉይ ርእሰ ተኣማንነት ገዛእ ርእስኻ ንኸይትስሕት ተጠንቐቕ።
ናይ መንፈስ ዕረፍቲ ምስ ትረክብ፡ ኣብ ገዛእ ኃይልኻ ምሒር ኣይትተኣመን። ናይ እግዚኣብሔር ጸጋ ምስ ዚጐድል፡ ነፍስኻ ክንደይ ድኽምቲ ከምዝኾነት ብኡብኡ ከተስተውዕሎ ኢኻ። ፈተናን እቲ ንቕጸት መንፈሳውነትካን ንሓቅነት ኃጢኣትካን ንትሑት ደረጃ ሕይወትካን፡ ኪገልጸልካ ኢዩ። ካብዙ ግልጸት እዙይ ከኣ ነፍስኻ ብብዙኅ ሓለፋ ክትክበብ ኢያ፥ እዙ ሓለፋ እዙይ፡ ብዙኅ መንፈሳዊ ኃይሊ ምጥራይን ንጹሕ ዝኾነ ፍቕሪ እግዚኣብሔር ምርካብን ኢዩ። ብዛዕባ’ቲ ኣብ ገዛእ ርእስኻ እምነት ዘይምግባር ዚብል ጽቡቕ እምነትካ፡ ሸይጣን ንኸየጋግየካ ተጠንቐቕ። ብዙኅ ጸጋ ተቐቢልካ እውን እንተኾንካ፡ ገና ናብ ኃጢኣት ክትወድቅ ስለ እትኽእል፡ ናብ ናይ ኃጢኣት ሓደጋን ፈተናን ኣይትቕረብ።
ኣብ ቀጻሊ ክፋል “ትሑት ምዃንን፥ ኣብ እግዚኣብሔር ምእማንን” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
55 - ትሑት ምዃንን፥ ኣብ እግዚኣብሔር ምእማንን
ንስኻ ኣብ እግዚኣብሔር ጥራይ ምእንቲ ክትኣምን፡ እግዚኣብሔር ብፈተና ከምትሽገርን ከምትሳቀን ኪገብረካ ኢዩ’ሞ፡ ንመንፈሳዊ ሕይወትካ መሠረት ትሕትና ኣንጽፈሉ ኢኻ። እምነትካ ኣብ ገዛእ ርእስኻ ብዘንበርካዮ መጠን፡ ብእኡ መጠን ከኣ፡ ጸጋ ኣምላኽ ኣባኻ ምስራሕ ከቋርጽ ኢዩ። እግዚኣብሔር ብሕያውነቱ እንተዘይረዲኡካ፡ ንምሉእ ሕይወትካ፡ ክትወድቕን ክትንሥእን ክትነብር ኢኻ። ብዙኅ ጊዜ፡ ኣብ ርእሰ-ተኣማንነት ብምትእምማን፡ እግዚኣብሔር ንዚህበካ ብርሃን፡ምቕባል ትኣቢ ኢኻ። ነቲ ናትካ ዓቢይ ጌጋ ኣብ ሕይወትካ እግዚኣብሔር ክንዲ ተንግሥ ገዛእ ርእስኻ ኢኻ ክትነግሥ እትደሊ።
ትምህርቲ ሰብኣዊ ፍልጠት ፍቓድ ኣምላኽ ካብ ምፍጻምን ትሑት ግምት ገዛእ ርእስኻ ካብ ምግባርን ዘርሕቐካን ዘዔንቅፈካን እንተኾይኑ፡ እዙ ዓይነት ትምህርቲዙይ፡ ትምክሕትን ትዕቢትን ጥራይ ከኅድረልካ ኢዩ። ኣብ ቅድሚ እቲ ወሰን ዘይብሉ ናይ ኣምላኽ ጥበብ፡ ካብ ምሉእ ፍልጠት ዓለም ምኃዝ፡ ሓደ ናይ ትሕትና ተግባር ምፍጻም ይበልጽ።
ከምቲ መጸብሓዊ ዚገበሮ (ሉቃ 18፡13 ረአ)፡ ንእግዚኣብሔር ከተመስግን፡ ኢልካ ኣብ ቅድሚኡ ኣዒንትኻ ቋሕ ምባል እንተዘይደፈርካኳ፡ ግን ነቲ ትሑት ዝኾነ ስቕታኻ ካብቲ ዝበለጸ ዘረባ ክኢላታት ኣብሊጹ ኢዩ ዚቕበሎ። ትሕትናኻ ብዝዓመቘን ብዝዓበየን መጠን፡ ንስኻ ምስ እግዚኣብሔር ትወሃሃድ ኢኻ። ትሕትና ቅድስቲ ድንግል ማርያም ኢዩ፡ ንእግዚኣብሔር ናብ ከርሳ ከምዚወርድ ዝገበሮ። እቲ ልዑለ ልኡላን ዝኾነ እግዚኣብሔር፡ ሓቂ ስለ ዝኾነት ንትሕትና የፍቅራ ኢዩ።
ብገዛእ ኃይልኻ ቅዱስ ክትከውን ከምዘይትኽእል ብዝተኣመንካሉ መጠን፡ እግዚኣብሔር ከኣ፡ ብዝበለጸ ናብኡ ኬቕርበካ ኢዩ። ትዕቢት ኣብ ዝመልኦ ልቢ፡ ንእግዚኣብሔር ዚበቅዕ ቦታ ኣይርከቦን ኢዩ (ሉቃ 1፡52-53 ረአ)። ነፍስኻ መኅደሪ እግዚኣብሔር ምእንቲ ክትከውን፡ ካብ ትዕቢትን ከንቱነት እዙ ዓለምዙይን ካብ ኣነ ዚብል ጠባይን ሓራ ኣውጽኣያ።
ከምቲ መሬት፡ ብዘይ ፀሓይ፡ እኽሊ ዘይትህብ፡ ከምኡ ከኣ፡ ነፍስኻ ብዘይ ጸጋ ኣምላኽ፡ ፍረ ቅድስና ከተፍሪ ኣይትኽእልን ኢያ። መንፈሳዊ ትዕቢት ንነፍስኻ፡ ብጸጋ ኣምላኽ ከምዘይትሕገዝ ኢዩ ዚገብራ። ትሑት ሰብ ግን፡ ብርሃን ኣምላኽ ብዝመጸ ይምጻእ ይቕበሎ ኢዩ። ንስኻ ኣብ ቅድሚ ኣምላኽ ብሞያካ ክንዲ ትጀሃር፡ ብኃጢኣትካ እንተበከኻ ይሓይሽ።
ንርእስካ ብትዕቢት ክብ እንተዘይኣቢልካዮ፡ እግዚኣብሔር ደኒኑ ጽን ኢሉ ኪሰምዓካ ኢዩ። እግዚኣብሔር፡ በቲ ኵሉ ዚኽእል ፍቕሩ፡ ተኣምር ዚገብር፡ ኣብቲ ትሕትና እምነትን ዚመልኦ ጽቡቕ መሬት ኢዩ። ትሑት ኮይንካ እንተተቐሚጥካ፡ ምሕረት ኣምላኽ ካባኻ ኣይፍለን ኢዩ። ዓይኒ ኣምላኽ ኣብ ልዕሊ ትሑታን ኢየን ዚዓርፋ፥ ንድምጾም ይሰምዖን የድኅኖምን ኢዩ፥ “ጸሎት ትሑት ሰብ፡ ንደመና ሰንጢቓ ትሓልፍ” (ሲራ 35፡17)።
ሓቀኛ ትሑት፡ ንሰላሙ ከየጥፍኤ፡ እምነቱ ኣብ ኣምላኽ ኣንቢሩ፡ ብኃጢኣቱ ኢዩ ዚሓዝን። ንሱ ብዘይ ናይ እግዚኣብሔር ሓገዝ፡ ጽቡቕ ነገር ኪገብር ከምዘይኽእል ኣዒሪዩ ይኣምን ኢዩ። ንስኻ፡ ከኣ እምነት ኣብ እግዚኣብሔር ምንባር ክሳብ እትኽእል፡ ኣብ ገዛእ ርእስኻ እንተዘይገብርካዮ ጽቡቕ ኢዩ።
ሓቀኛ ትሕትና ዘለዎ ሰብ ኣይቍጣዕን፡ ኣይርበሽን፡ ኣየሸግርን፡ ኢዩ፥ ብኣንጻሩ እኳ ደኣ፡ ንነፍሱ ብዝበለጸ ኣብ ኣገልግሎት ኣምላክ ጸሚዱ፡ ኣብ ታሕጓስን፡ ጣዕሚ ኣብ ዘለዎን ኢዩ ዘንብራ። መንፈስ ኣምላኽ ኵሉ ጊዜ ትሕትና ኢዩ ዜኅድር።
ኣብ ቀጻሊ ክፋል “ፍቕሪ ዝመሠረቱ ሕጊ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
56 - ፍቕሪ ዝመሠረቱ ሕጊ
እቲ ኵሉ ንዓኻ ኪገብሩልካ እትደልዮ፡ ንስኻ እውን ከምኡ ንኻልኦት ግብሮ ኢኻ። እቲ ሕግን ነብያትን ዚእዝዞ ከኣ፡ እዙይ ኢዩ (ማቴ 7፡12 ረኣአ)። ቅዱስ መጽሓፍ ብምልኡ ትእዛዛት ኣምላኽ ኢዩ ሒዙ ዚርከብ። እቲ ብዛዕባ ፍቕሪ ዚዛረብ ሕጊ ግን፡ ብፍላይ ናቱ ከምዝኾነ ጐይታ ይነግረና (ዮሓ 15፡12 ረአ)። ተቐቢሉ ኣብ ዘለዓለማዊ መኣዱ ምእንቲ ከእትወካ፡ ንኽርስቶስ ኣብ መኣድኻ ከም ጋሻኻ ገይርካ ተቐበሎ።
ኣብ መወዳእታ ፍርዱ ኣብ ሰማያዊ መንግሥቱ፡ ከም ወዱ ገይሩ ምእንቲ ኪቕበለካ፡ ንኽርስቶስ ጋሻ ኣብ ገዛኻ ኣዕቁቦ። ብሓብለ ሰላምን ፍቕርን ገይርካ፡ ኣኅዋት ነንሕድሕዶም ብኅብረት ተኣሳሲሮም ከምዚነብሩ ግበር። ምሕረትን፡ ሕያውነትን፡ ትሕትናን፡ ለዋህነትን፡ ትዕግሥትን ከምዚህልወካ ግበር። ከምቲ ጐይታ ዚመሓረካ፡ ንስኻ ከኣ መሓር። ኣብ ፍጽምና እተብጽሕ ንሳ ኢያ እሞ፡ ልዕሊ ኵሉ ፍቕሪ ይሃልኻ (ቆላ 3፡12-14 ረአ)።
ብዛዕባ ካልእ ትሓስብ እንተኮይንካ፡ ብህያውነት ክትእርሞ ጽዓር እምበር፡ ተቐዳዲምካ ኣይትዀርየሉ። ነቶም እትዕገሶም ክትእርሞም ኢልካ ጸዓር፥ ነቶም እትእርሞም ከኣ ተዓገሶም ኢኻ። ንስኻሲ፡ ስለምንታይ ኢኻ ብጌጋ ካልኦት ትሓዝን? ንስኻ ዲኻ ትፍረደሉ? ብዛዕባ ጌጋ ካልኦት እንክትግደስ ብዛዕባ ጌጋኻ ኣይኽትግደስን ኢኻ። እቲ ዚቃወመካ፡ ንዓኻ ጠቒሙ፡ ንርእሱ ስለ ዚጐድእ፡ ንኸምዙይ ዝበለ ሰብ፡ ኣፍቅሮ እምበር፡ ኣይትሓዘሉ።
እቲ ንስኻ እትርእዮ ትዕግሥትን ለዋህነትን ብጠባዩ ከምዚመሓየሽ ኪገብሮ ኢዩ። እቲ ዝዓበየ ምስክርነት ፍቕሪ፡ ክፉእ ንዚገበረካ ፍቕሪ ምልጋስ ኢዩ (ሉቃ 6፡27 ረአ)። ንዓርክኻ ብስም ክርስቶስ ንጸላኢኻ ከኣ ምእንቲ ክርስቶስ ኢልካ ኣፍቅሮም። ነቲ ከተፍቅሮ እናደለኻ እውን ባህሪኻ ዚቃወመካ እቲ ኣብ ነፍሱ ተኃቢኡ ዚርከብ ኢየሱስ፡ ባዕሉ ከምተፍቅሮ ይገብረካ። ንጸላእትኻ ክትዕገሥ ከሎኻ፡ ሰብ ከም ቅድስና ገይሮም ኢዮም ዚርእይዎ፥ ንጸላእትኻ ከተፍቅር ከሎኻ ከኣ፡ እግዚኣብሔር ከም ቅድስና ኢዩ ዚርእዮ (ማቴ 5፡44: ሉቃ 6፡27 ረአ)። ጽልኢ ባእሲ የለዓዕል፡ ፍቕሪ ከኣ ንበደል ይኃድግ።
ፍቕሪ ዶብ ስለ ዘይብሉ፡ ፍቅሪ ንዘለዎ ሰብ ኵሉ፡ ብርቱዕ ዚበሃለሉ ነገር የልቦን። ነቶም ፍሉይ ኣእምሮ ዘለዎም ሰባት፡ ብምኽንያት ፍሉይ ህያቦም ኣብሊጽካ ኣይትፍተዎም፡ ከመይ እዚኣቶምውን ብስራሖም ክፉኣት ኪኾኑ ይኽእሉ ኢዮም። ነቲ ካብ ፍቕርን ካብ ጸሎትን ዚርከብ ድንቂ ዝኾነ ነገር ኣፍቅሮ ኢኻ። ምስ ኵሎም ኣኅዋት ኃቢርካን ንዅሎም እናፍቀርካን ክትነብር ጽዓር። ኣብዙ ዓለምዙይ ስደተኛን መንገደኛን ከምዝኾንካ ከይረሳዕካ፡ ኣብዙ ስደትዙይ ንበይንኻ ከምዘይኮንካን፡ እንታይደኣስ ዕላማኹምን ሃገርኩምን ሓደ ዝኾነ፡ ኵልኹም ደቂ መንግሥተ ሰማይ ምዃንኩም ኣይትረስዕ።
ኣብ ቀጻሊ ክፋል “ምሕረት ንኽትረክብ፡ ምሕረት ግበር” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
57 - ምሕረት ንኽትረክብ፡ ምሕረት ግበር
ንብጻይካ፡ በኅልፊ ግን ነቶም ዘሳቕዩኻ፡ ብልብኻ ኣይትቕተሎም። ንሳቶም እቶም ብመደብ እግዚኣብሔር ነዓኻ ዚሰርሑ፡ ባዕሉ ኣምላኽ ዘዋፍሮም ልኡኻቱ ከምዝኾኑ ገይርካ ረኣዮም። ኢየሱስዶ ኣንፃር ሃናን፡ ቀያፋን፡ ጲላጦስን፡ ተዋጊኡ ኢዩ? ኣብ ልብኻ ቂምን በቐልን ዚስመዓኻ እንተሊዩካ፡ ስለ እቲ ንእግዚኣብሔር ዝበደልካዮ፡ ብዙኅ ጊዜ ኣንፃር ርእስኻን ኣንፃር እቲ ዝሩግ ዝኾነ ፍትወት ሥጋኻን ተበቀልን ሕነኻ ፍደን። ሰባት ሓንቲ ዘረባ ኣንጻርካ ምስ ዚዛረቡ ትዅሪ ካብ ኰንካ፡ እግዚኣብሔር ደኣ፡ እዙ ኵሉ ካብ ፍጡራቱ ዚወርዶ በደል ከመይ ገይሩ ይዕገሶ ይኸውን ኢልካ፡ እስኪ ቁሩብ ሕሰብን ኣስተንትንን።
ንኵሉ ስለ እትፈቱ፡ ጸላኢ ኪህልወኒ ኣይግባእን ኢልካ ብምሕሳብካ፡ ብዙኅ ኢኻ ትጋገ። ኢየሱስ እኳ፡ ጽቡቕ ጥራይ እናገበረን፡ ነቶም ኵሎም ብሸይጣን ተወሪሶም ዝነበሩ ናጻ እናውጽኤን (ግብ 10፡38 ረአ) ካብ ኵሉ ሕማምን ስንክልናን እናሕወየን (ማቴ 4፡23 ረአ)፡ ምሉእ ሕይወቱ ኣኅሊፉ ከሎኳ፡ ጸላእቲ ከምዝነበሩዎ ኣይትረስዕ።
እግዚኣብሔር ኪምሕረካ እንተደሊኻ ንስኻ እውን መሓር (ማቴ 6፡14-15 ረአ)። ንብጻይካ ይቕረ ብምባል፡ ንዓኻ ዓቢይ ክብሪ ኢዩ፥ ውሉድነት እግዚኣብሔር ኢዩ ዜውበካ (ማቴ 5፡45 ረአ)። ንስኻ፡ ኣብዙ ዓለምዙይ ንብጻይካ ምሕረት እንተገይርካ፡ ካብዙ ዓለምዙይ ምስ ነቐልካ፡ መላእኽቲ ኣብቲ ዘለዓለማዊ ቤትካ ምስ ክርስቶስ ኮይኖም ኪቕበሉኻ ኢዮም። ከምቲ እግዚኣብሔር ክትልምኖ ከሎኻ ኪሰምዓካ እትደሊ፡ ንስኻ እውን ንዚልምነካ ኵሉ ልመናኡ ስምዓዮን ተቐበሎን።
እቲ ኪግበረልካ ኢልካ ንርእስኻ እትሓቶ ነገር፡ ንኻልእ ኣይትኽላእ። ልቢ ኣምላኽ ንዓካ ኪኽፈተልካ እንተደሊኻ፡ ንስኻ ከኣ ብወገንካ፡ ንዚልመነካ ኵሉ ልብኻ ኣይትዕጸወሉ። ንርእስኻ ርኅራኄ ትደሊ ካብ ኮንካ፡ ንስኻ እውን ንኻልኦት ርኅራኄ ግበር። ብዓይኒ ርኅራኄ ኪርእዩካ ትደሊ እንተኾይንካ፡ ንስኻ እውን ብዓይኒ ርኅራኄ ረኣዮም (ማቴ 18፡21-35 ረአ)። ሓደ መዓልቲ፡ እቲ ኣብዙ ዓለምዙይ ብልግሲ ዝሃብካዮ ነገር፡ ኣብቲ ካልኣይ ዓለም ክትረኽቦ ኢኻ፥ እቲ በቒቕካ ዘይሃብካዮ ከኣ፡ ጥፉእ ኮይኑ ኪጸንሓካ ኢዩ።
ነቲ ኵሉ ዝረኸብካዮ በደል ረስዕ፥ ነቲ ኵሉ ዝተገብረልካ ጽቡቕ ነገር ከኣ ኣይትረስዕ። ጽቡቕ ንዚገበረልካ ሞሳ ምምላስን፡ ንዚበደለካ ይቕረ ምባልን ምልክት ጭዋ ሰብ ኢዩ። ነቶም ዚጸርፉካ ብጽቡቕ ኣልዕሎም፥ ነቶም ዘዋርዱኻ ከኣ ኣኽብሮም ኢኻ (ሉቃ 6፡28 ረአ)። ኣብ ስራህካ፡ ሰብ ከኽብረካን ሞሳ ኪመልሰልካን ኢልካ ኣይትጸበ። ንድኅሪት ግልጽ ከይበልካ፡ ውራይ ምዝራእካ ግበር።
በዲልካዮ ከሎኻ፡ እግዚኣብሔር ካብ ምፍቃርካ ዘየቋረጸ፡ንስኻ ደኣ፡ ከመይ ገይርካ ንዘየፍቅረካ፡ ፍቕርኻ ትኸልኦ? ንስኻ ግን ነቲ ዚጸልኣካ ከተፍቅር ጽዓር (ማቴ 5፡44: ሉቃ 6፡27 ረአ)። ነቲ ኣብ ልብኻ ዘሎ ስምዒት ጽልኢ ናብ ፍቕሪ ንስምዒት ሕነምፍዳይ ናብ ምሕረት ኪቕይረልካ ንእግዚኣብሔር ለምኖ። ኦ ጐይታ ኣብ ጸበባ ጭቝናትን፡ ኣብ ሻቕሎት ሕዙናትን፡ ኣብ ስቓይ እቶም ኣብ ሓዘን ዘለዉን፡ ዚደናገጽን ዚሳተፍን ልቢ ሃበኒ፥ ከምኡ እውን ንድኻ ዚርኅርኅን፡ ቀልጢፉ ዚድንግጽን፡ ቀልጢፉ ዘማኻንን፡ ቀልጢፉ ይቕረ ዚብልን ልቢ ክትህበኒ እልምነኻ ኣሎኹ።
ኣብ ቀጻሊ ክፋል “ምጽዋት፡ ንግሥቲ መንፈሳዊ ኃይላት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
58 - ምጽዋት፡ ንግሥቲ መንፈሳዊ ኃይላት
ምጽዋት፡ ኣብ ቅዱስ መጽሓፍ ተጻሒፉ ከምዚርከብ፡ እታ ሓቀኛ ናይ ርኅራኄ ተግባር እያ (ጦቢት 4፡7፡11: ሲራ 4:1 ረአ)። ምጽዋት፡ ንግሥቲ መንፈሳዊ ኃይላት ኢያ። ምጽዋት ክትገብር ከሎኻ፡ ቅድሚ ኵሉ ብገንዘብ እማትካ ከይትምጽውት ቅኑዕን ፍትሔኛን ሰብ ክትከውን ጽዓር። ንድኻ ክትሕግዞ ዚግብኣካ ከኣ፡ ሰብ ብምዃኑ ደኣ እምበር፡ ትፈልጦ ስለ ዝኾንካ ጥራይ ኣይኮነን።
ምጽዋት ክትገብር ከሎኻ፡ ጠባዩ ኣብ ግምት ኣእቲኻ ዘይኮነስ፡ ድኽነቱን ሕማቕ ዕድሉን ኣብ ግምት ኣእቲኻ ጥራይ ኢኻ ክይሕግዞ ዝግብኣካ (ኢዩ 31፡32 ረኣ)። ምጻዋት ክትህብ ከሎኻ፡ ፈራዲ ክትኮኖ ኣይግባእን። ሕይወት ድኻ ክትምርምር እንተጀሚርካ፡ ንማንም ኣይክትድንግጽን ኢኻ። ኣብ ጸበባ ንዚርከብ ኵሉ፡ እቲ ሰብ ከመይ ኢሉ ኣብ ድኽነት ከምዚበጽሔ ክትፈልጥ ከይደለኻ ብግሩህ ልቢ፡ ህልው ኵነታቱ ኣብ ግምት ኣእቲኻ፡ ጽቡቕ ግበረሉ።
እዚ ሓገዝ ዚቕበል ሰብ፡ እግዚአብሔር ጸብጻብ እቲ ዝተቐበሎን ንምንታይ ኢሉ ከምዝተቐበሎን ኪጥይቖ ኢዩ። ኢድካ ምጽዋት ኪህብ ወስ ክብል ከሎ፡ ልብኻ ከኣ ብፍቕሪ ይለግስ። ምጽዋት ኪትህብ ከሎኻ፡ ኣይትጠዓስ፡ እንታይደኣ ነቲ ጻማኻ ዚህበካ ኢየሱስ እናዘከርካ፡ ተሓጕስካ መጽውት (2ቆሮ 9፡6-15: ሳም 112፡9 ረአ)።
እትገብሮ ምጽዋት ናብ ክርስቲያናዊ ፍቕሪ ዚቕየር መኣስ ይመስለካ፡ ምስኡ ክትዳነገጽ ከሎኻን ኣብቲ ጸገሙ ብኣካል ክትሳተፍ ከሎኻን ኢዩ (ሮም 12፡15 ረኣ)። ክትምጽውት ከሎኻ፡ ከምቶም ብሰብ ኪምጐሱ ኢሎም፡ መለኸት እናነፍሑ ዚምጽዉቱ ፈሪሳውያን ኣይትኹን። እነግረካ አሎኹ፡ ንሳቶም ዓስቦም ድሮ ተቐቢሎም ኢዮም። ንስኻ ግን ምጽዋትካ ብኅቡእ ግበሮ፡ እቲ ብኅቡእ ዚርኢ ኣቦኻ ከኣ፡ ዓስብኻ ኪህበካ ኢዩ (ማቴ 6፡24 ረኣ)።
እግዚአብሔር፡ ንዓኻ ብምሕረትን ርኅራኄን ምእንቲ ኪቅበለካ፡ ንስኻ ከኣ ብወገንካ ምስ ኵሉ ድኻ ርኅሩኅን ለጋስን ኩን። በቲ ዝገበርካዮ ክፉእ ነገር ተጣዒስካ እናኽትምጽውት ንበደላትካ ካሕሳ ትኸፍል፡ ምእንቲ ኃጢኣትካ ከኣ ንስሓ ትገብር፥ ምጽዋት ካብ ጸሎትን ካብ ጾምን ዝበለጸ ኢዩ (ዳን 4፡24 ረኣ) ።ወርቂ ካብ ምዅማር ምጽዋት ምግባር ይሓይሽ። ምጽዋት ካብ ሞት የድኅነካ፡ ካብ ኃጢኣት ከኣ የንጽሓካ። እቶም ምጽዋትን ናይ ፍትሒ ተግባራትን ዜዘውትሩ ነዊኅ ዕድመ ኪህልዎም ኢዩ (ጦቢት 12፡8-9 ረአ)።
ምጽዋት ጠበቃ ነገርካን ዋሕስ ሕይወትካን ኢዩ። ሓደ ሰብ፡ ኣብ ምድሪ ከሎ ዝገበሮ ምጽዋት ናብ ሰማይ ኂዙዎ ኪኣቱ ከሎ፡ ኣብኡ ዚቃወሞ ኣይኪረኽብን ኢዩ (ግብ 10፡4 ረአ)። ገንዘብ ምስ ሰኣንካ፡ ኣብ ዘለዓለማዊ ቤት ምእንቲ ኪቕበሉኻ፡ ብገንዘብ እዙ ዓመጸኛ ዝኾነ ዓለምዙይ ገይርካ ኣዕሩኽ ፍጠር ኢኻ (ሉቃ 16፡9 ረአ)። ምጽዋት፡ ሽሕዃ ሰማያዊ ዓስቢ ዚውህብን ኣብ ሰማይ ከኣ ሃብቲ እትቕበለሉን እንተኾነ፡ ግን ንጊዚኣዊ ረብሓ ኢልካ ዚግበር ነገር ኣይኮነን፡ እንታይደኣ እቲ ንሓደ ድኻ እትህቦ ወይ እትገብሮ ነገር ንኢየሱስ ከምዝተዋህበን ከምዝተገብረን ገይርካ፡ ኪእመን ይግባእ (ማቴ 25፡31-46 ረኣ)።
ኣብ ቀጻሊ ክፋል “ኣብ ጸገም ዚርከብ ኃውካ ርዳእ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
59 - ኣብ ጸገም ዚርከብ ኃውካ ርዳእ
ንድኻ ጐሲኻ ኣይትሕለፍ፥ ንስኻ እውን ከምኡ ድኻ ኮይንካ እንተትኸውን ነይርካ፡ እንታይ ኪግበረልካ ምደለኻ ነይርካ? ምስ ድኻ ርክብ ምብዛኅ ዚያዳ ሕያዋይ ክትከውን ይሕግዘካ ኢዩ። ሓደ ድኻ ተገዲዱ ምሽክንክን እንተበለካ፡ ነቲ ጽኑዕ ልብኻ ከረስርሶ ኢሉ ኢዩ። ንድኻ ክትሕግዝ ከሎኻ ብዘይካ ብድኽነት ብኵሉ ከማኻ ሰብ ስለ ዝኾነ፡ ኣይትተዓበየሉ።
እቲ ንድኻ ዚንዕቕ ንርእሱ ኢዩ ኪነዓቕ ዚግባእ። ድኻ ምዃን ዜሕፍር ነገር ኣይኮነን። ስለዚ ድኻ ዝኾነ ሰብ ናባኻ ኪመጽእ ከሎ፡ እግዚኣብሔር ብኃደራ ናባኻ ይሰደልካ ከምዘሎ ገይርካ ሓሲብካ ብኽብሪ ተቐበሎ ደኣ እምበር፡ ፈጺምካ ክትንዕቆ የብልካን። ኣብ ናይ ድኻ ሽግር እንድኅሪ ተሳቲፍካ፡ ንዓኻ፡ ዓቢይ ክብሪ ከምዝኾነ ክትርዳእ ይግባእ። ምስ ኵሉ ተቐባሊ ጋሻ ኩን። መን ይፈልጥ፡ ሓደ መዓልቲ፡ ከይተፈለጠካ መላእኽቲ አጋይሽካ ኪኾኑ ይኽእሉ ኢዮም (ኦዘ 18፡2: 19፡2: ዕብ 13፡2 ረአ)።
ምእንቲ ፍቕሪ ካልኦት ኢልካ ንገዛእ ርእስኻ ረስዕ። እቲ ካብ መኣድኻ ዝተርፍ እንጌራ፡ እንጌራ ድኻ ከምዝኾነን፥ እቲ ኣብ ከብሕኻ ተቐሚጡ ዘሎ ክዳን፡ ክዳን እቲ ዓሪቑ ዘሎ ድኻ ከምዝኾነን፥ እቲ ዘይቲወድዮ ሳእንኻ፡ ሳእኒ እቲ ጥራሕ እግሩ ዚኸይድ ዘሎ ድኻ ከምዝኾነን፥ እቲ ክትገብሮ ዚግባኣካ ግን ከኣ ዘይትገብሮ ናይ ፍቕሪ ስራህ፡ ክንድኡ ዝኸውን ከኣ፡ ንስኻ እትፍጽሞ ዘይፍትሓዊ ተግባር ከምዘሎን ሓሲብካ፡ እዙ ኵሉ ካብ ምዝካር ዓዲ ኣይትውዓል ኢኻ (ካብ ጽሑፋት ቅዱስ ባሲልዮስ)።
ብሓሳብካ ናብቲ ናይ ሰማይ ሕይወት ክትሰግር እንተኺኢልካ፡ ንሃብቲ፡ ንጣዕሚ ሕይወት፡ ንወርቂ፡ ንብሩር፡ ንኽዳን ሓሪ፡ ንድግሳት፡ ነዙ ኩሉ ከም ኢምንት ገይርካ ክትቈጽሮ ኢኻ፥ ድኻ ንምሕጋዝ ከኣ ዝበለጸ ድሌት ኪኃድረካ ኢዩ።
በቲ ኢየሱስ ዘምጽኣልካ ድኅነት፡ ብብዝኂ ይኹን ብዓይነት ይኹን ክንደይ ሃብቲ ከምዝረከብካ፥ ከምኡ እውን ካብ ክንደይ ሕማቕ ነገር ከምዝደኃንካን፥ ቅድም ንስኻ መን ከምዝነበርካን፡ ድኃርከ መን ከምዝኾንካን እስኪ ሕሰብ። ጠፊእካ ነይርካ ግን ተረኺብካ፥ ሞይትካ ነይርካ ግን ካብ ሞት ተንሢእካ (ሉቃ 15፡32 ረአ)፥ ጸላኢ ኣምላኽ ነይርካ ግን ምስኡ ተዓሪቕኻ። ንስኻ ኅልፊ ካልኦት ተቐቢልካ ከሎኻስ፡ ስለምንታይ ኢኻ ደኣ፡ ሓገዝካ ንዚደሊ ክንዱዙይ ዚኣክል ትበቕቕ?።
ንዝለመነካ ድኻ ብለጋስነትን ብኣኽብሮትን ሃብ (ኦዘጸ 15፡10-11 ረአ)። ጽቡቕ ክትገብር ክእለት ኣሊዩካ እንተኮይኑ፡ ቀልጢፍካ ግበሮ። ሃብታም እንተኮይንካ፡ ካብቲ እግዚኣብሔር ሂቡካ ዘሎ ሃብቲ ንድኻ ኣካፍል። ሃብታም ንድኻ ኪሕግዝ ግቡኡ ኢዩ። ነቲ ኣብ መሬት ኮፍ ኢሉ ዚልምን ድኻ ዝሃብካዮ ሓገዝ፡ ነቲ ኣብ ሰማይ ዚነብር ፈጣሪ ኢኻ እትህቦ፡ (ማቴ 25፡40 ረአ)። ነቲ ዚሳቐ፡ ንስኻ ኣብ ጸገሙ ዘጸናንዕ መልኣኽ ኩኖ። እግዚኣብሔር ጸብጻብ እቲ ዝሃበካ ኵሉ ከይሓተካ፡ ዝከኣለካ ኵሉ ንድኻ ሃብ። ንስኻ እውን፡ ሓደ ካብቶም “ህንካ ምባል ዘይለመዱስ፡ ሃበኒ ምባል መን ኣልመዶም” ዚበሃሉ ከይትኸውን፡ ወይ ብኻልእ ኣዘራርባ ኪቕበሉን ኢዶም ዚዝርግሑ፡ ኪህቡን ኢዶም ዘይዝርግሑ ኣይትኹን። ንስኻ በኅዋት ገይርካ ንኢየሱስ ከተገልግል እምበር፡ ድላይካ ክትገብር ከምዘይትኽእል ኣይትረስዕ ኢኻ። እግዚኣብሔር ብሰንኪ ድኻ፡ ይጠምን ይጸምእን ኣሎ። ንስኻ፡ ነቲ ኣብ መንበረ ታቦት እተኽብሮ ሰብነት ክርስቶስ፡ ኣብቶም ኣካላቱ ዝኾኑ ድኻታት መስሓቕን ንዑቕን ከምዚኸውን ኣይትግበር።
እግዚኣብሔር ንምድራዊ ቤት ወይ ንቤተ ክርስቲያኑ ዚወሃብ ውህበት ብታሕጓስ ኢዩ ዚቕበሎ፡ ግን እቲ ኣውራ ዜሕጕሶ ውህበት እቲ ንድኻታት ዚወሃብ ሓገዝ ኢዩ። ኣብቲ ቀዳማይ ኣብነት፡ ዚረብሕ እቲ ወሃቢ ጥራይ ኪኸውን ከሎ፡ ኣብቲ ካልኣይ ኣብነት ግን፡ ክልቲኣቶም ኢዮም ዚረብሑ።
እቲ መሥዋዕቲ ዚዓርገሉ ታቦት ብወርቂ ዝተሰርሐ ሽኽላ መሊኦም እንተሃለዉ እውን፡ ኢየሱስ ግን ኣብ ድኻ ኣካላቱ፡ ሰብነቱ ብጥሜት እንተሞይቱ እንታይ ኢዩ ረብሓኡ?። ንቤተ መቕደስ ኣምላኽ እንዳሸለምካ፡ ነቲ ዚሳቐ ኃውካ፡ ልብኻ ኣይትዕጸወሉ። እምበኣር እቲ ሕያው ቤት መቕደስ ዝኾነ ልቢ ኃውካ፡ ካብቲ ብጽሩብ ኣእማን ዝተሰርሐ ቤት መቕደስ ዝኾነ ልቢ ኃውካ፡ ካብቲ ብጽሩብ ኣእማን ዝተሰርሐ ቤት መቕደስ ዝበለጸ ኢዩ። ነቲ ኣብ ሽግርን ጸበባን ዘሎ ኃውካ ከይሓገዝካ፡ፍቕሪ ኣምላኽ ከመይ ኢሉ ኣባኻ ኪኃድር ይኽእል።
ኣብ ቀጻሊ ክፋል “ጻማኻ ኪበዝኅ፡ ንድኻ ሓግዝ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
60 - ጻማኻ ኪበዝኅ፡ ንድኻ ሓግዝ
ንስኻ ሃብታም ኣንተኮይንካ፡ ካብ ኢድ ድኻ ዚቐርበካ ኢድ ከምዘይብልካ ዘክር። ሓቀኛ ሃብቲ፡ እቲ ኣብ ኢድካ ዘሎ ዘይኮነስ፡ እቲ ኢድ እትህቦ ኢዩ። እቲ ገንዘብካ፡ ገንዘብ ጐይታ ስለ ዝኾነ፡ ንሱ፡ ሃብቲ ዚሃበካ፡ ንድኻ ምእንቲ ከተካፍል ኢሉ ኢዩ። ስቓይ ሰብ ንኸተቃልል ኢልካ እትልግሶ ገንዘብ፡ ንዓኻ ዓቢይ መኽሰብ ከምዝኾነ ኣይትረስዕ። ካብቲ እትህቦ፡ እትቕበሎ ከምዚበዝኅ ፈሊጥካ፡ ክትህብ ከሎኻ ተሓጕስካ ሃብ። ጐይታ ዚፈቱ ነቲ ተሓጕሱ ዚህብ ሰብ ኢዩ (2ቆሮ 9፡7 ረኣ)።
ሓረስታይ ንዘርኡ ናብ ግራቱ እናበተነ ኪዘርእ ከሎ፡ ዚኸስብ ድኣ እምበር፡ ዚኸስር ኮይኑ ኣይስመዖን ኢዩ። ንስኻ ከኣ ንድኻ ክትህብ ከሎኻ፡ ንዝበለጸ መኽሰብ ኢኻ ትገብሮ ዘሎኻ፡ ስለምንታይ እንተበልካ፡ እቲ እትህቦ ዘሎኻ ምጽዋት፡ ብኢድ ድኻ ገይርካ ንኽርስቶስ ኢኻ ትህቦ ዘሎኻ። ካብቲ እትህቦ ከኣ እትቕበሎ ይበዝኅ።
ከምቲ ዝተዘርኣ ስርናይ መኽሰብ ዘራኢኡ ዚኸውን፡ ከምኡ ከኣ፡ እቲ ንዝጠመየ ዝተዋህበ እንጌራ፡ ብዙኅ ጥቕሚ ኣለዎ። “ንስኻ ገጽካ ንድኻ፡ ኣይትኽልኣዮ፡ እግዚኣብሔር ከኣ፡ ንዓኻ፡ ገጹ ኣይኸልኣካን ኢዩ” (ጦቢት 4፡7 ረኣአ)። ብለጋስነት ዝራእ፡ ብዙኅ ምህርቲ ከኣ ክትእክብ ኢኻ። ንድኻ ዚህብ፡ ንገዛእ ርእሱ ኢዩ ዚህብ። እቲ ኣብ ኢድ ድኻ ዝተቐመጠ ኃላፊ ገንዘብካ፡ ዘይበላሾን ዘይሓልፍን ገንዘብ ኢዩ ዚኾነልካ። ጽባሕ፡ ምስ ሞትካ፡ እትረኽቦ ገንዘብ፡ እዙ ሕጂ ኣብዙ ዓለምዙይ ከሎኻ፡ ዝለገስካዮ ገንዘብ ኢዩ።
ብሰብ ክትሙገስ ኢልካ፡ ንድኻ ኣይትሓግዝ። እግዚኣብሒኤር ጥራሕ ኢዩ ዘለዓለማዊ ዝኾነ ዓስቢ ዚህበኻ፥ ሰብ ብሓንቲ ነገርኳ ኪጠቕመካ ኣይኽእልን ኢዩ። ንስኻ፡ እቲ ንድኻ እትህቦ፡ ንዘለዓለማዊ ሕይወት ኢኻ ትዓቝሮ። ምጽዋት ብምሃብ፡ ሃብቲ ከተጥሪ ኢኻ (ሲራ 29፡12 ረአ)። “ምሳሕ እንተገበርካ ድኻታትን፡ ቈራያትን፡ ሓንካሳትን፡ ዕዉራትን፡ ደኣ ጸውዕ፡ ንሳቶም ዚፈድዩኻ የብሎምን እሞ፡ ብፁዕ ክትከውን ኢኻ፣ ብትንሣኤ ጻድቃን እውን፡ ክትፍደዮ ኢኻ” (ሉቃ 14፡13-14)።
ምስ ድኻ እቲ ኣዚዩ ክቡር ዝኾነ ገንዘብካ ከተቐምጦ ትኽእል ኢኻ፥ ዚሕገዝ ድኻ ክትረክብ ከሎኻ፡ ንዓኻ፡ ዓቢይ ዕድል ኢዩ። ሓደ መዓልቲ ኢየሱስ “ኣታ በቦይ ዝተባረኽካ እቲ ዓለም ኪፍጠር ከሎ ዝተዳለወልካ መንግሥቲ ክትወርስ ንዓ፥ ምኽንያቱ ጠምየ ነይረ አብሊዕካኒ፡ ጸሚኤ ነይረ ኣስቲኻኒ፡ ጋሻ ኮይነ መጺኤካ ተቀቢልካኒ፡ ዓሪቐ ነይረ ከዲንካኒ፡ ሓሚመን ተኣሲረነ ነይረ በጺሕካኒ” (ማቴ 25፡ 34-36)።
ኢየሱስ ብምኽንያት ድኻ ይጠምን ይጸምእን ኣሎ። ንሱ እቲ ኣብዙ ዓለምዙይ ዚቕበላ ገንዘብ፡ ኣብ ሰማይ ኪመልሰልካ ኢዩ (ማቴ 25፡42 ፥ ሉቃ 14፡4 ረአ)። “እቲ ንድኻ ዚህብ ንእግዚኣብሔር ኢዩ ዜለቅሖ፥ እግዚኣብሔር ከኣ ኪፈድዮ ኢዩ” (ምሳ 19፡17)። ንድኻ ምስ ትሕግዝ፡ ኣብቲ ሰማያዊ ባንክ ኢኻ ትዓቝሮ እምበር፡ ሃብትካ ኣይጠፍእን ኢዩ። ንቤተ መንግሥቲ ኣገልጊልካ ካብ እትረኽቦ ክብሪ፡ ንድኻ ኣገልጊልካ እትረኽቦ ክብሪ ይዓቢ። ገንዘብ ንረብሓ ድኻታት እንተኣውዒልካዮ፡ ንድኅነትካ ዕንቅፋት ዘይኮነስ፡ ኣብ ድኅነት ንኽትበጽሕ ኢዩ ዚሕግዘካ (ዳን 4፡24 ረአ)።
ሃብቲ ጠፋእይ ኢዩ፥ ሎሚ ድኻ ዝነበረ ካልእ መዓልቲ ሃብታም ኮይኑ ትርእዮ፡ ጽባሕ ከኣ፡ ሓደ ሃብታም ዝነበረ ድኻ ኮይኑ ትርእዮ። እምበኣርከስ፡ ሃብትኻ ተሓልዩን፡ እናማዕበለን፡ እናወሰኸን ንኺነብር ገንዘብካ ድኻታት ኪሕልዉልካ፡ ኣብ ትሕቲ ዕቕባኦም ኣንብሮ። ካብዙ ዓለምዙይ ምስ ተፋኖኻ፡ ንሳቶም ኣብቲ ዘለዓለማዊ ቤቶም ኪቕበሉኻ ኢዮም (ሉቃ 16፡9 ረአ)።
ኣብ ቀጻሊ ክፋል “ፍቕሪ፡ ፀሓይ - ጽድቂ ኢዩ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
61- ፍቕሪ፡ ፀሓይ - ጽድቂ ኢዩ
ፍቕሪ እንተሊዩካ፡ እቲ ፍቕሪ’ቲ ንምውታን ዜተሥእ ህያብ ኢዩ። ብዘይፍቕሪ፡ ናይ ሃይማኖት ሰማዕትነት እውን ኣይጠቕምን ኢዩ። ንስኻ፡ ንኣምላኽ እትመስሎ፡ ተኣምር ሰሪሕካ ዘይኮነስ፡ ንኵሉ እንተፍቂርካ ጥራይ ኢዩ። እግዚኣብሔር ፍቕሪ ኢዩ (1ዮሓ 4፡8 ረኣ)። እቶም ተፃይ ኣምላኽ ከኣ፡ እቶም ዘየፍቅሩ ጥራይ ኢዮም።
ንሕና ኵሉ ክንገብር ንኽእል ኢና ክንብል ከሎና፡ ኣብ ሕጊ ፍቕሪ ተመሥሪትና ኢና። ፍቕሪ፡ ንኻልእ ክትእርምን ከተለዓዕልን፡ ከተማዕብልን፡ ዚደፍኣካ ኃይሊ ኢዩ፥ ብዘይ ፍቕሪ ጽቡቕ ስራሕ ኪስራሕ ኣይከኣልን ኢዩ። ፍቕሪ፡ ናብ ልቢ እትኣቱ፡ ምስ ካልኦት መንፈሳዊ ኃይላት ኃቢራ ኢያ። ብዛዕባ ናይ ፍቕሪ መንፈሳዊ ኃይሊ ክንዛረብ ከሎና፡ ብዝለዓለ ደረጃ፡ እቶም ካልኦት መንፈሳውያን ኃይላት እውን፡ ኣብኣ ተጠቕሊሎም ኢዮም ዚርከቡ።
ብሓቂ ፍቕሪ፡ ፀሓይ ጽድቂ ኢያ፥ ፍቕሪ ልዕሊ ኵሉ መንፈሳዉያን ኃይላት ኢያ። ፍቕሪ፡ እታ ኣብ ኵሎም መንፈሳውያን ኃይላት፡ ኣብ ልቢ ደቅ ሰብ፡ ብርቱዕ ምልክት እትገድፍ ኢያ። ፍቕሪ፡ እቲ ኣብ ዓለም ዘሎ ዝበርትዔ መሣርሒ ኢዩ። ንፍቕሪ ኣብ ትሕቲ ሓደ ሕጊ ወይ መስፈሪ ከተንብራ ኣይትኽእልን ኢኻ። ፍቕሪ ኢያ ነቲ ማእለያ ዘይብሉ ኃጢኣትና እትሽፍኖ (ምሳ 10፡12 ፥ 1ጴጥ 4:8 ረኣ)።
ፍቕሪ’ እቲ ካብ መጻሕፍቲ ዘይትመሃሮ ልቦና ልቢ ኢያ ተምህረካ። ከምቲ ሕሰም፡ ምልክት ሓደ ጸቢብን፡ ድኻን ልቢ ዝኾነ፡ ከምኡ ከኣ፡ ፍቕሪ፡ ምልክት ሰፊሕ ልቢ ኢያ። እቲ ንመንፈሳዊ ገዝኡ፡ ብትሕትና ዚምሥርትን ዚሓንጽን፡ ብትምህርቲ ዘይኮነስ፡ ብፍቕሪ ኢዩ (1ቆሮ 8:1 ፥ 3፥11 ረኣ)። ብዘይፍቕሪ ንኣምላኽ ዜሕጕስ ነገር የልቦን፥ ፍቕርን ሓድነትን ዘይብሉ፡ እግዚኣብሔር የብሉን። ኣብ ሕይወት ወዲሰብ፡ ሓንቲ ዓባይ ነገር ጥራይ ኢያ ዘላ፡ ንሳ ከኣ፡ እታ ምእንቲ ፍቕሪ ኣምላኽ ኢልካ እትገራ ነገር ኢያ።
ናብ ናይ እምነት ማዓሙቕ ንኽትኣቱ፡ ናብ ናይ ፍቕሪ ብርሃን ክትጥሕል ኣሎካ። እቲ ጽቡቕ ዚገብር ብርሃን ኢዩ ዚፈቱ። እቲ ዜፍቅር ከኣ፡ ብብርሃን ኢዩ ዚኸይድ። እቲ ንፍቕሪ ዚወልዶ ጽቡቕ ተግባር ኪኸውን ከሎ፡ ንእምነት ከኣ ፍቕሪ ኢያ ትወልዳ። ከምኡ ከኣ፡ ንፍቕሪ ሕይወት እትህባ፡ እምነት ኢያ። ንስኻ ፍቕሪ ዘይብልካ እንተኾይንካ፡ ምናልባት እምነትካ ስለ ዝሞተት ይኸውን።
ንርእስኻን ንሃብቲ እዙ ዓለምዙይን ምፍቃር፡ ንፍቕሪ ክንደይ የባልሽዎን ንልቢ ከኣ ክንደይ የንቅጾን ይመስለካ! ንስኻ ንሰብ ካብ ፍቕሪ ዚዓቢ ነገር ከተቕርበሉ ኣይትኽእልን ኢኻ፥ ከማኡ እውን ንሰብ ብዘይካ ፍቕሪ ካልእ ክትህቦ ኣይግባእን ኢዩ። መብዛኅትኡ ጊዜ፡ ናይቶም ኣብ ከባቢኻ ዚርከቡ ሰባት ታሕጓስ ዚፍጠር፡ ንስኻ ብሕያውነትን ብፍቕርን ትቀርቦም እንተዀንካ ኢዩ።
ብዘይፍቕሪ ካብ ምንባር፡ ብሓደ ኣፉ ዘይምንባር ይሓሽ። እዛ ፍቕሪ ብጻይ፡ ከም ሓንቲ ዓባይ እመቤት ስለ ዝኾነት፡ ንሳ እትእዝዞ ነገር ምፍጻም ይግባእ። ፍቕሪ፡ ንኻልኦት ምስ ኵሉ ክፉእ ኣመላቶም ከምታ ዘለውዋ ገይርካ ክትቅበሎም ኢያ ትግድደካ። ንስኻ፡ ንኵሉ ከም ኃውካን ኃፍትካን ገይርካ ንኽትኅዞ፡ ንኵሉ ስራሕ ብጻይካ፡ ጽቡቕ ትርጉም ክትህበሉ ጽዓር።
ጽቡቕ ነገር እምበር፡ ክፉእ ነገር ክትዕዘብ ኢልካ ናይ ካልኦት ስራሕ ኣይትመልከት። ዋላ ነቲ ጸላኢኻ ዚበሃል ተፃይ ፍቕሪ ዝኾነ ሓሳብ ኣባኻ ኣይኅደር። ቅድስና ዚርከብ ኣብ ፍቕሪ እምበር፡ ኣብ ኣተሓሳስባ ወይ ኣብ ፍልጠት ኣይኮነን። ፍቕሪ ዘልዎ ድኻ ሃብታም ኢዩ፥ ፍቕሪ ዘይብሉ ሃብታም ከኣ ድኻ ኢዩ።
ንስኻ፡ ብተግባር ንቕድስናኻ እትሓንጽ፡ ብናይ ፍቕሪ ተግባር ኢዩ። ፍቕሪ፡ ንገዛእ ርእስኻ፡ እትሥውዓሉ ሕይወት ከኅድረልካ ይግባእ። እቲ ካብ ኵሉ ዝነኣሰ ግን፡ ብፍቕሪ ዝተሰነየ ስራህካ፡ ብመሠረት እቲ ሱታፌ ቅዱሳን፡ ኣብ ልዕሊ ኵሎም ሕያዋንን ምውታንን ኣድማዒ ዝኾነ ስራሕ ከምዚፍጸም ኣይትረስዕ። ንስኻ፡ ንኢየሱስ ከተፍቅሮ እንተደሊኻ፡ ኣካላት ክርስቶስ ኣብ ምሉእ ዓለም ተዘርጊሖም ስለ ዚርከቡ፡ ፍቕርኻ ናብ ኵሉ ዓለም ከምዚበጽሕ ግበር። ግን እዙይ ክትገብር ከሎኻ ከኣ፡ ምእንቲ ታሕጓስ እቶም ምሳኻ ኃቢሮም ዚጐዓዙ ዘለዉ ኢልካ ግበሮ።
ከምቲ ጐይታና ብዙኅ ፍቕሪ ዚገብረልካ፡ ከምኡ ከኣ ንስኻ፡ ንኻልኦት ደስ እናበልካ፡ ናይ ፍቕሪ ተግባር ከተዘውትር ጽዓር። ፍቕሪ፡ ጓል ዓይኒ ኣምላኽ ኢያ። ንስኻ፡ ብዘይፍቕሪ ንእግዚኣብሔር ከተሕጕሶ ኣይትኽእልን ኢኻ። ከምቲ ሙቐት እንተሊዩ ፀሓይ በሪቑ ከምዘሎ ዚርድኣካ። ከምኡ ከኣ፡ ፍቕሪ ተዘውትር እንተኮይንካ፡ ኣብ ነፍስኻ፡ ኣምላኽ ከምዘሎ ንኻልኦት ከተረድእ ኢኻ።
ኦ ጐይታ ፍቕርካ ኣምህረኒ፡ ፍቕርኻ ሕሹኽ በለኒ። ኣነ፡ ኣብ ቅድሜኻ ኮይነ፡ ከም ኾኸብ ብፍቕሪ ከም ዚበርህ ግበረኒ። ንዓይ፡ ፍቕርኻ ዋጋ ጻዕረይን፡ ብርኅራኄኻ ዝረኸብኩዎ ሩፍታ ስቓየይን፡ ጽቡቕ ስልማት ጻዕረይን ይኹነለይ። ስራሕ ፍቕሪ፡ ልክዕ ከም ስራሕ ፀሓይ ኢዩ፥ ንሳ እትነብሮ ሰማይ፡ እተብርሆ ንመሬት፥ ንሳ ንሰማይ ሃብታም ትገብሮ፡ ንምድሪ ከኣ፡ ሓጐስ ትመልኣ።
ኦ ጐይታ፡ ኣብ ፍቕርኻ እናነበርኩ፡ ነቶም ዚሳቐዩ ኣኅዋተይ ከምዘጸናንዖም፡ ነቶም ዚጠራጠሩ ከምዘብርሃሎም፡ ነቶም ዘይፈልጡ ከኣ ከምዘምህሮም ግበረኒ። ከመይሲ ሓቀኛ ፍልጠት ዚርከብ ካብ ፍቕሪ ኢዩ፥ ፍቕሪ ከኣ ተምህረካ ኢያ፥ናብ ፍቕሪ ከኣ ትመርሓካ። ኦ ጐይታ ፍቅርኻ ኣምህረኒ። ፍቅርኻ ሕሹኽ በለኒ። ሓደ መዓልቲ፡ ኣብ መንጎ ሕጉስ ዝኾነ ማኅበር ቅዱሳን፡ ማኅሌትካ ምእንቲ ከዚመልካ፡ ሕይወተይ ምስክር ፍቅርኻ ከምዝከውን ግበረኒ።
ኣብ ቀጻሊ ክፋል “ፍቕሪ ብጻይ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
62 - ፍቕሪ ብጻይ
ብጻይ ዚበሃል፡ እቲ እግዚኣብሔር ኣብ ሕይወትካ ምሳኻ ከምዚራኸብ ዚገብሮ፡ ሰብ ኢዩ። ነፍስወከፍ ሰብ፡ ብጻይካ ኢዩ፥ ነፍስወከፍ ብጻይ ከኣ፡ ኃውካ ኢዩ። እቲ ኣብ ዝኾነ ቦታ ዚርከብ ሰብ፡ ንሱ ፍቕሪ ዚግብኦ ፍጡር ኢዩ። ብፍላይ ግን፡ ብጻይካ ዚበሃል፡ ነፍስወከፍ ሓገዝ ዜድልዮ ሰብ ኢዩ። ሌላን ጕሌላን ከይገበርካ፡ ንዚሳቐ ኵሉ፡ ሓግዝ። ዚሳቐ ሰብ፡ ንኽትሕግዞ፡ ንዓኻ፡ እዅል ምኽንያት ኢዩ።
ፍቕሪ ኣምላኽ፡ እቲ ቀዳማይ ትእዛዝ ኢዩ፥ እንተኾነ ብተግባር፡ እቲ ቀዳማይ ትእዛዝ፡ ፍቕሪ ብጻይ ኢዩ። ነኅዋትካ እተርእዮ ፍቕሪ፡ እቲ ኣብዙ ዓለምዙይ ብተግባር እትገልጾ ፍቕሪ ኣምላኽ ኢዩ (1ዮሓ 4፡11 ረአ)። ናብ ጐይታ ገና ኣይከድካን ኣሎኻ፡ ብጻይካ ግን፡ ኵሉ ጊዜ ምሳኻ ኢዩ ዚርከብ። እቲ ቅዱስ አጎስጢኖስ ዚበሎ ዘረባ ኣይትረስዕ፥ “ኣብቱ ምስኡ ክትነብር ኢልካ ትኸዶ ዘሎኻ ምእንቲ ክትበጽሕ፡ ነቲ ምሳኻ ኃቢሩ ዚጐዓዝ ዘሎ ብጻይካ ሓግዝ”። ንብጻይካ እሞ ኣፍቅር፡ ኣብ ውሽጥኻ ኣቲኻ ከኣ፡ ምንጪ ፍቕሪ ብጻይካ፡ እግዚኣብሔር ምዃኑ ክርድኣካ ኢዩ።
ፍቕሪ ብጻይ፡ ካብ ፍቕሪ ኣምላኽ ኢዩ ዚመጽእ። ንብጻይካ ብጽቡቕ ተግባር ፍቕርኻ ምስ ትገልጸሉ፡ ንእግዚኣብሔር ብሰብ ገይርካ ተፍቅሮ፡ ንሰብ ከኣ፡ ኣብ እግዚኣብሔር ኣእቲኻ ተፍቅሮ ማለት ኢዩ። ንስኻ ፍቕሪ ኣምላኽ እትገልጽ፡ ንሰብ ኃውካ፡ ፍቕርኻ ምስ ትገልጸሉ ኢዩ። ዋላ ነቶም ዓያሹ ዝኾኑ ሰባት፡ ደቂ ኣምላኽ ስለ ዝኾኑ ኣፍቅሮም። ንገዛእ ርእስኻ እተፍቅር፡ ኣርኣያ ኣምላኽ ስለዝኾንካ ኢዩ፥ ኵላትና ከኣ ደቂ ኣቦ ስለ ዝኾና፡ ብጻይካ እውን ብኣርኣያ ኣምላኽ ኢዩ ተፈጢሩ።
ገጽ ኣምላኽ ክትርኢ ሃረር ትብል እንተኰይንካ፡ ኣብ ፍቕሪ ብጻይካ ድለዮ እምበር፡ ኣብቲ ባዶ ዝኾነ ሃዋህው ኣእምሮኻ ኣይትድለዮ። ንእግዚኣብሔር ምፍቃር ክትለምድ እትኽእል፡ ንሰብ ብምፍቃር ኢዩ። ንእግዚኣብሔር ብእምነት ዘክሮ፡ ንብጻይካ ከኣ ብጽቡቕ ተግባር ዘክሮ። ኣብ ልብኻ ፍቕሪ ኣምላኽ ብዝበዝኃሉ መጠን፡ ኣምላኽ ኪብደል ከሎ ከኣ፡ ብዙኅ ክትሓዝን ኢኻ፥ ከምኡ እውን፡ ኣብ ልብኻ ፍቕሪ ብጻይ ብዝበዝኃሉ መጠን፡ ንሱ ናብ ጥፍኣት ኣቢሉ ኪኸይድ ከሎ፡ ንስኻ ብዙኅ ክትሓዝን ኢኻ። “ዚከኣለካ እንተኾይኑ፡ ነቲ ዚግብኦ ሰብ ሠናይ ግበረሉ” (ምሳ 3፡27 ረአ)።
ንምሉእ ሕይወትካ፡ ንእግዚኣብሄር እናፍቀርካን ንብይካ ጽቡቕ እናገበርካን ኣኅልፎ። ሓቀኛ ፍልጠት ዚበሃል ከኣ፡ እዙይ ኢዩ። እንተኾነ ንብጻይካ ክትሕግዞ ዓቕሚ እንተሲኢንካ ብሥነ ሥርዓትን ብጽቡቕ ኣገባብራን ከተረድኦ ጽዓር፥ ክመይ ብሥነ ሥርዓት ከተርድኦ እንተኺኢልካ፡ ዳርጋ ዚሃጋብካዮን ዘሔጐስካዮን ኢዩ። ከምቲ ኢየሱስ፡ ሕይወቱ ኣኅሊፉ ክሳብ ምሃብ ንዓኻ ዘፍቀረካ፡ ንስኻ ከኣ ነኅዋትካ ኣፍቅር። ኣብዙ ዓለምዙይ ምእንቲ እቶም ተፍቅሮም፡ ካብ ምስቓይን ሕይወትካ ኣኅሊፍካ ካብ ምሃብን ዚዓቢ ነገር የልቦን (ዮሓ 15፡13 ረአ)።
እቲ ንምጻሩ ኃያል ዚመስል ዝነበረ ጾር፡ ግን ፍቕሪ ንዘለዎ ሰብ፡ ቀሊል ኢዩ። ፍቕሪ ብጻይ እንተሊዩካ፡ መዓልታዊ ሕይወትካ ናብ ኣገልግሎት ኣኅዋት ኢዩ ዚቕየር። ሕጊ ኣምላኽ ብምሉኡ “ንብጻይካ ከም ነፍስኻ፡ ኣፍቅር” (ገላ 5፡14) ኣብ ዚብል ትእዛዝ ተጠቕሊሉ ይርከብ። እዙ ትእዛዝ እዙይ ንፍቕሪ ኣምላኽ ኢዩ ዚመስል። “እቲ ንብጻዩ ዜፍቅር፡ ንሕጊ ፈጺሙዎ ኢዩ” (ሮማ 13፡8)።
ኢየሱስ ንቕዱስ መጽሓፍ ኣብ ፍቕሪ ብጻይ ጠቕሊሉዎ ኢዩ። “ሕግን ነቢያትን እዙይ ኢዩ፡ ከምቲ ሰባት ኪገብሩልኩም እትደልዩ፡ ንስኻትኩም ከኣ ከምኡ ግበሩሎም” (ማቴ 7፡12)። ከምቲ ንርእስኻ እተፍቕርን ንስቓይካ ከኣ ብዙኅ ግዲ እትሞተሉን፡ ንብጻይካ ከኣ እንተተፍቅሮ ነይርካ፡ ንስቓዩ ርኢኻ ከይተገደስካሉ ሱቕ ኣይምበልካን ነይርካ። ከምቲ ካልኦት ንዓኻ፡ ኪፈትዉኻን፡ ኪከናኸኑኻን፡ ኪግደሱልካን እትደሊ፡ ንስኻ ከኣ፡ ንኻልኦት ከምኡ ክትገብረሎም ይግብኣካ።
ንዋላ ሓደኳ ከይትሓሚ፡ ንኵሉ ጽቡቕ ሕሰበሉ። ብዛዕባ ብጻይካ ጽቡቕ ጥራይ ተዛረብ ወይ ከኣ ፈጺምካ ብዛዕባኡ ኣይትዛረብ፥ እንድኅሪ ትዛረብ ኮይንካ ከኣ ብቕንዕና ፍረዶ፥ ማለት ንስኻ ኣብ ክንድኡ ኮይንካ ፍረድ፡ ንሱ ከኣ ኣብ ክንዳኻ ኮዩ ይፍረድ።
ምስ ብጻይካ ክትሰማማዕ እንተደሊኻ፡ ቅድሚ ኵሉ ነቲ ኵሉ ዚብሎ ነገር ጽን ኢልካ ስምዓዮ። እቲ ንብጻይካ፡ እትገብሮ ቀዳማይ ኣገልግሎት፡ ጽን ኢልካ ምስምዑ ይኹን። ንብጻይካ ንክትርድኦ እትጽዕር፡ ተፍቅሮ እንተኾይንካ ኢዩ። ብሓቂ ተፍቅሮ እንተደኣ ኾይንካ ፍቕርኻ ክትኃብኣሉ ኣይትኽእልን ኢኻ፥ ዘይተፍቅሮ እንተደኣ ኮይንካ ግን፡ ከምተፍቅሮ ኣምሲልካ ክትዛረቦ ኣይትኽእልን ኢኻ።
ኣብቱ እትገልጾ ፍቕሪ፡ ዕግበት ርእስኻ እትደሊ እንተኾይንካ፡ ብሓቀኛ ፍቕሪ እተፍቅር ዘሎኻ ኣይምሰልካ። ከምታ ጠብታ ኣሳሓይታ ኣብ ውሽጢ ቆጽሊ ዕምባባ ተኃቢኣ እትርከብ፡ ከምኡ ከኣ እቲ ንኃውካ ዘሎካ ፍቕሪ፡ ኣብ ውሽጢ ልብኻ ኃቢእካ ኃዞ። ነዙ ዓለምዙይ ብዘይካ ካብ ፍቕሪ፡ ካብ ካልእ ኵሉ ናጻ ኮይንካ ኅለፎ። ፍቕሪ ፍልጠት ቅዱሳን ኢዩ። ኵሉ ነገር ኪኃልፍ ክንዲ ዝኾነ፡ ንኵሉ ነገር ምእንቲ ፍቕሪ ኢልካ ግበሮ። ኣብ መወዳእታ ሕይወት፡ ፍቅሪ ጥራሕ ኢያ ትተርፍ። እቲ ዜድሊ ቀንዲ ነገር፡ ካብ ፍቕሪ ከይወጻእካ ኵሉ ጊዜ ኣብ ፍቕሪ ምንባር ኢዩ።
ልቢ ክርስትና፡ ፍቕሪ ኢዩ፥ ፍቕሪ እቲ ቀዳማይ ትእዛዝ ኢየሱስን፡ ጓል ዓይኑን፡ ቀንዲ መፈለጢ ሓዋርያቱን ኢዩ (ዮሓ 13፡35 ረአ)። ኣብ ነፍስወከፍ ኃው፡ ብሰብኣዊ ሥጋ ዝተኃብኤ፡ ኢየሱስ ባዕሉ’ሎ። ኣብ ቅዳሴ ምስ ኢየሱስ ኢኻ ትራኸብ፡ ኣብ መዓልታዊ ናብራኻ ከኣ፡ ምስ ኣኅዋትካ ኢኻ ትራኸብ። ንኢየሱስ እናሰገድካ፡ ነኅዋትካ እንተበዲልካዮም፡ እምነትካ ብሓቂ ተጋራጪዩ ይርከብ ኣሎ። ኣብ ቅዳሴ ምስቲ ብዘይምቍራጽ ነቲ ዝለዓለ ተግባራዊ ዝኾነ ፍቕሩ ዚገልጸልካ ኢየሱስ፡ ኢኻ ትራኸብ። ብሓቂ፡ ነኅዋትካ እንተዘያፍቂርካዮም ክርስትያናዊ ሕይወትካ ይጋራጮ ኣሎ ማለት ኢዩ።
እግዚኣብሔር ብኢየሱስ ገይሩ፡ ምስቶም ኣብ ዓለም ተወጊኖምን ተጨቝኖምን ዚርከቡ ሰባት ኃቢሩ ስለ ዚርከብ፡ እቲ ንዓኻ ምስ እግዚኣብሔር ዘራኽበካ ቀንዲ ምኽንያት፡ ንዓኣቶም ናጻ ከተውጽእ ኢልካ፡ ብምጽዓርካ ኢዩ፥ ፍርድኻ ከኣ ብዛዕባኡ ኪኸውን ኢዩ (ማቴ 25፡31-46 ረአ)። ድሌት ኣምላኻ ኣንፃር ጠቕሚ ድኻ ኣይቖውምን ኢዩ። ምእንቲ ጥቕሚ ብጻዩ ዚሰርሕ ሰብ፡ ምስ እግዚኣብሔር ጽቡቕ ርክብ መሥሪቱ ከምዚርከብ እሙን ኢዩ።
ምሉእ መዓልቲ ጽቡቕ ክትገብር ድኅሪ ውዒልካ፡ ምሸት ምስ ኮነ እቲ ዚስመዓካ ልባዊ ሓጐስ፡ ናይቱ ምሉእ ምድራዊ ሕይወትካ ምእንቲ ካልኦት ኢልካ ኣኅሊፍካስ፡ ኣብ ዓራርቦ ምድራዊ ሕይወትካ ምስ በጻህካ፡ ኢየሱስ ንዓኻ “ናብ ማዕዶ ንሳገር” (ማር 4፡35 ረአ) ምስ በለካ ኪስመዓካ ዘልዎ ሃሳስ ታሕጓስ ኢዩ። ጽቡቕ ክትገብር ከሎኻ፡ ተጠንቂቕካ ግበሮ። ካብ ብዙኅን ዘይጽቡቕን ነገር ምግባር፡ ሒዶትን ጽቡቕን ነገር ምግባር ይሓይሽ።
ጽቡቕ ንምግባር ኣይትሰልኪ፡ ዚጠፍእ ነገር የብሉን። ንኵሉ ሰብ ዚርኢ ዓይኒ ኣምላኽ ኣሎ። ኵሉ ሻዕ ጽቡቕ ግበር፥ ንኵሉ ጽቡቕ ግበር ክፉእ ነገር ንማንም ኣይትግበር። ክፉእ ነገር እትገብሮ ጥራሕ ኣይኮንካን እትሕተት፡ ናይቱ ክትገብሮ ዚግብኣካ ጽቡቕ ነገር እውን ክትሕተት ኢኻ። ሞት፡ ነቲ ዘሎካ ጽቡቕ ነገር ወሲዳ፡ ነቲ ኵሉ ዝገበርካዮ ነገር ክትመልሰልካ ኢያ።
ነቲ ትማሊ ዝገበርካዮ ነገር ከይዘከርካን፡ ብዛዕባ ጽባሕ፡ ይብጻሕ ኣይብጻሕ ብዘየገድስ፡ ከይተሻቐልካ፡ ሎሚ መዓልቲ ጽቡቕ ክትገብር ውዓል። ጊዜ ክሳብ ዘሎካ ጽቡቕ ግበር። ንእግዚኣብሔር ብኸመይ ዝበለ ፍቕሪ ከምእትፍጽሞ ኢዩ ዚግድሶ እምበር፡ ጽቡቕ ግበር ኣይትግበር ግዲ የብሉን። ሠናይ ነገር ክትገብር ከሎኻ፡ ኣብዙ ዓለምዙይ ይኹን ኣብቲ ዚመጽእ ዓለም ይኹን፡ ዓስቢ ምእንቲ ክትቅበል ኢልካ ኣይትግበሮ። ኣተና ሕይወትካ፡ ንእግዚኣብሔር እንዳገልገልካ ነኅዋትካ ከተገልግል እንተትመርጽ ክንደይ ጽቡቕ ነይሩ ይመስለካ!።
ኣብ ቀጻሊ ክፋል “ንፍቕሪ ኣይትበድል” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
63 - ንፍቕሪ ኣይትበድል
ከምቲ ተጣዒስካን ልብኻ ናብ ኣምላኽ መሊስካን፡ ምሕረት እትጥይቕ፡ ከምኡ ከኣ፡ ቅድሚ ኵሉ፡ ንኃውካ ከምቲ ንርእስኻ እትደልዮ ገይርካ ክትምሕሮ ይግባእ። ፍቕሪ ብምጕዳል፡ ንኃውካ ኣይትቕተል። እቲ ንኻልኦት ዝተመነኻዮ ክፉእ ነገር፡ ብልብኻ እምበር ብተግባር ክትፍጽሞ ስለ ዘይከኣልካ፡ ኣብ ቅድሚ እቲ ንልቢ ሰብ ዚምርምር ኣምላኽ ግን፡ ብተግባር ከምዝፈጸምካዮ ኢዩ ዚቝጸር (ራእ 2፡23 ረአ)።
ምስ ሓሳብካ ዘይሰማማዕ ዘረባ ንዚዛረብ ሰብ፡ ሚዛናዊ ብዝኾነ ፍርዲ ምእንቲ ክትመዝኖ፡ ንባዕልኻ እውን፡ ሚዛን ዘለዎ ሰብ ምእንቲ ክትውን፡ ንበደሉ ደእ እምበር፡ ንዕኡ ኣይትጽላእ። እዙይ እንታይ ማለት ኢዩ፡ ንስኻ፡ ንጌጋን፡ ነቲ ሽሕ ጊዜ ይጋገ እምበር፡ ግን ከኣ፡ ከም ሰብ መጠን፡ ምስ ገዛእ ክብሩ ዚነብር ወዲ ሰብ፡ ፈላሊኻ ክትርእዮም ክትክእል ኣሎካ።
መን እዩ እቲ፡ ሓደ፡ ብኵሉ ዝተጸልኤ ከሎ፡ ንኵሉ ዜፍቅር፡ ንኵሉ ጽቡቕ ዚሓስብ፡ ንሓደ’ኳ ክፉእ ዘይዛረብ፡ ዓቢይ ዝኾነ ሰብ፡ ኪረክብ ዚኽእል? ዕቤትን ዋጋን ናይዙ ከምዙይ ዝበለ ሰብ፡ ካብ ወርቅን ሉልን ዝበለጸ ኢዩ። ንፍቕሪ ብጻይካ ዚምልከት ከኣ፡ ንዕኡ ዘይግባእ ነገር ከይትገብርን (ጦቢ 4፡15 ረአ)፡ እቲ ንዕኡ ክትገብሮ ዝግብኣካ ነገር ከኣ ዕሽሽ ኢልካ ከይትገድፎ፡ ተጠንቐቕ ኢኻ (ማቴ 7፡12 ረአ)።
ክፉእ እንተዘይገይርካ፡ ክፉእ ክረክብ ኢየ ኢልካ ኣይክትሰግእን ኢኻ። ክፉእ እንተደኣ ገይርካ ግን፡ እናፈራሕካን እናሰጋእካን ክትነብር ኢኻ። ካልኦት ዝገበሩዎ ክፍኣት ክትጽብጽብ ከሎኻ፡ እቲ ንስኻ ዝገበርካዮ ክፍኣት ግን ክትጽብጽቦ ኣይትሓስብን ትኸውን። እምበኣር ንስኻ ንኻልኦት ክትፈርድ ክትብል፡ ንባዕልኻ ግን ምፍራድ ይሰኣነካ፥ ከም ሳዕቤን እዙይ ከኣ፡ ንጕድለትካ ሰኣን ምልላይ፡ ምስ ካልኦት ጨካን ትኸውን።
ብሓቂ ቅዱስ ክትከውን እንተደሊኻ፡ ኃጢኣት ካልኦት ክትሰምዕ ከሎኻ፡ ብዛዕባ ኃጢኣትካ ኣስተንትን። ንኃጢኣትካ ብልቢ እናጸላእካን እናዀነንካን ብዝኸድካዮ መጠን፡ ንኃጢኣት እማትካ ከኣ፡ ብዝበለጸ ብቕንዕና እናፈረድካዮ ክትከይድ ኢኻ። ንመንም ሰብ፡ ብንዕቀት ኣይትርኣይ፡ ብኣንጻሩ እኳ ደእ፡ ካብ ኵሉ ከምእትንእስ ገይርካ ንርእስኻ፡ ክትሓስብ ይግብኣካ።
ንኻልእዕት ክትንዕቕ ከሎኻ፡ ተስፋ ዜቝርጽን ልቢ ዚወግእን ነገር ኢዩ። በዙ ክፉእ ተግባርዙይ፡ ብሰንክኻ ሓደኳ ከይሳቐ ተጠንቐቕ። ንኃውካ ክትእርሞ ከሎኻ፡ ብትዕቢት ተለዓዒልካ ዘይኮነስ፡ ብሓቅነትን ብትሕትናን፡ ንጥቕሚ እቲ ሰብ ኢልካ ጥራይ፡ ግበሮ። ትዕቢት፡ ጽልኢ ጥራይ ኢዩ ዚፈጥር፥ ትሕትና ግን፡ ፍቕሪ ኢዩ ዚፈጥር። ንኽፍኣት እማትካ ቅድሚ ምርኣይን ምእራምን፡ ንገዛእ ርእስኻ ኣርም፥ ኃጢኣተኛ ምዃንካ ከኣ፡ ተኣመን። ኣመል እማትካ ክትእርም እንተደሊኻ፡ ቅድሚ ኵሉ ንስኻ፡ ካብ ኣመልካ ተኣረም። ጭቃ ዝተጸየቐ ኢድ፡ ሓጺቡ ኬጽሪ ኣይኽእልን ኢዩ።
ኣብ ቀጻሊ ክፋል “ንፍቕሪ ብተግባር ግለጾ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
64 - ንፍቕሪ ብተግባር ግለጾ
ብዛዕባ ፍቕሪ ክትዛረብ ቀሊል ኢዩ፥ ኣብ ተግባር ከተርእዮ ግን፡ ጽንኩር ኢዩ። ሓደ ናይ ፍቕሪ ስራሕ ክትገብር እንተደሊኻ፡ ክቡርን ኃያልን ነገር ኪኸውን ከሎ፡ ፍቕራዊ ዘረባ ጥራሕ ምዝራብ ግን፡ ኵሉ ዚኽእሎን ድኻም ዘይብሉን ኢዩ። ንሕና፡ ንፍቕሪ ብኣፍና ኢና ንዛረቦ፡ ብልቢ ከኣ ነፍቅር። ንኵሉ ፍጡር ወዲ ሰብ፡ ፍቕሪ ምእዋጅ ቀሊል ኢዩ፥ ንሰብ ሓደ ብሓደ፡ ብጭቡጥ ንኸተፍቅሮ ግን፡ ቀሊል ኣይኮነን። ፍቕሪ ብኣፍካ ክትዛረቦን፡ ብሕይወትካ ክትነብሮን ከተርእዮን ሓደ ኣይኮነን።
ንስኻ፡ ከኣ፡ ነቲ ብስራሕካ ከተርእዮ ዘሎካ ናይ ፍቕሪ ተግባር፡ ብዘረባ ጥራይ ክትወድኦ ኣይትድለ። መብዛኅትኡ ጊዜ ዘረባ ኪበዝኅ ከሎ፡ ፍቕሪ ስለ ዚውሕድ ኢዩ፡ ፍቕርኻ ካብ ብዘረባ፡ ብተግባር ግለጾ። መልሓስ እትህቦ ብዙኅ ኣይኹን እምበር፡ እትወስዶስ ብዙኅ ኢዩ። ኢድካ ብጹቡቕ ተግባር ኪመልእ ኣለዎ ደኣ እምበር፡ ኢደይ ጽሩይ ኢዩ ኢልካ ሱቕ ምባል እኹል ኣይኮነን። እቲ ኣጸቢቑ ዚርዳእ ዘረባ፡ እቲ ብስራሕካ እትገልጾ ፍቕሪ ኢዩ።
ብዛዕባ ፍቕሪ ክትዛረብ ከሎኻ፡ ኵሉ ኢዩ ዚርድኣካ። ብዛዕባ ፍቕሪ ብጻይ ክትዛረብ ከሎኻ፡ እቲ ኣውራ ናዕታ ዘለዎ ዘረባ፡ እቲ ብተግባር እትዛረቦ ነገር ኢዩ። ንኣብነት፡ ሓደሰብ፡ ኣነ ኣፍቅረካ ኢየ እናበለ እንተመሓለልካ፡ ካብ ንዘረባኡ፡ ነቲ ንሱ ዝገበረልካ ወይ ዘይገበረልካ እትኣምኖ ተግባር ርኢኻ ኢኻ ትኣምን ወይ ትኃድጎ። እምበር ነቲ ኣፍቅሮ ኢየ እትብሎ ነገር፡ ብስራሕካ ኣርእዮ። ልብኻ ናብ ፍቕሪ ጥራይ ዘንቢሉ ዚርከብ እንተኾይኑ፡ ብዘይካ ጽቡቕ ተግባር ካልእ ክትገብር ኣይትኽእልን ኢኻ።
ተግባር ከየስዓብካ፡ ብጽቡቕ ሓሳብ ጥራይ ትዓግብ እንተኾይንካ፡ ነቲ ኣብ ቅድሚኡ መኣዲ ሺሻይ ተቐሪቡሉ ከም ብጥሜት ዚመውት ሰብ ኢኻ ትመስል። ሓደ ኃውካ ዚኽደኖ ክዳንን ዚበልዖ መግብን ስኢኑ፡ “ብሰላም ኪድ፡ ሙቕ፡ ጽገብ” (ያዕ 2፡16) ኢልካ ዜድልዮ ነገር ከይሃብካ እንተኣፋኖኻዮ፡ እንታይ ይጠቅሞ? ምእንትዚ ብግብርን ብሓቅን እምበር፡ ብዘረባን ብመልሓስን ጥራሕ ኣይተፍቅር (1ዮሓ 3፡318 ረአ)።
ጽቡቕ ተግባር ገይርካ እንተዀይንካ ክትርስዖ ኢልካ ጽዓር፥ ወይ ከኣ ክትዝክር እንተደሊኻ፡ ነቲ ሓድሓደ ዝገበርካዮ ጌጋ ዘክር። እቲ ናትካ ዝዓበየ ታሕጓስን ሩፍታን ግን፡ ሳላኻ፡ ብዙኃት ተጠቒሞም ምርኣይካ ጥራይ ይኹን። “እቲ ካልኦት ንዓኻ፡ ኪገብሩልኻ ዘይትደልዮ፡ ንስኻ ንኻልኦት ኣይትግበር” (ጦቢ 4፡15)። ኵሉ ጊዜ ጽቡቕ ግበር፡ ንኵሉ ጽቡቕ ግበር፡ ንሓደኳ ክፉእ ኣይትግበር፡ ኣብ ጊዜ ፈተና ከኣ፡ ሓገዝ ኪወሃበካ ኢዩ። ጽቡቕ ክትገብር እንተጽዒርካ፡ ኵሉ ጊዜ ብሰላም ክትነብር ኢኻ። ጽቡቕ ተግባር፡ እቲ ኣብ ሰማይ ቦታ ዘሰናድወልካ፡ ሓቀኛ ሃብቲ ኢዩ።
ፍቕርኻ ሓቀኛ ምዃኑ ብተግባር ከተርእዮ ኣሎካ እምበር፡ ከምተፍቅር ብዘረባ ጥራሕ እንተገለጽካዮ እኹል ኣይኮነን። ጠገለ ብዘይብሉ ኣገባብ ወርቂ ካብ ምልጋስ፡ ሓደ ጊዜ ኣጸቢቕካ “እግዚኣብሔር ይሃበለይ” ምባል ይበልጽ። ጊዜ ክሳብ ዘሎካ፡ ጽቡቕ ምግባር ኣይትሰልኪ፥ ወይ ድማ ጊዜ ኣሎኒ ወይ ሕጂ ደኺመ ኢየ ኢልካ ንኻልእ ጊዜ ኣይተመኃላልፎ፥ እተዕርፈሉ ጊዜ፡ ሕጂ ዘይኮነስ፡ ኣብቲ ዘለዓለማዊ ሕይወት ኢዩ።
ሕይወት ወዲ ሰብ ቀልጢፉ ከም ንፋስ ኢዩ ዚኃልፍ! ካብዙ ዓለምዙይ ቅድሚ ምኻድካ፡ ኣብዙ ዓለምዙይ ዚተርፍ ጽቡቕ ተግባር ግበር። ኣብዙ ዓለምዙይ ሓደ ጊዜ ጥራሕ ስለ እትነብር፡ እቲ ንሓደ ሰብኣዊ ፍጡር ክትገብሮ እትኽእል ጽቡቕ ተግባር ኵሉ፡ ነቲ ሰብ ከምብሓዲሽ ክትረኽቦ ኣይክትረኽቦ ስለ ዘይፍለጥ ሕጂ ግበሮ።
እቲ ዝነኣሰ ናይ ፍቕሪ ስራሕ፡ ካብ ኵሉ ሃብቲ እዙ ዓለምዙይ ዝበለጸ ኢዩ። ክትሰርሕ ከሎኻ ፈጺምካ ክትመውት ከምዘይብልካን ክትነብር ከሎኻ ከኣ መዓልቲ መጸ ክትመውት ከምዘሎካን ገይርካ ኢኻ ክትሓስብ ዘሎካ። ኃይልን ሓቅነት ፍቕርን ዚፍለጥ፡ ነቲ እተፍቅሮ ሰብ፡ ሕይወትካ ኣኅሊፍካ ንኽትህቦ ኪደፋፍኣካ ከሎ ዚስመዓካ ፍቕሪ ኢዩ።
እግዚኣብሔር ኣብ ጊዜ ፍርዲ፡ ማዕረ ክንደይ ኣፍቂርካ እምበር፡ እምነትካ ክንደይ ነይሩ ኢሉ ኣይሓተካን ኢዩ። ብሓደ መዳይ ንእግዚኣብሔር ፍቕርካ እናኣወጅካሉ ከሎኻ፡ በቲ ሓደ ወገን ከኣ፡ ሓገዝ ንዚሓተካ ኃውካ ሓገዝካ እንተዘይሂብካዮ፡ እዙይ መልክዕ ክርስትና ምብልሻው ማለት ኢዩ። ንእግዚኣብሔር ዚግድሶ ንስራሕካ ብኸመይ ዝበለ ፍቕርን፡ ሓሳብን፡ ቅንዕናን፡ ከምትፍጽሞ ደኣ እምበር፡ ብወጻኢ ከመይ ከምትገብሮ ኣይኮነን።
ኣብዙ ዓለምዙይ መበሠሪ ፍቕሪ ክትከውን እንተደሊኻ፡ ኣብ ፍቕሪ ጥሒልካ ንበር። እግዚኣብሔር ፍቕሪ ምዃኑን፡ ኣብ እግዚኣብሔር ምእማን ከኣ፡ ምፍቃር ትመሃር ምህላውካን፡ ብኣናባብራ ሕይወትካ ግለጾ። እቲ ነኅዋት እተርእዮ ፍቕሪ፡ ነቲ ኣሠር እግዚኣብሔር ኪርኢ ዘይኽእል ሰብ ኣሠር ህልውናን ኣባትነት ኣምላኽን ከምዚርኢን ከምዚፈልጥን ይገብሮ።
ኣብ ቀጻሊ ክፋል “ሥላሴን ፍቕርን” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
65 - ሥላሴን ፍቕርን
እቲ ንእግዚኣብሔር ደስ ዜብል ኣምልኾ፡ ፍቕሪ ኣኅዋት ኢዩ (ማቴ 5፡23-24 ረአ)። ንብጻይካ እንተዘይኣፍቂካዮ፡ብእግዚኣብሔር ቅቡል ኢየ ኢልካ ምሕሳብ፡ ንርእስኻ ምትላል ኢዩ። ንብጻዩ ዜፍቅር፡ ትእዛዛት ኣምላኽ ብምሉኡ ፈጺምዎ ማለት ኢዩ፥ ፍቕሪ፡ ምሉእ ፍጻሜ ሕጊ እግዚኣብሔር ኢያ (ገላ 6፡2 ረአ)። ንስኻ ምእንቲ እቲ ዝፈጠሮ ኣምላኽ ኢልካ ንብጻይካ ኣፍቅር።
ምስ ብጻይካ፡ ጽልኢ እንተኣሊዩካ፡ እግዚኣብሔር ከኣ ብወገኑ፡ ንእተቕርበሉ መሥዋዕቲ ኣይቕበሎን ኢዩ (ማቴ 5፡23-24 ረአ)። መሥዋዕትኻ ከተቕርበሉ ከሎኻ፡ ንልብኻ ኢዩ ዚርኢ እምበር፡ ንመሥዋዕትኻ ኣይኮነን። ስለዚ ገርሄኛ ልቢ ይሃሉኻ፡ ምስ ኵሉ ከኣ፡ ብሰላምን ብስኒትን ንበር።
እቲ ምእንቲ ካልኦት ኢልካ እተቕርቦ መሥዋዕቲ እንተኸቢዱካ፡ እግዚኣብሔር ምእንትኣቶም ቢሉ ንወዱ ከምዚሠወዔን ወዱ ከኣ ምእንትኣቶም ኢሉ ኪሥዋዕ ከምዝፈተወን ኣይትረስዕ። ንእግዚኣብሔር ብፍቕሪ ምእንቲ ክትመስል፡ ንብጻይካ ኣፍቅር (ማቴ 5፡44 ረአ)። ኣብ ፍቕሪ ትነብር እንተሊኻ፡ እግዚኣብሔር ፍቕሪ ክንዲ ዝኾነ፡ ድሮ ኣብ ፍቕሪ ኢኻ ዘሎኻ። ኣብ ሕይወትካ፡ ምልክት ሕያውነት እግዚኣብሔር ከምዚግለጽ ግበር። ንኻልኦት ግዳሴኻን ሕብሓቤኻን ጥራይ ኣይትሃብ፡ ልብኻ እውን ሃቦም።
እግዚኣብሔር ንብጻይካ ወሰን ብዘይብሉ ፍቕሪ ኢዩ ዜፍቅሮ። ኢየሱስ ከኣ ንስኻ ንሰብ በቲ እግዚኣብሔር ዜፍቅሮ ፍቕሪ ገይርካ ከተፍቅሮ ኢዩ ዚደሊ (ማቴ 5፡48 ረአ)። እቶም ምሳኻ ኃቢሮም ዚሰርሑ ሰባት፡ ኣባኻ ነጸብራቕ ፍቕሪ ኣምላኽ ከምዚርእዩ ይግበሮም!። ንእግዚኣብሔር ብምፍቃር፡ ነቶም እግዚኣብሔር ዜፍቅሮም ሰባት ኢኻ ትጠቕም እምበር፡ ንእግዚኣብሔር እትውስኸሉ ጥቕሚ የልቦን።
እግዚኣብሔር ንሰብ ብኣርኣያኡን ኣምሳሉን ስለ ዚፈጠሮ፡ ንስኻ ከኣ ንሰብ፡ በቲ ንኣምላኽነቱ ዚግባእ ፍቕሪ ጌርካ፡ ከተፍቅሮ ኢዩ ዚእዝዘካ። እቲ ንኣምላኽ እተፍቅሮ ፍቕርኻ፡ ፍጹም ዚኸውን፡ እቲ ንብጻይካ እተፍቅሮ ፍቕሪ፡ ፍጹም ምስ ዚኸውን ኢዩ። ንኣምላኽ ኣፍቅሮ ኢየ እናበልካ፡ ንኃውካ ዘይተፍቅሮ እንተኾይንካ፡ እቲ ንኣምላኽ እትምሕለሉ ቃል-ፍቕሪ ኣሉ ኢዩ (1ዮሓ 4፡20 ረአ)።
እቲ ሕልሚ ነቢያት ዝነብረ፡ ዓለም ሓቆፋዊ ኅውነት ኵሉ ሰብ፡ በቲ ሓዲሽ ኣዳምን በቲ ቦዅሪ ኵሎም ኣኅዋትን ዝኾነ ክርስቶስ ዓጽምን ሥጋን ለቢሱ ብኣኡ ተረኽበ (ሮማ 8፡29 ረአ)። እቶም ብኢየሱስ ዚኣምኑን ኣብ ልቦም ዚቕበሉዎን ሰባት ኣኅዋቱ ንምዃን ይበቕዑ፥ እዙይ ከኣ ከምዙይ ዚኸውን ዘሎ፡ ብኣምሳል ዘይኮነስ፡ በቲ ኃይሊ ሓዲሽ ሥርዓት ምሥጢረ ጥምቀት ኢዩ (ዮሓ 3፡3 ረአ) ከምኡ እውን ደቂ እግዚኣብሔር ክንዲ ዚገብሮምን (ሮማ 8፡14-17 ረአ) ካብቲ ናይ ሥጋን ናይ ደምን ዚብርትዕ ርክብ ምስ ኢየሱስ ክንዲ ዚፈጥረሎምን ኢዩ። ደቂ ሰብ እቲ መሠረትን ምንጭን፡ ዓለም ሓቆፍ ኅውነቶም፡ ኣብ ኢየሱስ ኢዮም ዚረኽብዎ። እምበኣርከስ ንሰብ ከም ገዛእ ኃውካ ገይርካ ኣፍቅሮ ኢኻ።
ንብጻይካ ከተፍቅር ዚደፍኣካ ቀዳማይ ምኽንያት፡ ነቲ ካብ ብጾትካ ንዝነኣሰ እትገብሮ ነገር፡ ንኢየሱስ ከምዚገበርካዮ ምዃኑ፡ ብምርዳእ ኢዩ (ማቴ 25፡40 ረአ)። እዙ ሓሳብ እዙይ ኣኅዋትካ ንኸተፍቅር ኪደፋፍኣካ እንተዘይኺኢሉ፡ እቲ ንኢየሱስ ኣሎኒ እትብሎ ፍቕሪ፡ ኣፍኣዊ ጥራሕ ከምዝኾነ ኣይትዘንግዕ ኢኻ።
ኢየሱስ ኣብ ኵላቶም ከምዚርከብ ሕሰብ እሞ፡ ንኵላቶም ከኣ ኣኽብሮትን ፍቕርን ክትገልጸሎም ኢኻ። ንኃዉ ዝተቐበለ ንኢየሱስ ኢዩ ዝቕበል፥ ንኢየሱስ ዝተቐበለ ከኣ፡ ነቲ ዝለኣኾ ኢዩ ዝቕበል (ማቴ 10፡40 ረአ)። ኢየሱስ፡ ሓዋርያቱ ብኻልኦት ኪልለዩ ዚደልዮም፡ ተኣምራት ብምግባር፡ ትንቢት ብምዝራብ፡ ወይ ካልእ ፍሉይ ነገር ብምግባር ወይ ብቅያን ዘይኮነስ፡ ብሕድሕዳዊ ፍቕሪ ኢዩ ኪልለዩ ዚደልዮም (ዮሓ 13፡35 ረአ)። ንስኻ ከኣ ንብጻይካ እንተዘይ ኣፍቒርካ፡ ንኢየሱስ ኣፍቅሮ ኢየ ክትብል ኣይትኽእልን ኢኻ፡ ከመይ ኢየሱስ ደሙ ዘፍሰሶ፡ ንድኅነት ኵሉ ውሉደ ኣዳም ኢሉ ኢዩ።
ንዚሳቐዩ ኣኅዋትካ ልብኻ ዓጺኻሎም ከሎኻ፡ ኣብ ቤተ መቕደሱ ኬድካ ንኢየሱስ እንተሰገድካሉ እተኽብሮ ዘሎካ ይመስለካ ይኸውን፡ እንተኾነ ግን ትጋገ ኢኻ ዘሎኻ። ንስኻሲ፡ ንኣካላት ሰብነቱ ከየኽበርካ ከመይ ገይርኻ ንኢየሱስ ኣኽብሮ ኢየ እትብል? እቲ ምስ እግዚኣብሔር እትገብሮ ጥቡቕ ርክብ፡ ንጽጉማት ኣኅዋት ካብ ምሕጋዝ ኪርሕቐካ ኣይግባእን ኢዩ። ኢየሱስ እኳ ኣምላኽ ከሎ፡ ካብ ሰብ ርሒቑ ኣይፈልጥን ኢዩ። ምእንትዚ ከምቲ ኢየሱስ ንዓኻ ዜፍቀረካ፡ ንስኻ ከኣ፡ ንብጻይካ ኣፍቅሮ። ዓቐን ፍቕርኻ፡ መለኮታዊ ዓቐን እምበር ሰብኣዊ ዓቐን ኣይኮነን። ኢየሱስ ብልብኻ ገይሩ፡ ንዓለም ፍቕሩ እናገለጸሉ ከምዚነብር ግበር።
ፍቕሪ ብምጕዳል፡ ንመንፈስ ቅዱስ ኣይተሕዝኖ፥ (ኤፌ 4፡30 ረአ) እቲ ኣባኻ ኪፈሪ ዚግብኦ ፍረ መንፈስ ቅዱስ ከኣ መኺኑ ከምዚተርፍ ኣይትግበሮ (ገላ 5፡22 ረአ)። ንኃውካ እንተዘይ ኣፍቂርካ፡ መንፈስ ቅዱስ ንልብኻ ኣይኪዛረቦን ኢዩ። ትምህርትኻ ካብ ፍቕርኻ ዚዓቢ እንተኾይኑ፡ እግዚኣብሔር ንትምህርትኻን ነቲ ንሱ ዚሃበካ ክእለት ኣእምሮን እንታይ ከምዚሰራሕካሉ ጸብጻብ ኪሓተካ ኢዩ። ኵሉ ህያባትካ፡ ነኅዋት ከገልግል ዚግባእ ውህበት ኣምላኽ ኢዩ።
ኵላትና፡ ሓደ ሰብነት ምእንቲ ከነቝም፡ ብሓደ መንፈስ ኢና ተጠሚቕና። ሓደ ክፍሊ ኣካል እዙ ሰብነትዙይ ኪሳቐ ከሎ፡ እቲ ካልእ ክፍሊ እውን ይሳቐ ኢዩ፥ ከምኡ እውን፡ ሓደ ኣካል ኪኸብር ከሎ፡ እቲ ካልእ ኣካል እውን፡ ምስኡ ኃቢሩ፡ ይሕጐስ ኢዩ (1 ቆሮ 12፡26 ረአ)። ንስኻ ከኣ፡ ምስ ዚሕጐስ ተሓጐስ፡ ምስ ዚበኪ ከኣ ብኸ ኢኻ (ሮማ 12፡15 ረአ)።
ናይ ብሓቂ፡ ብልብኻ ንብጻይካ እንተፍቂርካ፡ ዕዉትን ብፁዑን ኢኻ! ኢየሱስ ብኵሎም መላእኽቲ ተኸቢቡ ኪመጸካ ከሎ፡ ኣብ ቅድሚ እግዚኣብሔር ኣብ፡ መንቅብ ዘይብልካ ንጹሕ ኮይንካ እትጸንሖ፡ ንብጻይካ ኣፍቂርካ እንተዀይንካ ጥራይ ኢዩ።
ኣብ ቀጻሊ ክፋል “ብናጻ ዚግለጽ ፍቕሪ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
66- ብናጻ ዚግለጽ ፍቕሪ
ምናልባት፡ ብርትዕ ዝበለ ናይ ንዓይ ይጥዓመኒ ዝንባሌ ኣባኻ ኪህሉ ይኽእል ኢዩ። ንዓኻ ጥራሕ ኢኻ ትሓስብ ትመስል፥ ብዛዕባ ካልኦት ክንድቱይ ዚግድሰካ ኣይትመስልን ኢኻ፥ ኣብዙ ዓለምዙይ ንበይንኻ ዘሎኻ ኢዩ ዚመስለካ፥ ሓድሓድ ጊዜ እውን ንትህኪትካ ከይተረፈ እትጀሃረሉ ትመስል። ሓድሓድ ጊዜ እውን ንብጻይካ ከም ሓደ ኣቕሓ ገይርካ ኢኻ ትርእዮ። ከምቲ ዘይጠቅም ኣቕሓ ዝድርበ፡ ከምኡ ከኣ፡ ንዓኻ፡ ጥቕሚ ንዘይህብ ብጻይ፡ ከም ሓደ ዘይጠቅም ኣቕሓ ገይርካ ንኽትድርብዮ ቅጭጭ ዝብለካ ኣይትመስልን ኢኻ።
ንጥቕምኻ ዚምልከት ጕዳይ፡ ብሩህ ኢዩ ዓይንኻ፥ ንጥቕሚ ካልኦት ዚምልከት ግን፡ ኣይርእን ኢዩ ዓይንኻ። ብሰንኪዙይ ከኣ፡ ኣብ መንጎኹም ብዙኅ ዘይምርድዳእ ይፍጠር። ብርግጽ፡ ጥቕምኻ ኣብ እትርእየሉ ጕዳይ፡ ኣብ ዝኾነ ይኹን ስራሕ፡ ነኅዋት ከተገልግል ትጓየ ኢኻ። እንተኾነ፡ ጥቕሚ ገዛእ ርእስኻ ዘይብሉ፡ ምእንቲ ጥቕሚ ካልኦት ጥራሕ ኢልካ ዚግበር ኣገልግሎት ንምርካብ ሳሕትን ዕፁብን ኢዩ። ጥቕሚ ገዛእ ርእስኻ ዘይብሉ ብፍቕሪ ጥራይ ተለዓዓል፥ ሓቀኛ ፍቕሪ ብረብሓ ኣይግዛእን ኢዩ፥ ኢየሱስ ንዓኻ ኢሉ ሕይወቱ ኣኅሊፉ ዝሃበ ብዘይ ሓደ ረብሓ ኢዩ፥ ንስኻኸ ጥቕምኻ ከይጸብጸብካ ንኃውካ፡ ጽቡቕ ክትገብረሉ ኣይትኽእልንዶ?
ንስኻ፡ ኣብዙ ዓለምዙይ ከምዘየለኻ ገይረካ፡ ንርእስኻ ክትርስዕ ጽዓር (ቆላ 3፡3 ረአ)። ኣብ እትገብሮ ስራሕ፡ ብድሌትካ ንውልቃዊ ታሕጓስካ መኒንካ፡ ንብጻይካ ክትጠቕምን፡ ንጐይታ ከተገልግልን ከተሕጕስን ኢልካ ጽዓር እምበር፡ ነቲ ከተጥፍኦን ክትከስቦን እትኽእል ነገር ኣይትሕሰብ። ምእንቲ ጥቕሚ ካልኦት ኢልካ እተኅልፎ ሕይወት፡ ኣየ ክንደይ ክቡር ሕይወት ኢዩ።
ካልኦት ካብ ከጸናንዑካ፡ ከተጸናንዕ፥ ካብ ዜፍቁሩካ ከተፍቅር፥ ካብ ኪምሕሩኻ ክትምሕር፡ ካብ ክትቅበል ክትህብ ጸዓር። ርእስኻ፡ ንኻልኦት ከተወፊ ከሎኻ ነቲ ዝገበርካዮ መሥዋዕቲ ኣይትዘክር፡ ከመይ ታሕጓስ እቲ ዚሃብካዮ መሥዋዕቲ ከይጠፍእ። ጽቡቕ ክትገብር ከሎኻ፡ ነቶም ኪፈድዩኻ ዘይኽእሉ ግበረሎም፥ ኣብ ትንሣኤ ጻድቃን ከኣ፡ ዓስብኻ ክትቅበል ኢኻ (ሉቃ 14፡14 ረአ)።
ተግባራዊ ፍቕሪ ዚበሃል፡ ሂበ ንኽቕበል ዘይኮነስ ጥቅምኻን ረብሓኻን ከይጸብጸብካ፡ ብልግሲ ምሃብ ኢዩ። ትምህርቲ ቅዱስ ወንጌል፡ ካብ ጸብጻብ ገዛእ ጥቕምኻ፡ እልፊ ኣእላፋት ዚርሕቕ ኢዩ። ባዕልኻ እናደኸምካ፡ ዜድሊ እንተኮይኑ ከኣ፡ ካብ ጁባኻ ኣውጺእካ፡ ዓሻ እንተበሉኻን እውን እናተዓገስካ፡ ንክሉ ጽቡቕ እናገበርካ ንበር።
ናይቶም ሞሳ ዘይብሎም ክሕደትን፡ ሕሰምን፡ ሸለልትነትን ንልብኻ ኣይዕጸዎም ኣየድኽሞን። ሓጐስ ኪስመዓካ ዚግባእ ክትህብ ከሎኻ እምበር፡ ክትቅበልን ክትህብትምን ከሎኻ ኣይኮነን። ናይ ፍቕሪ ተግባር ምስ ገበርካ፡ ነቲ ዝገበርካዮ ነገር ንንፋስ ኣይትሃቦ።
ብርግጽ፡ ናይ ፍቕሪ ስራሕ፡ እቲ ዝጸበቐ ታሪኽን፡ ካብ ገዛእ ርእስኻ ወጺእካ እትገብሮ ዝዓበየ ተመክሮ ሕይወትካን ኢዩ። እቲ ትርጉም ህያብ-ሕይወት ዚርድኦን ንኻልኦት ከኣ ከም ህያብ ገይሩ ከማኃላልፎ ዚኽእል፡ እቲ ናይ ፍቕሪ ስራሕ ዜዘውትር ጥራሕ ኢዩ። ካብዙ ዓለምዙይ ክትፋኖ ከሎኻ፡ ናይቲ ዝፈጸምካዮ ናይ ፍቕሪ ስራሕ ዓስቢ ጥራይ ኢኻ ሒዝካ እትኸይድ፥ ሽዑ ነቲ ዝሃብካዮ ነገር ተማሊእካዮ ክትከይድ ኢኻ፥ ምእንትዚ ነቲ ኵሉ ኂዝካዮ ዘይትኸይድ ነገር፡ ካብ ሕጂ ጀሚርካ ኣጥፍኣዮ።
ኣብ ቀጻሊ ክፋል “ፍቕሪ፡ ማኅበራዊ ሕይወት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!


text:
ኣቶ ኣምሃ ዶመኒኮ ኣባል ሽማግለ ሃገራዊ ዋዕላ ዝመርሖ ኣብ ስቶክሆልም ብዕለት 22 ግንቦት 2010 ድሕሪ ቐትሪ ህዝባዊ ኣኼባ ኣካይዱ። ቅድሚ ኣብ’ዚ ናይ ዕለት 22 ግንቦት 2010 ዝተኻየደ ኣኼባ ህጽር ዝበለ ጸብጻብ ምቕራበይ ገገለ ናይ ዝሓለፈ ተመክሮታት ክጠቕስ እፈቱ።
ብኣባል ኣሰናዳዊት ሽማገለ ሃገራዊ ዋዕላ ንደሞክራስያዊ ለውጢ ብሓው ኣምሃ ደመኒኮ ዝተመርሔ ኣኸባ ኣብ ስቶክሆልም ብዕለት 22 ግንቦት 2010 ኣብ ናይ ኣኸባታት መጋብኣያ ኣደራሽ ሽስታ ትሬፍ ኣብ ዝተባህለ ቦታ ንጉዳይ ሃገራዊ ዋዕላ ማእከል ዝገበረ ናይ ህዝቢ ኣኸባ ተኻይዱ።
መቀጸልታ ናይ’ቲ ኣብ ዝተፈላለየ ሃገራት ዝካየድ ዘሎ ህዝባዊ ኣኼባታት፡ ኣባላት ኣሰናዳኢት ሽማግለ ሃገራዊ ዋዕላ ንዲሞክራስያዊ ለውጢ ዘማእክልዎ ኣገዳሲ ህዝባዊ ኣኼባ ኣብ ከተማ ስቶክሆልም – ሽወደን ተዳሊዩ ኣሎ።
ሎምዘመን እውን ከም ዓሚ ሕብረት ኤርትራውያን/ ስዊደናውያን ብርገሳውን ፖሊቲካውን ተቃወምቲ ውድባት ኣብ ከተማ ስቶክሆልም ፣
ኣባለት ውድባት ኤርትራዊ ደሞክራስያዊ ኪዳንን በርገሳውያን ማሕበራትን ኣብ ሽወደን፡ ኣብ ልዕሊ ዲክታተራዊ ስርዓት ህግደፍ ዝተበየነ ማዕቀብ ምኽንያት ብምግባር ናይ ሓደ መዓልቲ ሰሚናር ኣካይዱ። እቲ ሰሚናር ንማዕቀብ ብይን ቁጽሪ 1907 ባይቶ ጸጥታ ሕቡራት ሃገራት ፡ ዓሙቕ ዘተ ብምክያድ፡ ሕጋውነቱን ኣድማዕነቱን፡ ኣብ ልዕሊ መሓውር ስርዓት ህግደፍን ገባቲ ፖሊስኡን ዘነጻጸረ ውሕሉል ማዕቀብ ብምዃኑን፡ ንጸረ ሰላምን ርግኣትን ኣብ ቀርኒ ኣፍሪቃን ዓለምን ግጉይ ፖሊስኡ ዝገትእ ከም ዝኾነ ተገንዚቡ። ምዕራፍ ቁ. 7 ናይ ሕቡራት ሃገራት ዓንቀጽ ብዓንቀጽ ብምኻድ ዘትይሉ።
ብምኽንያት 8 መጋቢት ኣህጉራዊ መዓልቲ ደቂ- ኣንስትዮ፣ ኤርትራውያን ማሕበር ደቂ-ኣንስትዮ ንውሕደት ኣብ ሽወደን፡ ምስ ስዊድናዊ-ኤርትራዊ ሕብረት ንዲሞክራስያዊ ምዕባለ፣ ንቀዳም ዕለት 6 መጋቢት 2010፡ ኣገዳሲ ሰሚናርን፡ ባህላዊ ምሸትን ኣዳልዩልኩም ሰለዘሎ፡ ኣብዚ ታሪኻዊ ምሸት ንኽትሳተፉ ብኽብሪ ይዕድመኩም ኣሎ።
ኤርትራዊ ደሞክራስያዊ ኬዳን ካብ ወርሒ መስከረም ዝጀመሮ ዲፕሎማስያዊ ወፍሪ መሰረት ብምግባር፡ ኣምባሳደር
ኣድሓኖም ገብረማርያምን ኣቶ በሽር ይስሃቕን ልኡኽ ወጻኢ ጉዳያት ፡ ኣብ ኤውሮጳውያን ሃገራት ዕዶቶም ይቅጽል
ኣሎ።
ሰላማዊ ሰልፊ ኣንጻር ፈስቲቫል መጋበርያ ምልካዊ ስርዓት ኣብ
ከተማ ስቶክሆልም
ሰላማዊ ሰልፊ ኣንጻር ፈስቲቫል መጋበርያ ምልካዊ ስርዓት ኣብ
ከተማ ስቶክሆልም
ንሕና ኣሕውትኩምን ኣሓትኩምን ኤርትራውያን ተቀማጦ ሃገረ ስዊደን፣ ብኩነታት ሕዝብና ፡ ኣብ ትሕቲ ማእሰርትን፣
መቅተልትን፣ ምህዳንን ዝርከብ ንግደስ፣ እዛ ሕጽር ዝበለት መልእኽቲ፣ ምዕዶን መለበምን ከነቅርበልኩም ንፈቱ።
ሰሚናር ኣብ ስቶክሆልም – ብሰልፊ ደሞክራሲ ኤርትራ፡ (ኣካል ህጹጽ ጉባኤ ናይ መስከረም 2007 ): ኣርእስቲ ዘተ፡ ቅልውላው ኤርትራን፡ ግደ ፖለቲካውያን ሓይልታትን ! (ህግደፍን፡ ተቓወምትን)
….ሎሚ’ውን ሓድሕድ ተኻባቢርና: ሓሳባትና ተሰማሚዕና ንነዊሕ ዝጠመተ ልቦና ዝመልኦ ኣካይዳ ክሳብ ዘየማዕበልና መጻኢና ቀሊል ከምዘይከውንን እዚ ወልቀመላኽነት ከኣ ከምቶም ኣብ ኩሉ ክፋል ዓለምና ዝተራእዩ ምልክታት ኣብ ሓጺር ጌዜ እንተሓድሓድ ተበላሊዑ እንተ ብሰንኪ ዓንዳሪ ኣካይዱኡ ነዊሕ ከምዘይጸንሕን ክፈራኸስ ምኻኑን ገፋዕቲ ድማ ጽባሕ ኣብ ፍርዲ ክቐርቡ ምኻኖም ደጋጊምና ክንዝክርን ከነዛኻኽሮምን ይግባእ::


text:
ናይ ኢትዮጵያ ፌደራል ላዕለዋይ ቤት ፍርዲ እኒ ኣቶ በቀለ ገርባ ዝርከቡዎም ኣርባዕተ ኣባላት ኣመራርሓ ፌደራሊስት ኮንግረ ኦሮሞ ብምስክርነት ዝፀውዑዎም ላዕለዎት ሰበስልጣን መንግስቲ ከይቐርቡ ወሲኑ።
ተኸሰስቲ ኣብቲ መጋባእያ ዝለዓለ ተቓውሞ ብምስምዖም ንቤት ፍርዲ ደፊርኩም ብዝብል ነፍሲ ወከፎም ብሽዱሽተ ኣዋርሕ ማእሰርቲ ቀፂዑዎም ኣሎ።
እቶም ተኸሰስቲ ንቀዳማይ ሚንስትር ሃይለማሪያም ደሳለኝ ሓዊሱ ሓሙሽተ ላዕለዎት ሰበስልጣን መንግስቲ ነቲ ጉዳይ ንምውሳን ዝህቡዎ ምስክርነት ኣገባብ የብሉን ክብል ክቐርቡ የብሎምን ኢሉ’ሎ።
ጠበቓ ተኸሰስቲ ኣቶ ኣምሃ መኮነን ንኣዋርሕ ክመሓላለፍ ዝፀንሐ እዚ ናይ ምስክራት ኣቀራርባ ቤት ፍርዲ ዝወሰነሉ ኣገባብ ካብ ትፅቢትና ወፃኢ እዩ ኢሎም ኣለው ።
“ሓቂ ንምዝራብ ብወገነና ትፅቢት ዘይገበርኩዎ ውሳነ ስለዝነበረ እቲ ውሳነ ክውሃብ ከሎ ዝተውሃበ ትንታነ፣ንሕና ክፅውዑ ኣለዎም ኢልና ክንውስን ከለና ምስ ዝነበረ ኩነታት ስለዘይኸድ ነቲ ቤት ፍርዲ ርእይቶይ ሂበ ኣለኹ።”
ላዕለዎት ሰበስልጣን ኦሮሚያ ብቤት ፅሕፈት ኦሆዴው ኣቢሎም ክምስክሩ ከምዝደልዩ ገሊፆም እንሃለው ከምዚ ዝበለ ውሳነ ምሃብ ግር ኢሉና’ሎ ክብሉ ወሲኾም ሓቢሮም።
ተኸሰስቲ ነቲ ውሳነ ብምቅዋም ካብቲ ቤት ፍርዲ ዝኾነ ይኹን ፍትሒ ክረኽቡ ትፅቢት ከምዘይገብሩ፣ንሓዋሩ እውን ኣብቲ መጋባእያ ንምርካብ ከምዘይደልዩን ፍርዲ ክህቦም ዝደሊ ወገን ፍርዱ ክህብ ከምዝኽእል ብምሕታት ብዝለዓለ ዓውታ ምዝማር ጀሚሮም።ካልኦት ተኸሰስቲ እውን ሓቢሮምዎም ብምዝማሮም እቲ መጋባእያ ስርሑ ክፍፅም ዘኽእሎ ኩነታት ብዘይምንባሩ ኣብ ልዕሊ ኣርባዕቲኦም ተኸሰስቲ ንቤት ፍርዲ ደፊርኩም ብዝብል ነፍሲወከፎም ብሽዱሽተ ኣዋርሕ ማእሰርቲ ተቀጺኦም ኣለው።


text:
ኣብ 22 ምምሕዳራት ከባቢ ንኡስ ዞባ ዓረዛ፡ ልዕሊ 53 ሽሕ እንስሳታት ኣንጻር ውሽጣውን ግዳማውን ሕማማት ተኸቲበን።
ኣብ’ቲ ካብ 15 ሓምለ ጀሚሩ ንክልተ ሰሙን ዝቐጸለ ሰፊሕ ወፍሪ፡ ኣብ 24 ነቑጣታት፡ 50,600 ጤለ-በጊዕ ጸረ ጉልሓይ መሰል፣ 100 ናይ ጸባ ከብቲ ጸረ ሕማም ዕጭላም፣ 2,440 ኣኽላባት ድማ ጸረ ሕማም ዕቡድ ከልቢ ከምእተኸትባ፡ ሓላፊ ቤት-ጽሕፈት ሕርሻ ኣብ’ቲ ንኡስ ዞባ ኣቶ ምሕረቱ ኣርኣያ ገሊጹ።
ብሰንኪ ጽዑቕ ወቕቲ ክራማትን ወሓይዝን ክኽተባ እናተገብአን ዘይተኸትባ ጥሪት ከምዘለዋ ጠቒሱ ድማ፡ ሓረስቶት ጥዕና ጥሪቶም ንምውሓስ ናብ ቤት-ጽሕፈት ሕርሻ’ቲ ንኡስ ዞባ እናመጹ ጥሪቶም ከኽትቡን ከሐክሙን ኣዘኻኺሩ።
በቲ ወፍሪ፡ ክኽተባ ካብ ዝግብአን ኣስታት 84 ሽሕ ጥሪት፡ እተን 63 ሚእታዊት ጥራይ ከምእተኸትባ ዝሓበረ ሓኪም እንስሳ ኣቶ ብርሃነ ማና፡ ጥሪት ንኽስስናን ዝግባእ ምህርቲ ክህባን ጥዕናአን ክወሓስ ስለዝግባእ፡ ሓረስቶት ንዓወት ናይ’ቲ ዓመታዊ ብናጻ ዝወሃብ ክታበት ብንቕሓት ክሳተፉ ተላብዩ።


text:
Radio Erena: 18 February 2016
ኣረሜናዊ ጉጅለ ዳዒሽ ኣብ ሊብያ ሒዙወን ዝጸንሐ ክልተ ኤርትራውያን ደቂንስትዮ ኣምሊጠን።
ሓንቲ ካብተን ኣብዚ ዝሓለፈ ሰሙን ካብ ዳዒሽ ዘምለጣ ክልተ ኤርትራዉያን ደቂንስትዮ፣ ምስ ሬድዮ ኤረና ኣብ ዘካየደቶ ቃለ መጠይቅ፣ እቲ ኣረሜናዊ ጉጅለ ሃይማኖተን ክቕይራ ኣብ ርእሲ ምግዳድ ብዙሕ ግፍዕታት ከምዘውረደለን ብዝርዝር ገሊጻ።
እቲ ኣረሜናዊ ጉጅለ ዳዒሽ፣ ሰለስተ ቆልዑ ዝርከብዎም 69 ኤርትራውያን ኣብ ወርሒ ሸሞንተ ከምዝሓዞም ዝሓበረት እታ መንእሰይ፣ ነተን ደቂንስትዮ ሃይማኖተን ብምቕያር ናብ ኣብ ትሕቲ ሓለፍቲ ናይቲ ጉጅለ ክኽድማ ከምዝመደበ እቶም ደቂ ተባዕትዮ ግና ናብ ዘይተፈልተ ቦታ ከምዝወሰድዎምን ኣረጋጊጻ።
ሰለስተ ካብተን ኣብቲ እዋን’ቲ ዝተታሕዛ ደቂንስትዮ ኣቐዲመ ድሕሪ ምህዳመን ምስ ሬድዮ ኤረና ቃለ መጠይቕ ምክያደን ኣይርሳዕን።
እዘን ኣብዚ ሰሙን’ዚ ክሃድማ ዝኸኣላ ክልተ ደቂንስትዮ ከኣ፣ ካብ ሱዳን ዝብገሱ ኤርትራውያን ስደተኛታት፣ ናብ ሊብያ ቅድሚ ምብጋሶም ደጊሞም ክሓስቡን ጥንቃቐታት ክገብሩ ለበዋ ኣሕሊፈን።
ክቡራት ተኸታተልቲ፣ እዘን ንሽዱሽተ ኣዋርሕ ብዳዒሽ ተታሒዘን ዝጸንሓ ክልተ ኤርትራውያን ምስ ሬድዮ ኤረና ዘካየድኦ ሰፊሕ ቃለ መጠይቕ ኣብ ናይ ሎሚ ደሃይ ስደተኛታት ቀሪቡ ኣሎ።
=============================


text:
ኩሉ ነባሪ ኔዘላንድ ዝነብር ኣብ ናይ ገዛ ሓኪም ምዝጉብ ክኸውን ኣለዎ ፣ እንሕር ደኣ ናይ ሕማም ምልክት ተሰሚዕካ ወይ ድማ ዝኾነ ናይ ጥዕና ጸገም ምስ ዝህልወካ ኣቀዲምካ ናብ ናይ ውልቁኻ ሓኪም ትኸይድ። እንድሕር ደኣ ብኑጹር ካልእ ሓገዝ የድልየካ ኣሎ እቲ ዶክተር ባዕሉ ናይ ዝለዓለ ኪኢላ ብወረቀት ኣሰንዩ የሕልፈካ።
ናይ ገዛ ሓኪም ገዚፍ ጨንፈር ናይ ጥዕናን ናይ ጥዕናን ጸጋማት ኣለዎ ፣ ንዝኾነ ጸገማት ናይ ውልቂ ሓኪምካ ክትከይድ ትኽእል ንኣብነት ፣
⇒ ዝኾነ ሕቶ ብዛዕባ ጥዕና ወይ ድማ ጥዕና ናይ ስድራቤትካ
⇒ ኣእሙሮኣዊ ጸገማት (ሐሕማቁ ትሓስብ እንተ ዄንካ ወይ ድማ ጽቕጠት ይስመዓክ እንተ ኾይኑ)
⇒ ንዝኾነ ስሓ መሳሊ እንተ ደኣ ሃልዩካ
⇒ ናይ ደም መርመራ
⇒ ናይ ጥዕናኻ ምቑጽጻር Controleer ንምግባር
⇒ ንናይ ክንክን ሓገዝን ምእላይን (ንኣብነት ከም ሕዱር ሕማማት ሽኮር ወይ ድማ ኣዝማ)
⇒ ናይ ጾታዊ ርክብ ጥዕና ፣ ሓበሬታ ብዛዕባ ናይ መከላኽሊ ጥንሲ ወይ ከኒና
⇒ ሕቶ ብዛዕባ ድራግን ኣርኮላዊ መስተን
እንድሕር ደኣ ናትካ ሓኪም ክሕግዘካ ዘይከኣለ ናይ ካሊእ ኣካል ከሕልፈካ ይኽእል። ኣለካ ናይ ሕይወት ሓደጋ እንተ ኣለካ 112 ክትድውል ትኽእል።
ኣስተውዕል:
እንድሕር ደኣ ጽቡቅ ይሰምዓክ እንተዘይሃልዩ ወይ ድማ ገለ ነገር እንተ ኣጋጢምካ ናብ ዶከተር ትኸይድ ዶ ኣይትኸይድን ኣይፈልጥን ኢኻ ፣ ኣብዚ ወብሳይት ርአ ፣ www.moetiknaardedoktor.nl . ኣብ ሞባይልካ ብምውራድ ድማ መልስታት ናይ ሕቶታትካ ኣብ ዶክተር ክትከይድ ዶ ኣይተኸይድን ኣብኡ ክትደልዮ ትኽእል።
ከምይ ጌረ ኣብ ናይ ውልቒ ዶክተር ይምዝገብ?
ዝበዝሕ ግዜ VWN ወይ ድማ ናይ ውልቂ ተሓጋጋዚኻ ይሕግዘካ ፣ እንድሕር ደኣ ናይ ውልቂ ዶክተር ክትቕር ደሊኻ ኣብዚኣ ወባይት ኣብ ቀረባካ ዘለዉ ድለ።
⇒ Postcode ናትካ ምስ ጸሓፍካ ኣብ ከባቢኻ ዘልዉ ናይ ዶካትርን ክትርእዮም ኢኻ።
⇒ናብቲ ዶክተር ደውል ንሓደሽቲ ቦታ እንተ ኣለዎ ንምርግጋጽ።
⇒ እቲ ዶክተር ድማ ንናይ ሌላ ዝርርብ ዕድመ ከቅርበልካ ይኽእል ፣ ምስኡ / ምስኣ ድማ ናይ ሕሉፍ ኩነታትካ ከተካፍሎ ትኽእል።
ምስ ናይ ውልቂ ሓኪም ከመይ ጌረ ቆጸራ ይሕዝ?
⇒ ናብ ተሕእጋጋዚት ናይ ዶክተር ደውል ወይ ድማ ብወብሳይት ቆጸራ ሓዝ
⇒ ተሓጋጋዚት ናይ ዶክተር እንታይ ምኻኑ ጸግምካ ክትሓተካ'ያ
⇒ ቆጸራ ትሕዝ
⇒ ሓደ ሓደ ግዜ ተሓጋጋዚት ናይ ዶክተር ባዕላ ክትሕግዘካ ትኽእል'ያ (ንኣብነት ናይ ሽንቲ መርመራ ዘድልየካ እንተ ኾይኑ ኾይኑ)
ኣስተውዕል:
ቆጸራ ምስ ዶክተር 10 ደቒቕ ጥራይ'ዩ ዝፍቀድ።እዚ ሓጺር እዩ ፣ ስለዚ ኣብ ገዛ ጽቡቕ ጌርካ ሕሰብ ኣብ ዝሓጸረ ግዜ ጸገማትካ ከመይ ጌርካ ከም ትገልጾ።እንድሕር ደኣ ንኽትገልጽ ነዊሕ ግዜ የድልየካ ኾይኑ ኩሉ ግዜ ካልኣይ ቆጸራ ክትሕዝ ትኽእል ኢኻ።
ነብሰፍወሳ
ኔዘርላንዳውያ ዶካትር መድሃኒት ዝህቡኻ ነብስኻ ባዕሉ ክመሓየሽ እብተ ዘይኪእሉ ጥራይ’ዩ፣ስለ ዝኾነ ድማ ሓደ ሓደ ግዜ ሓካይም መድሃኒት ዘይህቡኻ ነብስኻ ባዕሉ ክሳብ ዝመሓየሽ።ሓደ ሓደ ናይ ገዛእ ርእሽኻ ፍወሳ ብዘይ ቅብሊት ናይ ዶክተር ካብ ዝኾነ ፋርማሲ ወይ ቤት መድሃኒት ክትገዝእ ትኽእል።እዚ ኣብ ናይ ውሕስነት ክንክን ኣይሽፈንን’ዩ፣ናይ ገዛ ሓኪምካ ብዛዕብኡ ከማኽረካ ይኽእል።
ዝኽፈተሉ ሰዓታትን ናይ ቀዳመ-ሰንበት ፖስትን
ኔዘላንዳውያን ሓካይም ኣብ ቤ/ጽ ናይ ስራሕ ሰዓታት ይኸፍቱ ዝበዝሕ ግዜ ካብ 8.00 ካስብ 17.00.ኣብ ግዜ ለይቲ፣ ቀዳመ ሰንበት፣ኣብ በዓላት huisartsenpraktijk ዕጹው’ዩ።ኣብዚ እዋን ዝኾነ እንተ ኣጋጢሙ ማእከል መወከሲ ቦታ ኣሎ።እዚ ኸኣ ዶክተር ወይ ሓኪም ናይ ገዛ እትረኽበሉ ቦታ’ዩ እንድሕር ደኣ ህጹጽ ወይ ድማ ቤ/ጽ ናይ ገዛ-ምካ እንተ ተዓጽዩ።ኩሉ ግዜ ንቖጸራ ደውል፣ ቁጽሪ ተሌፎን፣
⇒ 0900-8880
⇒ ኣድራሻ: Weg door Jonkerbos 108, 6532 SZ Nijmegen (links naast het CWZ ziekenhuis)
በየናይ ቋንቋ ምስ ናይ ገዛ-ሓኪም ይዘራረብ?
ኩሎም ናይ ገዛ-ሓካይም እንግሊዘኛ ይዛረቡ እዮም።ብኔዘርላንድ ኸኣ ብርግጽ ክትዘራረብ ትኽእል።እንተ ደኣ ናይ ንናይ ገዛ ሓኪምካ ብኔዘርላንድ ብኔዘርላንድ ክትገልጽ ዘጸግመካ እንተ ኾይኑ ዘስተርጉመልካ ክትማላእ ዝሓሸ'ዩ።እዚ ኸኣ ኔዘርላንድ ወይ ድማ እንግሊዘኛ ዝዛረብ በተሰብካ ወይ ድማ ዓርክኻ ክኸውን ይኽእል። ድሕሪ 1 ሓምለ 2016 መንበሪ ፍቓድ ወሲድካ? ናይ ገዛ_ሓኪምካ ክሳብ 6 ኣዋርሕ ብተሌፎን ኣስተርጋሚ ክጥቐም ይኽእል።
ንኽትፈልጦ ጽቡቕ'ዩ ...
⇒ ናይ ገዛ-ሓካይም ናትካ ውልቃዊ ሓበሬታ ብምስጢር ክሕዝዎ ግዴታ ኣለዎም ፣ ብዘይካ ባዕልኻ ምስ ካልእ ንኽካፈልዎ እንተ ኣፍቂድካ።
⇒ ሓደ ሓደ dokters ነዊሕ ናይ መጸበዬ ዝርዝር ኣለወን ፣ ሓደ ሓደ ግዜ ነዊሕ ክወስድ ይክእል'ዩ ቅድሚ ቆጸራ ምሓዝካ።
መዘኻኸሪ: ፣
ኩሉ ግዜ ንዝተጻሕፈልካ መድሃኒት መን ከም ዝኸፍሎ ኣረጋግጽ ወይ ድማ ንዝተዋህበካ መሓከሚታት ማዕዳ ፣ ብከምዚ ኣገባብ ድማ ካብ ዘይፈተጥካዮ ሕሳብ ከምዘይመጸካ ትገብር።


text:
ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከንኣብ ትግራይ ተፈፂሞም ንዝተብሃሉ ጭፍጨፋ ብምኹናን ሕብረት ኣፍሪካን ዓለምለኸ መሻርኽትን ኣብ ኢትዮጵያ ክልል ትግራይ ዝተኸሰተ ዓሚቕ ቅልውላው ክፍታሕ ክሕግዙ ብቅድሚ ትማሊ ቀዳም ፀዊዖም።ምንስቴር ጉዳይ ወፃኢ ኢትዮጵያ ኣብ ዝሃቦ መልሲ ኣብ ልዕሊ ጉዳያት ሓንቲ ልዑላዊት ሃገር ጣልቃ ከም ምእታው እዩ ኢሉ ኣሎ።
ናይ ብሊንከ መግለፂ ሓደ ላዕለዋይ ዲፕሎማት ኣሜሪካ ‘’ዝኸፍአ ሰብኣዊ ቅልውላው’’ኢሎም ንዝገለፁዎ ክስተት ክሳብ ሎሚ ካብ ኢትዮጵያን ኤርትራን ዝተውሃበ ምላሽ ብዝምክለት ጓህዮም እናዓበየ ምምፅኡ ዝሕብር እዩ።
ናቶም መግለፂ ዝተሰምዐ ዓለምለኸ ተሓላቒ ሰብኣዊ መሰላት ኣምነስቲ ኢንተርናሽናል ሓይልታት ኤርትራ ኣብ ትግራይ ኣብ ዝሓለፈ ሕዳር 2013 ዓ\ም ኣብ ውሽጢ 24 ስዓታት ንኣማእቲ ስቪላት ጨፍጪፎም ዝብል ሪፖርት ድሕሪ ምውፅኡ ድሕሪ ሓደ ማዕልቲ እዩ።
ኤርትራ ነቲ ኽሲ ነፂጋቶ ኣሎ።
‘’ዩናይትድ ስቴትስ ተፈፂሙ ብዝተብሃለ ጭካነ ዝተመልኦ ግፍዕን ብሓፈሻ ኣብ ክልል ትግራይ እናኸፍአ ይኽይድ ብዘሎ ኩነታትን ኣዚዩ ኣተሓሳሲቡዋ ኣሎ’’ ኢሎም ብሊንከን።
ንሶም ብምቕፃል ‘’ዓለምለኸ ኣጋራት ብፍላይ ሕብረት ኣፍሪካን ዞባዊ መሻርኽትን ኣብ ትግራይ ዘሎ ቅልውላው ብሕቡራት መንግስታትን ካልኦት ዝምልከቶም ኣካላትን ክሰርሑ ንፅውዕ’’ኢሎም ኣብ መግለፂኦም።
ፌዴራል ሰራዊት ናይ ኢትዮጵያ ቀዳማይ ምንስቴር ኣብይ ኣሕመድ ንህወሓት ካብ ስልጣን ምስ ኣባረረ ሎሚ እውን ብዝተሓተ ደረጃ ውግእ ቀፂሉ ይርከብ።
ኣሽሓት ሰባት ሞይቶም፣ኣማእቲ ኣሽሓ ካብ መንበሪኦም ተመዛቢሎም ልዕሊ ሓሙሽተ ሚሊዮን ህዝቢ ናይቲ ክልል ሕፅረት ምግቢ፣ማይን መድሓኒትን ኣጋጢሙዎ ይርከብ።
ኢትዮጵያን ኤርትራን ወታደራት ኤርትራ ኣብቲ ግጭት ምስታፎም ኣሉታ ሂበናሉ ኣለዋ።ናይ ዓይኒ መሰኻኽር፣ ዲፕሎማሰኛታትን ሓደ ወታደራዊ ጀነራል ኢትዮጵያን ሃለዋት ወታደራት ኤርትራ ገሊፆም እዮም።ሓደ ሽሙን ስልጣኑን ክግለፀሉ ዘይደለየ ወታደር ኤርትራ ንቪኦኤ ትግርኛ ኣብ ዝሃቦ ቃለ ምልልስ እውን ወታደራት ኤርትራ ኣብ ትግራይም እታዎም ገሊፁ ምንባሩ ይዝከር።
ኣካል መንግስቲ ኢትዮጵያ ዝኾነ ናይ ኢትዮጵያ ሰብኣዊ መሰላት ኮሚሽን ዝሓለፈ ዓርቢ ኣብ ዘውፅኦ መግለፂ ብዘካየዶ መባእታዊ ምርምራ ወታደራት ኤርትራ ቁፀሮም ንዘይተፈልጡ ስቪላት ኣብ ኣክሱም ቀቲሎም ኢሉ ኣሎ።እቲ ቅትለት ቅድም ክብል ብወታደራት ህወሓት ንዝተፈፀመ መጥቓዕቲ ሒነ ንምፍዳይ እዩ ኢሉ እቲ ኮሚሽን።
ኣምነስቲ ኣብ ፀብፃቡ ከምዝሓበሮ ወታደራት ኤርትራ ንሰቡእትን ትሕቲ ዕድመ ኣዋዳትን ኣብ ጎደናታት ረሺኖም፣ሰፊሕ ስርቂ ንብረት እውን ፈፂሞም ኢሉ።
ብሊንከን ኢትዮጵያ መግሃስትታት ሰብኣዊ መሰላት ክምርመር ዓለምለኸ ሓገዝ ከምእትቕበልን ብዘይደረት ሰብኣዊ ሓግዝ ክቐርብ ከምእትፈቅድን ቅርብቲ ምዃና ሓቢሮም ኣለው።
‘’ብዘይ ውዓል ሕደር ሓይልታት ኤርትራን ናይ ክልል ኣምሓራ ሓይልታትን ካብ ትግራይ ምውፃእ ኣገደስቲ ቀዳማይ ስጉምታት እዮም’’ኢሎም ኣለው ብሊንከን።
‘’እዚኦም ኣብቲ ግጭት ይሳተፉ ዘለው ኩሎም ወገናት ምቁራፅ ተፃብኦ ብምእዋጅን ኣብ ውሽጢ ትግራይ ዘለው ትካላት ብዘይደረት ረድኤት ከከፋፍሉ ፍቓድ ብምሃብን ክዕጀቡ ኣለዎም’’ኢሎም ብሊንከን ኣብ መግለፂኦም።
ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከን ዘውፅኡዎ መግለፂ ንልዑላዊነት ኢትዮጵያ ዝዳፋእ እዩ ክብል ናይ ኢትዮጵያ ምንስቴር ጉዳያት ወፃኢ ኣፍሊጡ።
መሓዙት መንግስታት ነቲ ኩነትታት ብትኽክል ክግንዘቡዎ ኣብ ምርዳእን ዝተዛብዐ ብልዝብ ኣብ ምቅናዕን ኢትዮጵያ ፃዕሪ ከም እተካይድ ወሃቢ ቃል ምንስቴር ወፃኢ ኢትዮጵያ ኣምባሳደር ዲና ሙፍቲ ገሊፆም።
‘’ኣብ ውሽጢ ኢትዮጵያ ናይዚ ነገዱ እዩ ናይዚ ነገድባ፣ናይዚ ወረዳ ናይቲ ወረዳ እዩ ምባልስ ንልኡላውነት ምድፋርዶ ኣይኸውንን እዩ ?’’ ኢሎም ዝሓተቱ ወሃቢ ቃል ኣማባሳደር ዲና ሙፍቲ ‘’እዚ ብመንፅር ሞራል ይኹን ምኽባር ዓለምለኸ ሕጊ ልኡላዊነት ንምኽባር ካብ ዝወፁ ሕግታት ናይዚ ኣየኽይድን ኢና ንብል ዘለና’’ ኢሎም።
ብዛዕባ ተፃብኦ ጠጠው ምባል ብዝምልከት ንህወሓት ምስታፍ ዝክኣል እንተኾይኑ ዝተሓተቱ ኣማባሳደር ዲና ሙፍቲ ኣብዚ ጉዳይ እዚ ዝኾነ ይኹን ምይይጥ ኣይህልን ልዝብን ስምምዕን ዝካየድ ምስ ዘሎ ሓይሊ እዩ፤ዘየለ ሓይሊ ደሊኻ ክተምፅኦ ኣይትኽእልን ኢሎም።
ሰብኣዊ ረድኤት ዘቕርቡ ክኸዱ እንተደልዮም ብዘይገደብ ይፍቀደሎም እዩ ኢሎም።መግሃስቲ ሰብኣዊ መሰላት ብዝምልከት ነፃን ገለልተኛን ኣካል ከፃሪ ይኽእል ዝብል መርገፂ ምትሓዙ እውን ሓቢሮም ኣለው ወሃቢ ቃል ኣማባሳደር ዲና ሙፍቲ።
ኣብ መግለፂ ምንስቴር ወፃኢ ብሊንከን ዝተገለፀ ብዛዕባ ምስሓብ ወታደራት ኤርትራ ዝምልከት ግና እቶም ኣማባሳደር ሪኢቶ ኣይሃቡሉን።


text:
ኣብ ኣውስትራልያ ተወሳኺት ከተማ ብሰንኪ ኮሮናቫይረስ ክትዕጾ ተገይሩ-ሰበ-ስልጣን`ታ ከተማ ድማ ኣየናይ ክሊ ዕድመ`ዩ ክታበት ኮቪድ ክረክብ ዘለዎ ኣብ ዝብል ምስ ፈደራል መንግስቲ ይሰሓሓቡ`ለዉ።
ካብ ትማሊ ሶሉስ ኣትሒዛ ክትዕጸው ተወሲኑላ ዘሎ ከተማ ኣሊስ ስፕሪንግስ ትብሃል፡ ሓደ ዝተታሕዘ ሰብ ኣብ መዓርፎ ነፈርቲ ንሰዓታት ድሕሪ ምጽንሑ`ዩ ንስለስተ መዓልታት ክትዕጾ ተወሲኑ`ላ ። ሕጂ ኣብ ኣውስትራልያ ክዕጸዋ ተገይረን ዘለዋ ከተማታት ሓሙሽተበጺሐን ኣለዋ።
ብኻልእ ወገን ክታበት ኣስትራዘነካ ንትሕቲ 60 ዓመት ጥራይ ክወሃብ ሰበ-ስልጣን ጥዕና`ታ ሃገር ወሲኖም ኣለዉ። ቀዳማይ ሚንስተር`ታ ሃገር ግን እቲ ክታበት ንትሕቲ 40 ዓመት ጥራይ ክወሃብ ኣለዎ ዝብል ሃሳብ ኣቕሪቡ- ኣብ መንጎኦም ምስሕሓብ ተፈጢሩ`ሎ።
ኣብ ኢንዶነጅያ ድማ እቲ ደልታ ዝብሃል ዓይነት ኮሮናቫይረስ ነታ ሃገር ናብ ጥፍኣት ገጹ ይደፍኣ`ሎ ክብል ቀይሕ መስቀል`ታ ሃገር ሓቢሩ።
ሩስያ ድማ ሎሚ ረቡዕ ዛጊት ዝለዓለ ኣብ ሓደ መዓልቲ 669 ሞት መዝጊባ`ላ-።
መጀምርያ ኣብ ህንዲ ዝተራእየ ደልታ-ሎሚ ኣብ 80 ሃገራት ከምዝበጽሐ ይግለጽ ኣሎ። በዚ መሰረት ድማ ውድብ ጥዕና ዓለም-ወላ ዝተኸተቡ ሰባት ማስክ ክገብሩ የተሓሳስብ ኣሎ።


text:
መግለጺ ኤርትራዊ ሃገራዊ ግንባር(ኤሃግ) ብኣጋጣሚ ባሕቲ መስከረም ምጅማር ብረታዊ ተጋድሎና
ህዝቢ ኤርትራ ካብ ባዕዳዊ መግዛእቲ ክናገፍ፣ ወናኒ ክብረቱን ርስቱን ኮይኑ መጻኢ ዕድሉ ባዕሉ ዝዉስነሉ መሰል ከውሕስ ን20 ዓመታት ዘካየዶ ሰላማዊ ዲሞክራስያዊ ቃልሲ ብዓሎቕን ዓመጽን ሓያላት ሃገራት፡ ንምሉእ ናጽነት ዝነበረ ድሌቱ ብምጉዕጻጽ፤ ብዘይ ምርጫኡ፡ ብውዕል ፈደረሽን ሓሊፉ፡ ኣብ ትሕቲ ባዕዳዊ መግዛእቲ ኢትዮጵያ ንኽቑረን ዕዉር ፍርዲ ከምዝተዋህቦ ታሪኽ የዘኻኽረና። ህዝቢ ኤርትራ ነቲ ቄናን ፍርዲ ብምቅዋም “ናጽነት ወይ ሞት” ብምባል፡ ብመሪሕነት ተጋድሎ ሓርነት ኤርትራ ኣብ ባሕቲ መስከረም 1961 ካብ ሰላማዊ ፖለቲካዊ ቃልሲ ናብ ብረታዊ ተጋድሎ ብምስግጋር፡ በቶም ምዑታት ጀመርቲ ብረታዊ ተጋድሎ፡ ቀዳመይቲ ጥይት ሓርነት ብምትኳስ፡ ደወል ቃልሲ ጸረ ባዕዳዊ መግዛእቲ ኣቃለሐ። እዛ ታሪኻዊት ዕለት ከኣ ህዝብና ነጻን ልዑላዊትን ሃገር ንምጭባጥ፡ ብረት ኣልዒሉ ዝወፈረላ ፍልይቲ ዕለት ኮይና፡ ኣብ ሰነዳት ታሪኽ ህዝቢ ኤርትራ ብኽብሪ ተሰነደት።
ባሕቲ መስከረም፡ ህዝቢ ኤርትራ ንባዕዳዊ መግዛእቲ ዘይጸዓድ፣ ርስቱን ክብረቱን መሰሉን ኣሕሊፉ ዘይህብ፣ ዋላ’ውን እንተተዘርየ ኣስተማሲሉ ኢዱ ዘይህብ ምዃኑ፣ መተካእታ ዘይብላ ሓንቲ ህይወቱ ከፊሉ እታ ዝተመነያ ናይ ባዕሉ ነጻ ልዑላዊት ሃገር ንምፍጣር ሽግ ነጻነት ኣልዒሉ ነጎዳ ሰውራ ብምንጉድጓድ፡ ነታ ጸማም እዝኒ ዝሃበቶ ዓለም፡ ንሃገራዊ ነጻነቱ ዘደናጕየሉ’ምበር፡ ንሓዋሩ ዝኸልኦ ምድራዊ ሓይሊ ከምዘየሎ፡ ብኳሕታ ብረት ዘስምዓላ ክብርቲ ዕለት ኢያ፡፡
ድሕሪ’ቲ ንልዕሊ ፍርቂ ዘመን ዝተኻየደ ዘይሕለል ቃልስን ዝተኸፈለ ኩሉ ዓይነት መስዋእትን፡ ጸረ ባዕዳዊ መግዛእቲ ዝተኻየደ ብረታዊ ተጋድሎ ህዝቢ ኤርትራ፡ ኣብ ዓወት በጺሑስ ኤርትራ’ውን እንሀት ልዑላዊት ሃገር ኮይና። ሎሚ ባሕቲ መስከረም ክንዝክር ከሎና እምበኣር፡ ነቲ ቅድሚ 59 ዓመታት ህዝቢ ኤርትራ ንበረኻ ክወፍር ከሎ ዝነበሮ ዕላማ፡ ብመንጽር ኤርትራ ትሓልፎ ዘላ ህልዉ ኩነት እና’ዛመድና ኢና።
ህዝቢ ኤርትራ መዘና ዘይብሉ ከቢድ ዋጋ ብምኽፋሉ፡ ኤርትራ ካብ ባዕዳዊ መግዛእቲ ሓራ ዝኾነት ሃገር ትኹን ዳኣ’ምበር፡ ዘይከም ትምኒትናን ትጽቢትናን እዛ ከቢድ መስዋእቲ ዝተኸፈላ ሃገርና፡ ፍትሒ፣ ሓርነት፣ ማዕርነት፣ ሰላም፣ ራህዋ፣ ከምኡ’ውን መሰልን ቅሳነትን ዝሰፈና ሃገር ክትኸውን ኣይከኣለትን። ብኣንጻሩ እታ ዝተመነናያን ኩቡር ዋጋ ዝኸፈልናላን ኤርትራ፡ ብውሑዳት ቁንጮ ተጨውያ ናብ ሓንቲ ዓባይ ቤት ማእሰርቲ ተቐይራ፤ ከም ህዝቢ ሰላም ተሓሪሙና፣ መሰልና ተገፊፉ፣ ክብርና ተደፊሩ፤ ከም ደቂ ዛግራ ንበታተንን ግዳያት ኣስካሕካሒ ግፍዕን ህልቂትን ንኸውንን ኣሎና።
ህሉው ምስሊ ናይታ ኣብ ትሕቲ ሕሱም ምልካዊ ምሕደራ ህግደፍ እትርከብ ሃገርና ኤርትራ፡ ፖለቲካዊ መዳዩ ምስ ንፍትሽ፡ ሃገርና ኣብ’ዚ መበል 21 ክፍለ ዘመን፡ ሓንቲ ካብተን ብዘይ ቁዋም፣ ብዘይ ግዝኣተ-ሕግን ንቡር ባይቶን፡ ብሕጊ ጫካ ዉሑድ ጉጅለን ብሓደ ውልቀ መላኽን እትምራሕ ሃገር ኮይና ትርከብ። ዜጋታት ሰብኣዊ ክብረቶም ተጋሂሱ፡ ዲሞክራስያዊ መሰሎም ተቐንጢጡ፣ ብራዕድን ሸበራን ተዋሒጦም፣ ብስግኣት ተኸቢቦም ክነብሩ ተፈሪዶም ኣለዉ። ህዝቢ ብሰላም ወፊሩ ብሰላም ዝምለሰሉ ዕድል ጸቢቡ፣ እፎይታ ተሓሪምዎ፡ ኣብ ናይ ኩናትን ወረ ኩናትን ሃለዋት ተጸሚዱ ወትሩ ኣብ ሻቕሎት ይነብር ኣሎ።
ብቐጠባዊ መዳዩ ምስ ዝርኤ ከኣ፡ ህዝብና ንድኽነትን ስእነትን ተቓሊዑ፣ ብሕሰም መነባብሮ ክማስን፣ “ኣጥሚኻ ግዛእ” ብዝብል ኣራዊታዊ ባርባራዊ ኣተሓሕዛ ክድሃኽ፣ ካብ መሰረታዊ ድሌታት ወጻኢ ካልእ ሕቶትታ ከይሓትት ጽዑቅ ሰነ-እምራዊ ኩናት ተወሊዑዎ ይርከብ። ብፍላይ ኣብ’ዚ ሕጂ እዋን ዝበዝሐ ህዝቢ ኣብ ከቢድ ናይ መነብባሮ ሕሰም ተቖሪኑ፡ ብሓለንጊ ስእነትን ዓጸቦን ክግረፍ ተፈሪዱ፡ ከቢድ ናይ ሞት ሓደጋ ኣንጸላልይዎ ኣሎ። ነዚ ከም ጸሓይ ዝደምቕ፡ ናይ ኣደባባይ ምስጢር ኮይኑ ዘሎ ስእነትን ጥሜትን ሕሱም መነባብሮን ህዝብና፡ እቲ ጨካን ኣረሜን ጉጅለ ህግደፍ፡ ካብ ማሕበረ-ሰብ ዓለም ክሓብኦን ክኽዉሎን ክፍትን ምጽንሑ ዝፍለጥ’ኳ እንተኾነ፣ ሕጂ ግን ዜጋታት ብጥሜት ግዳይ ሞት ይኾኑ ከም ዘለዉ ክጋሃድን ክቃላዕን ጀሚሩ ኣሎ። ኣብ መዳይ ማሕበራዊ ጉዳያት’ውን፡ ህግደፍ ነቲ ካብ ህዝቢ ክመጾ ዝኽእል ተቓዉሞ ንምፍሻል እቲ ከም ቀዳማይ ዕማሙ ዝሰርሓሉ ዘሎ፡ ሓድነት ህዝቢ ምፍራስ፣ ድሕረታት ብምጽሕታር ህዝቢ ሓድሕዱ ክተፋነንን፡ ኣብ ዘይመሰረታዊ ጉዳያት ክራጸምን ምግባር፡ ከምኡ’ውን ክቡር ባህሉን ጽኑዕ ክብርታቱን ክፈርስ፣ ዘይምትእምማን ሰማይ ክዓርግ ይገብር። ኣብ ማእከል ህዝቢ ጃሱሳትን ዕሱባትን ብምዉፋር፡ ዜጋታት ኣፎም ከይከፍቱ ንምሕራም ይሰርሕ ኣሎ። ኣብ ሃገርና ቅድሚ ሕጂ ተራእዮም ዘይፈልጡ ዘይንቡራት፣ ፍንፉናት ባህልታትን ኣተሓሳስባታት ክስዕርሩ፣ ክቱር ጭካነ ክነግስን፡ ጉቦን ብልሸዉናን ሰማይ ክዓርግን ኮይኑ ኣሎ።
ናይ’ዚ ኩሉ እኩብ ድምር ዉጽኢት፡ እዛ ቅድሚ 30 ዓመታት ከም ሃገረ ብተኣምራታዊ ቅያን ዓወትን ትግለጽ ዝነበረት ሃገር፡ ሎሚ ብግህሰት መሰልን ዉርደትን ደቂ ሰባት እትፍለጥ፣ ብምፍራይ ሰደተኛታት እትልለ፣ ኣብ ዓዘቕቲ ድኽነት ዝተሸኽለት፣ ብዂናትን ወረ ኩናትን ዝተሓመሰት፣ ካብ ልምዓትን ምዕባለን ዝረሓቐት፣ ኣብ ትሕቲ ሓደ ግኑን ውልቀ-መላኺ ተገዚኣ ብሕሱም ጭቆና እትሳቐን፡ ካብ ምህላዉ ናብ ዘይምህላዉ ገጻ ተምርሕን ዘላ ሃገር ብዝብል ትግለጽ ኣላ። እቲ ክዉን ኣብ ባይታ ዘሎ ሓቂ’ዉን ንሱ እዩ። ኤርትራ፡ ፍጡር ወዲ ሰብ ክነብረላ ተጸግም፣ ብሰንኪ ግዕዙይ ምሕደራ ቁንጮ ህግደፍ፡ ህዝባ ናብ ስደት ዝገዓዘ፣ ናይ ምቕጻል ዕድላ ኣብ ምልክት ሕቶ ዝኣተወት ሃገር ኮይና ትርከብ።
ሃገርና ብሰንኪ ምልካዊ ምሕደራ ህግደፍ፡ ኣብ ናይ ምቕጻልን ዘይምቕጻልን ቀራና መንገዲ ተንጠልጢላ፡ ኣብ እትርከበሉ እዋን ኴንና፡ ነዚ ከም ህዝቢ ብረት ኣልዒልና ቃልሲ ኣንጻር መግዛእቲ ዝጀመርናሉ ታሪኻዊ ዕለት ኣብ ንዝኽረሉ ዘሎና እዋን፡ ብፍሉይ ኣቃልቦ ክጥመቱ ዘለዎም፡ እቲ ኣብ ስልጣን ዘሎ ጸረ ህዝቢ ጉጅለን ወልቀ-መላኺ መራሒኡን፡ ኣብ’ዚ ዝሓለፈ ክልተ ዓመታት ብሸም ሰላም ምስ ኢትዮጵያ ክገብሮ ዝጸንሐ ዘሎን ከምኡ’ውን ኣብ ዝተፈላለዩ ኣጋጣሚታት ብወግዒ ዝስማዕ ዘሎ፡ ንነጻነትን ልዑላዉነትን ሃገርና ኣብ ፈተና ዘእቱ መደረን፡ ብስዉር ዝስራሕ ዘሎ ከም ህዝቢ ክብርናን ልዑላውነትናን ዝግህስ ተግባራትን፡ ካልኦት ምስኡ ዝተኣሳሰሩ ተኣፈፍቲ ጉዳያትን እዮም። ኣብ’ዘን ዝሓለፋ ክልተ ዓመታት ጥራይ ንዕላማታት ባሕቲ መስከረም ብሰንጣቅ ዝጻረሩ መደረታትን ተግባራትን ተዓዚብና ኢና። ገለ ካብኣቶም ምጥቃስ፡
- ምኽታም ንህዝቢ ብወግዒ ዘይተገለጹ ምስጢራውያን ዉዕላትን ስምምዓትን።
- ብሰበብ ዶብ ኣብ ዝተወለዐ ኲናት ዓሰርተታት ኣሽሓት መንእሰያት ኣህሊቖም ክንሶም “ጉዳይ ዶብ ካልኣዊ እዩ” ብምባል ገሊጾም። ብቐደሙ’ውን እቲ ኲናት ብሰንኪ ዶብ ዝጀመረ ዘይምንባሩ፡ ብዘይ ሕፍረት ተገሊጹ። በዚ ከኣ እቲ ዝተኸፍለ ዋጋ፡ ዘይምኽኑይ ከምዝኾነን ድሌት ጸቢብ ጉጅለ ህግደፍ ንምምላእ ዝተገብረ ምዃኑን ተጋሂዱ።
- “ህዝብታት ኤርትራን ኢትዮጵያን ክልተ እዮም ዝብል ነቲ ሓቂ ዘይፈልጥ እዩ” ተባሂሉ።
- ጉዳይ ዶብ መዕለቢ ከይተገበረሉ ተንጠልጢሉ እናሃለወ “ኣይከሰርናን ንብረትና ኣምሊስና” ተባሂሉ።
- “ሰለስተ ወለዶታት ኤርትራን ኢትዮጵያን ብዘይ ምኽንያት ተፈላልዮም ጸኒሖም” ተባሂሉ። እዚ ማለት ድማ፡ ቃልሲ ህዝቢ ኤርትራ ፋይዳ ኣይነብሮን ዘስምዕ እዩ።
- እቲ ህዝቢ ኤርትራ ጎይታ ሃገሩን መጻኢ ዕድሉን ክኸዉን ዝተቓለሰሉ መሪር ብረታዊ ተጋድሎ ትርጉም ብዘስእን መንገዲ፡ ንቀዳማይ ምኒስተር ኢትዮጵያ “ድሕሪ ሕጂ ንስኻ ኢኻ ትመርሓና” ተባሂሉ።
- ብሽም ሰላም ዶብ ተኸፊቱ፡ ብዘይ ወግዓዊ መግለጺ ተዓጽዩ።
እቲ ዝርዝር ብዙሕ እዩ። ብቐጥታ ክትርጎም ከሎ ግን፡ ነቲ ህዝቢ ኤርትራ ዝተቓለስሉን፡ ምእንቲ ነጻነቱን ልዑላዊ ክብረቱን ዝኸፈሎ ዋጋን፡ ኣብ ምልክት ሕቶ ዘእቱን ንቃልስናን መስዋእትናን ዝድዉንን እዩ።
እምበኣርከስ ሎሚ ኣብ’ዚ መበል 59 ዓመት ምጅማር ብረታዊ ቃልስና ንዝኽረሉ እዋን፡ እቲ ሓደ ብኣንክሮ ክንጥምቶ ዘሎና ጉዳይ፡ እቲ ኣብ ኤርትራ ብዘይ ሕርያ ህዝቢ ኣብ ስልጣን ዘሎ ገባቲ ጉጅለ ህግደፍን ውልቀ መላኺን ሒዞሞ ዘለዉ መንገድን፡ ዝኽተልዎ ዘለዉ ኣካይዳን፡ ነቲ ከም ህዝቢ ዝተቓለስናሉን ከሉ ዓይነት መስዋእቲ ዝኸፈልናሉን ጉዳይ ነጻነትን ልዑላዉነትን ብደም ዝተጠምዐ ሃገራዊ መንነትን ክብረትን፡ ኣብ ከቢድ ፈተና ዘእቱ፣ ከም ህዝቢ ክንጸንትን ክንበርስን፣ ከም ሃገር ክንዓኑን፡ ነበሩ ክንበሃልን ዝገብር ምዃኑ ብምግንዛብ፡ ህጹጽ ፍታሕ ክንደልየሉ ኣብ ዝግበኣና እዋን ምህላውና ምርዳእ የድሊ።
ኤርትራዊ ሃገራዊ ግንባር(ኤሃግ)፡ ነቲ ህዝብናን ሃገርናን ዘለዉዎ ጭቡጥ ኩነታት ብምርዳእ፡ ነቲ ዉድዓዊ ኩነት ገጢምና፡ ህዝብን ሃገርን ካብ ጥፋኣትን ዕንወትን ክድሕኑ፡ እቲ ሓደን መተካእታ ዘይብሉ ጉዳይ፡ ኣብ ጭቡጥ ገምጋም ዝተሰረተ፣ ኣብ ንጹር ናይ ቀረባን ርሑቕን ዕላማታት ዝምርኮስ፣ ኩሉ ዓቕምታት ሰዉራ ግዜ ከይሃበ ክጥመር ምግባር ምዃኑ ይኣምን። ኤሃግ ከም ሰፊሕ ግንባር፡ እዚ ከም ህዝቢ ሕጂ ዘለናዮ ኩነታት፡ ልዕሊ ዝኾነ እዋን ኣሰካፍን ህጹጽነት ዝሓትትን’ዩ ካብ ዝብል መረዳእታ ነቒሉ፡ ኩሎም ብጭቡጥ ኣብ ቃልሲ ዘለዉ ፖለቲካዊ ዉድባት ዝሳተፍዎ ሰፊሕ ፖሎቲካዊ ጽላል ክምስረት ክጽዉዕ ጸኒሑ እዩ። ከም ኤርትራዊ ሃገራዊ ግንባር፡ ኣብ’ዚ ዕዙዝ ዕለት’ዚ ሓደ ኣረጊጽና ክንገልጾ ንደሊ ጉዳይ እንተልዩ፡ ሕጂ’ዉ እቲ ዘሎና ኣማራጺ ፖለቲካዊ ዉድባት ሃናጽን ንህልዉ ኩነታት መሰረት ዝገበረ ዘተን ልዝብን ክገብሩ፣ ነቲ ህልዉ ኩነታት ብግብሪ ዘግጥሞም ሓበራዊ ባይታ ክፈጥሩ ምግባር እዩ። ኤርትራዊ ሃገራዊ ግንባር(ኤሃግ) ነቲ ዘለናዮ እዋን ዝምጥን ስምምዓትን ዉዳበን ዕዉት ክኸዉን፡ ኩሉ ዝከኣሎ ክገብር ድልዉነቱ ደጊሙ ክገልጽ ይፈቱ። ከም ግንባር እዚ እምነት’ዚ ብተደጋጋሚ ክንገልጾ ዝጸናሕና እዩ።
ኤርትራዊ ሃገራዊ ግንባር(ኤሃግ) በዚ ታሪኻዊ ዕለት’ዚ፡ ናብ ህዝቢ ከሕልፎ ዝድሊ ነገር፡ እዚ ዘለናዮ እዋን ኣዝዩ ታሃዋስን ከም ህዝቢ ንህላወናን ቐጻልነትናን ኣብ ሓደጋ ዘእቱ፡ ገባቲ ጉጅለ ህግደፍ ንህላዉነቱ ልዕሊ ህላወ ህዝብን ሃገርን ሰሪዑ፡ ምስ ትማሊ ዝስዓርናዮም፡ ኣብ ነጻነትናን ልዑላዉነትናን ዘይኣምኑ ሓይልታት ምስፍሕፋሕ ተሻሪኹ፡ ናይ ጥፍኣት ሓዊ ክጽሕትር፣ ብኻልእ መዳይ ከኣ፡ ልዑላዊ መሬት ሃገርና፡ መናሃርያ ናይ ግዳም ሓይልታት ክኸዉን ኣሕሊፉ ብምሃብ፡ ናይ ዓይኒ የብለይ ስኒ-የብለይ ዕሙት መንገዲ መሪጹ፡ ዳግም ንሞትን ጥፍኣትን ህልቒትን ዝዕድም ሽርሕታትን ዉዲታትን ተጸሚዱ ኣሎ። ብዘይካ’ዚ ስርዓታትን መንግስታትን ዓለም ብጉዳይ ሕማም ቫይረስ ኮሮናን ሳዕቤናቱን ተሻቒሎም፤ ህዝቦም ንምድሓን ተጸሚዶም ኣብ ዘለዉሉ እዋን፡ ገባቲ ጉጅለ ህግደፍ ግን፡ በንጻሩ ሕማም ኮሮና ከም ጽቡቕ ኣጋጣሚ ብምዉሳድ፡ ህዝቢ ኩሉ ምንቅስቓሳቱ ሓሪሙ ክርገጥ ብምግባር፡ ግዳይ ሕሱም ጥሜትን ዓጸቦን ክኸዉን ፈሪዱዎ ኣሎ። ህዝቢ ካብ ኩሉ ንጥፈታት ተኾኒኑ፡ ዘይንቡር ክነብር፣ ሂወቱ ከይትሓልፍ ንብረቱን ዘለዎ ጥሪትን ክሸይጥን፡ ንዕለታዊ መግቢ ክምእርር፡ ብእግሩ ናብ ፈቀድኡ ክጉዓዝ ይርከብ ኣሎ። እቲ ጉዳይ እምብኣር “ተኾርሚኻ ሞት፡ ኣሳፊሕካ ሞት” ይኸዉን ሰለዘሎ፡ ህዝቢ ኤርትራ እታ ዘላቶ ምርጫ፡ ኣንጻርቲ ንሞትን ጥፍኣትን ፈሪድዎ ዘሎ ጉጅለ ብሓባር ክትንስእ፡ ንህላዉነቱ ክልዓል፡ እቲ ስዓት ሕጂ ምዃኑ ክንሕብር ንፈቱ። ኣብ መወዳእታ፡ ህዝቢ ኤርትራ እቲ ተመን ኣብ እግርኻ፡ እቲ በትሪ ኣብ ኢድካ ስለዝኾነ፡ ብኣጋጣሚ’ዚ ክቡር በዓል ዘየዳግምን ዘየጣዕስን ናይ ቃልሲ ምርጫ ክትሓሪ ንላቦ።
ንዘመናት ተምበርኺኹን ተጻዒዱን ዝነብር ህዝቢ ከቶ የልቦን ! !
ባሕቲ መስከረም ወትሩ ደሚቓን ተኸቢራን ትንበር!!
ብዙሕነታዊ ሓድነትና ውሕስነት ዓወትና!!
ኤርትራዊ ሃገራዊ ግንባር (ኤሃግ)
ባሕቲ መስከረም 2020 ዓ.ም.


text:
Radio Erena: 08 February 2017
ሃገራዊ ድሕነትን ጸጥታን መንግስቲ ኤርትራ፣ ኣብ ኩለን ሚኒስትሪታትን ትካላት መንግስትን ህግደፍን ኣዋፊርዎ ዝጸንሐ ናይ ስለያ መሓውር ብሓድሽ ይትክኦ ከምዘሎ ምንጭታት ሬድዮ ኤረና ሓቢሮም።
እዞም ንመሳርሕቶም ክጸናጸኑን ክስልዩን ብመንግስቲ ዝምልመሉ ዘለዉ ሓድሽቲ ኣባላት፣ ብስም ቤት ትምህርቲ ካድር፣ ናይ ስራሕ ወፍርን መገሻን በብጉጅለ ናብ እምባትካላ፣ ዓላ፣ ናቕፋን ካልኦት ከተማታትን ኤርትራ እናተላኣኹ ስልጠና ይወስዱ ከምዘለዉ እቶም ምንጭታት ይጠቕሱ።
እቲ መንግስቲ፣ ዜጋታት ብፍላይ ከኣ መንእሰያት ተኣኻኾቦም ውዳብ ከይፈጥሩ፣ ምስ ናይ ወጻኢ ኣካላት ከይራኸቡን ብኣውርኡ ድማ እቲ ግኑን ኮይኑ ዘሎ ናይ ስደት መደብ ከይህልዎምን ንምጽንጻን፣ በብእዋኑ ኣብ ሚኒስትርታትን ትካላት መንግስትን ክምልምሎም ዝጸንሐ፣ ብልምዲ “ናይ እዚኒ ወይ ኩትሻ” እናተባህሉ ዝጽውዑ ኣባላት ምጽንጻንን ስለያን፣ ዳርጋ ብምሉኦም ብህዝቢ ስለዝተፈልጡን ዝተቓልዑን፣ ሓድሽ መሓውር ስለያ ንምውፋር ሓደሽቲ ኣባላት ኣብ ምምልላም ይርከብ።
እዞም ዝምልመሉ ዘለዉ ሓደሽቲ ኣባላት ምጽንጻንን ስለያን፣ ከም ኣበል ዝኣመሰለ ገንዘባውን ካልእን ረብሓታት እናተዋህቦም ንመሳርሕቶም ክጸናጸኑ ምምራጾም፣ ኣብ መወዳእታ ብህዝቢ ምስ ተቓልዑ ከምቶም ቅድሚኦም ዝነበሩ ተጸናጸንቲ ግዳያት ተነጽሎ ከምዝኾኑ ዘተሓሳሰቡ እቶም ምንጭታት፣ መሓውር ስለያ ይኹን ካልእ ናይ ጸጥታን ራዕድን ሓይሊ፣ ንድሌት ህዝቢ ክዓግት ሓይሊ ከምዘይብሉ ሕሉፍ ታሪኽ ኤርትራን ካልኦት ሃገራትን ኣብነት ምዃኑ ኣዘኻኺሮም።
መዓልታዊ 10ታት ኤርትራውያን፣ ንመሓውር ስለያ፣ ጸጥታን ራዕድን መንግስቲ ብምብሳዕ፣ ንዶባት ኤርትራ እናጠሓሱ ናብ ኢትዮጵያን ሱዳንን ከምዝሰግሩ ዝፍለጥ’ዩ።
ሓያሎ ኣባላት ስለያን ተጸናጸንትን (ናይ እዝኒ) ተዋፊሮሙለን ካብ ዝርከቡ ትካላት መንግስቲ ሓንቲ ዝኾነት ሚኒስትሪ ዜና፣ እቶም ተጸናጸንቲ ካብ ብዝሒ ህድማ ጋዜጠኛታትን ኣባላት ዜናን ከድሕንዋ ኣይከኣሉን።
መንግስቲ ኤርትራ፣ ካብ ውሽጢ ተቓውሞታትን ህዝባዊ ናዕብን ከይነቱግ ካብ ምስጋእ፣ ኣብ መላእ ሃገር ማእለያ ዘይብሎም ኣባላት ስለያን ጸጥታን ኣዋፊሩ ከምዘሎ ብቀጻሊ’ዩ ዝጥቐስ።
======================


text:
ጂቡቲ፣ DP World ንዝተባህለ ናይ ዱባይ ወሃቢ ኣገልግሎታት ወደብ፣ 385 ሚልዮን ዶላር ክትክሕስ ኣብ ለንድን ዝመደበሩ ቤት ፍርዲ ወሲኑ።
እቲ ቤት ፍርዲ፣ ኣብ ዝሓለፈ ሰሙን ኣብ ዝሃቦ ውሳኔ፣ ጂቡቲ፣ ነቲ ምስ ዱባይ ዝኸተመቶ ውዕል ኣገልግሎታት ወደብ ብሃንደበት ድሕሪ ምስራዛ፣ ንዝሰዓበ ክሳራታት ክትክሕስ’ዩ በይኑ።
መንግስቲ ጅቡቲ ነቲ ምስ ወሃቢ ኣገልግሎታት ወደብ DP World ናይ ዱባይ ኣቐዲሙ ዝተኸተሞ ስምምዕ ወፍሪ ዝሰረዘሉ ምኽንያት፣ ዱባይ ነቲ ኣብ ኣገልግሎታት ምርጋፍን ምጽዓንን ኮንተይነራት ዝነጥፍ ወደብ ዶራለ ትሕቲ ዓቕሙ ተስርሖ ኣላ ብዝብል’ዩ።
እንተኾነ፣ ዱባይ እቲ ውዕል ብሃንደበት ብምስራዙ ንዝሰዓበ ክሳራታት፣ ክትክሓስ ንዘቕረበቶ ሕቶ መንስቲ ጅቡቲ ስለዝነጸጎ ለንደን ናብ ዝርከብ ቤት ፍርዲ ከተቕርቦ ወሲና።
መንግስቲ ጅቡቲ ብወገኑ፣ ነቲ ኣብ ለንደን ዝርከብ ቤት ፍርዲ ኣፍልጦ ከምዘይህብ ብምግላጽ፣ ብዛዕባ’ዚ ውሳኔ ዝኾነ መግለጺ ኣይሃበሉን።
ወደብ ዱራለ፣ ኣብ መንጎ ዱባይን መንግስቲ ጅቡቲን ኣብ 2006 ድሕሪ ዝተበጽሐ ናይ 30 ዓመት ስምምዕ ክራይ ዝተሃንጸ ኮይኑ፣ ኣብ 2009 ኣገልግልሎት ጀሚሩ።
እንተኾነ መንግስቲ ጅቡቲ ካብ 2014 ንደሓር ዝተፈላለየ ክስታት ብምምጻእ፣ ነቲ ናይ 30 ዓመት ውዕል ሰሪዙ፣ ኣብ 2018 ኣብ ትሕቲ ምሉእ ዋንነቱ ኣእትይዎ።


text:
Radio Erena: 05 February 2018
ኣብ ልዕሊ ስደተኛታት ሕሉፍ ጽልኢ ከምዘለዎ ዝተነግረሉ ኢጣልያዊ፣ ካብ መኪና ኮይኑ ብዝኸፈቶ ቶኽሲ ሽዱሽተ ስደተኛታት ከምዘቑሰለ ሰበ ስልጣን ኢጣልያ ኣፍሊጦም።
እቶም ኣብ ደቡባዊ ኢጣልያ ቆሲሎም ዘለዉ ኣርባዕተ ስደተኛታት መንነቶም ብንጹር ኣይተገልጸን።
እቲ የማናዊ ፖለቲካዊ ስነ ሓሳብ ዝኽተልን፣ ኣብ ልዕሊ ስደተኛታት ሕሉፍ ጽልኢ ከምዘለዎን ዝተነግረሉ ሉካ ትርያኒ ዝተባህለ ኢጣልያ፣ ብቀዳም 3 ለካቲት ኣብ ከተማ ማሰራታ ቶኽሲ ዝኸፈተሉ ምኽንያት ፖሊስ የጻርዮ እኳ እንተሎ፣ ሓደ ናይጀራዊ ስደተኛ ብቕትከት ሓንቲ ኢጣልያዊት ተጠርጢሩ ከምዝተቐየደ ብዜና ድሕሪ ምክትታሉ ከም ግብረ መልሲ ዝፈጸሞ ክኸውን ከምዝኽእል ዝተፈላለዩ ወገናት እታ ሃገር ግምታቶም ይህቡ።
እቲ ካብ ከተማ ሮማ ኣስታት 200 ኪሎሜተር ንደቡብ ርሒቃ ኣብ እትርከብ ከተማ ማሰራታ፣ ብቀዳም 3 ለካቲት ዘጋጠመ ፍጻሜ፣ ኣብታ ሃገር ምስ ስደተኛታትን ምስፍሕፋሕ የማናውያን ሰልፍታትን ብዝተኣሳሰር ርሱን ፖለቲካዊ ክትዓት ኣለዓዒሉ ይርከብ።
ዜጋታት ኤርትራ፣ ኢትዮጵያ፣ ሱዳንን ካልኦት ሃገራትን ዝርከብዎም 10ታት ኣሽሓት ስደተኛታት ብማእከላይ ባሕሪ እናሰገሩ ናብ ኢጣልያ ይኣትዉ ከምዘለው ይፍለጥ።
ኢጣልያ ብዋሕዚ ስደተኛታት ብቀጻሊ ተማርር እኳ እንተላ፣ ጉዳያ ኣተሓሕዛ ስደተኛታት ንዜጋታት እታ ሃገር ካብ ዘካትዕ ነጥቢ’ዩ።
እዚ ከምዚ’ሉ እንከሎ፣ ዝሓለፈ ሰሙን ካብ ገማግም ባሕሪ ሊብያ ብጃልባ ዝተበገሱ ኣስታት 90 ስደተኛታት ከምዝጠሓሉ ተሓቢሩ።
እታ ጃልባ ካብ ገማግም ባሕሪ ሊብያ ከይርሓቀት ስለዝጠሓለት፣ ዜጋታት ፓኪስታን ምዃኖም ዝተገልጸ ናይ 8 ሰባት ሬሳ ናብቲ ገማግም ተገፊዑ ከምዝተመልሰ ኣህጉራዊ ትካል ስደተኛታት ሕቡራት ሃገራት ኣፍሊጡ።
ብመሰረት እቲ ኣህጉራዊ ትካል ዝሃቦ ሓበሬታ፣ ዛጊት ክልተ ሰባት ጥራይ’ዮም ብህወይት ክድሕኑ ክኢሎም።
==========================


text:
ቅዱስ ኣቦና ር.ሊ.ጳ. ፍራንቸስኮ ንናይ ጳጳሳዊ ናይ ስነ ቤተ ክርስቲያናዊ መክብብ ተቕዋም (ናይ ቅድስቲ መንበር ሓዋርያዊ ልኡካን ኣብ ወጻኢ ሃገራት ንኽዀኑ ዝሕረዩ ዝሕነጽሉ ተቕዋም) ኣቦ መንበር ኣብ ዘመሓላለፍዎ መልእኽቲ፡ ንናይ ቅድስቲ መንበር ሓዋርያዊ ልኡካን ንኽዀኑ ዝሕነጹ ቅድሚ ኣብ ናይ ሓርያዊ ልኡካን ኣባይቲ ጽሕፈት ዝምደቡን ሓርዋርያዊ ልኡካን ኰይኖም ዝስመዩ ንሓደ ዓመት ኣብ ዝተፈላለየ ሰበኻታት ተመዲቦም ኣብ ተልእዀ ወንጌል ከገልግሉ ዝብል ናይ ውሳኔ ሰነድ ከምዘመሓላለፉ ዜና ቫቲካን ኣፍሊጡ።
ስምዖን ተ. ኣርኣያ - ሃገረ ቫቲካን
ር.ሊ.ጳ. ፍራንቸስኮ ዛዕባ ኣማዞን ዝመኸረ ሲኖዶስ ኣብ መዕጸዊ ኣብ ዘስምዕዎ መደረ፡ ኣብ ናይ ቅድስቲ መንበር ሓዋርያዊ ልኡኽነት ንኸገልግሉ ዝምደቡ ቅድሚ ነዚ ተልእዀ’ዚ ምምዳቦም ንሓደ ዓመት ኣብ ተልእዀ ወንጌል ንኸገልግሉ ዝብል ዘስመሩሉ ሓሳብ ዕለት 11 ለካቲት 2020 ዓ.ም. ናብ ናይ ጳጳሳዊ ናይ ስነ ቤተ ክርስቲያን መክበብ ተቕዋም - ናይ ቅድስቲ መንበር ሓዋርያዊ ልኡካን (ናይ ቅድስቲ መንበር ኣምባሳድራት) ዝሕነጽሉ ተቕዋም ኣቦ መንበር ብዘመሓላልፍዎ መልእኽቲ ኣብ ግብሪ ክውዕ ከምዝወሰኑን፡ እቶም ንናይ ቅድስቲ መንበር ሓዋርያዊ ልኡካን ንኽዀኑ ዝሕነጹ ካህናት ኰኑ ካልኦት ካህናት ካብ ሰበኻታቶም ወጻኢ ንሓደ ዓመት ኣብ ተልእዀ ወንጌል ከገልግሉን ናብ ዝተፈለለየ ከባቢ ዓለም ክልኣዅ፡ “ኣብዚ ተልእዀ’ዚ ዘኻዕብትዎ ተመክሮ ማዕዶታቶም ከምዘስፍሕ ርግጸይና እየ” ከምዝበሉ ዝሓበረ ቫቲካን ዜና ኣስዒቡ፥ ቤተ ክርስቲያን ኣብ ተልእዀ ወንጌልን ንተልእዀ ወንጌልን ስለ ዝዀነት፡ ኣብ ናይ ቅድስቲ መንበር ናይ ስነ ሜላ ርክባት ጉዳይ ተመዲብካ ኣብ ዝተፈላለያ ሃገራትን ናይ ከካቢ ቤተ ክርስቲያን ምግልጋልን ናይ ስነ ሜላ ስነ ምርምር ፍልጠት ንበይኑ እዅሉ ኣይኰነ ከምዝበሉ እፍሊጡ።
ቅዱስነቶም ኣብ 2015 ዓ.ም. ንናይቲ ጳጳሳዊ ናይ ስነ ርክብ ሜላ ተቕዋም ተመሃሮን መምሃራንን ተቐቢሎም ኣብ ዝለገስዎ ቃለ ምዕዳን፥ “እቲ ኣብ ዝተፈላለየ ኵርናዕ ዓለም ንኽትለኣዅ ዝገብረኵም እትቕበለዎ ሓላፍነት ነቲ ኣብ ኤውሮጳን ኣፍሪቃን ሰሜን ኣመሪካን ላቲን ኣመሪካን እስያን ኦቻይናን ብዝተፈላለየ መዳይ ዝግለጽ ጽምኣት ዕርቅን ድላይ ምትንሳእን፡ ውሳጣውነትን ናይ ባህልታት ብዶሆታትን ንዝኣመሰሉ ብድሆታት ብቑዕ መልሲ ንምሃብ ስንድዋት ምዃን የድሊ፡ እዚ ንምፍጻም ክህነታውን ሓዋርያዊ ኖልዎን ሕንጸትን ከምኡ እቲ ጳጳሳዊ ናይ ስነ ርክብ ሜላ ተቕዋም ብፍሉይ ዘቕርቦ ሕንጸት ኣገዳሲ እዩ፡ ይዅን ደኣ እምበር እቶም ኣብዚ ተቕዋም’ዚ ዝሕነጹ ቅድሚ ሓዋርያዊ ልኡካን (ኣምባሳድራት) ኰይኖም ዝለኣዅ ካብተን ዝመጹለን ሰበኻታት ወጻኢ ናይ ቤተ ክርስቲያን ተልእዀ ከስተማቕሩ መታን ኣብ ዝተፈላለየ ከባቢ ዓለም ኣብ ልኡካነ ወንጌላውነት ንሓደ ዓመት ተላኢዀም ከገልግሉ መሰረታዊ እዩ ከምዝበሉ ዜና ቫቲካን ሓቢሩ።
ቅዱስነቶም ኣስዒቦም ነቲ ዘቕረብክዎ ምዕዳን ናይቲ ተቕዋም ኣቦ መንበር ብፁዕ ኣቡነ ማሪኖ ካብ ዝመጽእ ዘሎ ናይ 2020 -2021 ናይ ተምህርቲ ዘመን ጀሚሩ ኣብ ግብሪ ከውዕልዎ ሓደራ ከምዝበሉ የመላኽት። ኣብዚ ናይ ቅዱስነቶም ድላይ ኵለን ሰበኻታት ክተሓባበራን ክሳተፋን ጽዉዓት ከምዝዀናን፡ እዚ ኣብ ነፍሲ ወከፍ ናይ መጻኢ ሓዋርያው ልኡኽ ኣብ ናይ ኵላዊት ቤተ ክርስቲያን ተልእዀ ስንድው ክኸውንን” ኣብዚ መደብ እዚ እውን ናይ ከባቢ ቤተ ክርስቲያን ክተሓባበራን ኣብ ካልኦት ናይ ከባቢ ኣቢያተ ክርስቲያን ጸዋዕታ ልኡካነ ወንጌል ዘነቓቕሕን ከምዝኸውን ተሰፈይና ምዃኖም ገሊጾም ነቲ ዘመሓላለፍዎ መልእኽት ከምዘጠቓለሉ ዜና ቫቲካን ኣፍሊጡ።


text:
ዮሓንስ ጳውሎስ ዳግማዊ ተቕዋምን ናይ ሙርሲያ ካቶሊካዊ መንበረ ጥበብን ዓለም ሓቆፍ መጽናዕታዊ ስነ ምርምር ዛዕባ ስድራ ቤት ማእከል ብናይ ሓባር ተበግሶ፥ ፍሉይ ናይ ስድራ ቤተ ዕሴት ፈልዩ ንምንባብ ዘኽእል ኣስተንትኖ ዝሕብር ዓለም ሓቆፍ መዕዘብ ስድራ ቤተ ከምዝቖመ ዕለት 6 ታሳስ 2018 ዓ.ም. ኣብ ናይ ቅድስቲ መንበር ዜናን ክፍሊ ማሕተምን ሕንጻ ኣብ ዝርከብ ናይ ጉባኤ ኣዳራሽ ካብ ዝተወሃበ ጋዜጣዊ መገለጺ ክፍለጥ ተኻኢሉ።
ስምዖን ተ. ኣርኣያ - ከተማ ቫቲካን
ናይ ስነ ሕይወት ተቕዋም ኣቦ መንበር ብፁዕ ኣቡነ ቪንቸንዞ ፓሊያ፥ እቲ ዝቖመ ዓለም ሓቆፍ መዕዝብ ስድራ ቤት ንምልላይ ኣብ ዝተወሃበ ጋዜጣዊ መግለጺ ተረኺቦም፡ ስድራ ቤት ናይ ሕብረተሰብ ሃብቲ እዩ ቢሎም፡ እዚ ዮሓንስ ጳውሎስ ዳግማዊ ናይ ቲዮሎጊያ ጳጳሳዊ ተቕዋም ስነ መጽናዕቲ ቃል ኪዳንን ስድራ ቤትን ኣብ ስፐይን ሙርሲያ ኣብ ዝርከብ ካቶሊካዊት መንበረ ጥበብን ኣብ ኢጣሊያ ከተማ ሚላኖ ዝርከብ ዓለም ሓቆፍ ናይ ስነ ስድራ ቤት መጽናዕቲ ተቕዋም ብውህደት ዘበገስዎ መደብ ምዃኑ ኣፍሊጦም።
ኣብ ውልዶ ሕብረተሰብ ስድራ ቤት ዘለዎ ግደን ዕሴታቱን ርዱእ ክኸውን ኣብዚ መዳይ ናይ መጽናዕቲ ሰነዳት ምዝርጋሕ ዝብል ዕላማ ዘለዎ ከምዝዀነን፡ ኣብዚ ዝተበገሰ መደብ ኣብ ኢጣሊያ ስፐይንን ፊንላንድን ስሎቫኪያን ረፓብሊክ ቸክን ሕቡራት መንግስታት ኣመሪካን መክሲኮን ኣርጀንቲናን ቺለን በኒን ከንያን ሆንግ ኮንግ ዝርከባሉ ናይ 15 ሃገራት 20 ናይ ስነ ምርምር ተቕዋማት ስዕበተን ከምዘረጋገጻ ብፁዕነቶም ኣፍሊጦም። ኣብ ሕብረተሰብን ኣብቲ ናይ ሕብረተሰብ መሰረት ዝዀነ ኣባይቲ ስድራን ምግምማዕ ኣብ ዝሰፍሓሉ ዘሎ እዋን ስድራ ቤታዊ ዕሴት ምትብባዕን ምዝርጋሕን ኣዚዩ ልዑል ኣገዳስነት ኣለዎ ምስ በሉ፡ ሎሚ ናይ ቀጻልነት ስልማት ኖበል ንኣባይቲ ስድራ እዩ ክወሃብ ዘለዎ ኢሎም።
በለቲ፥ ኣብ ልዕሊ ኣባይቲ ስድራ ትሕዝቶኣውን ዓቐናዊ ምልከታ
እቲ ዝቖመ ዓለም ሓቆፍ መዕዘብ ኣባይት ስድራ www.familymo nitor.net ዝብል ናይ ገዛእ ርእሱ ወግዓዊ መርበብ ሓበሬታ ዘለዎን ብቛንቋ እንግሊዘይናን ስፓይኖሎን ጣልያንይናን ዝቖመን ካብ ወርሒ ጥሪ 2019 ዓ.ም. ጀሚሩ ኣብ ኣገልግሎት ክውዕል ምዃኑ ናይ ዓለም ሓቆፍ ስነ ምርምር ኣባይቲ ስድራ ማእከል ዋና ኣመሓዳሪ ፍራንቸስኮ በለቲ ኣብ ዝሃብዎ መግለጺ ሓቢሮም፡ እዚ ብኣኦም ዝመሓደር ማእከል ብስነ ካቶሊካዊ ርእየት ንምቕራብ ዝዓዪ ኰይኑ ምስ ካልኦት ናይ ዝተፈላለያ ሃይማኖታት ርእየት ኣስተንፍሶ ምስ ዝገብራ መናብርተ ጥበብን ምስ ካሪታስ ኢንተርናዚዮናሊስን ምስ ካልኦት ዝተፈላለየ ክውንታውነት ኣባይቲ ስድራ እውን ብምትሕብባር ኣብቲ ዓለም ሓቆፍ መዕዝብ ስድራ ቤት ከምዝሳተፍ ገሊጾም፡ ኣብ ቀዳሞት ሰለስተ ዓመታት፥ ስድራ ቤትን ንዋታውን ተራኽቦነታውን ድኽነት ኣብ ዝብል ርእሰ ጉዳይ ዓሚዩቕ መጽናዕቲ ዘካይድን ብፍላይ ኣብ ኩነት ደቀንስትዮን ሕጻናትን ግደ ሓደስቲ ምዕባለ ዕደ ጥበባትን ምዕባለ ብስነ ኣሃዝ ዝተራቐ ማሕበራውያን መርበብን ዝትኰር እዩ ኢሎም፡ ኣተሓሒዞም ኣብ ዝተፈላለያ ሃገራት ንስድራ ቤት ዘተኵር መደባት እውን ብዕምቆት ክምልከት እዩ።


text:
Radio Erena: 08 January 2020
ካብ ኢራን፣ ከተማ ቴህራን ተበጊሳ ናብ ዩኬረን ከተም ኪየቭ ትበርር ዝነበረ ናይ መጓዓዝያ ነፋርት ወዲቓ ብምሕምሻሻ፣ 176 ሰባት ሞይቶም።
እታ ዋንነት መንገዲ ኣየር ዩክሬን ዝኾነት፣ ቦይንግ 737 ዝዓይነታ ነፋሪት፣ ካብ ኣህጉራዊ መዓርፎ ነፈርቲ ኢማም ኻሜናኢ ተበጊሳ፣ ነዊሕ ከይተጓዓዘት ከምዝወደቐት ዘረጋገጸ መግለጺ መንግስቲ ኢራን፣ ሰራሕተኛታትን ወጻእተኛታት ዝርከብዎም ተጓዓዝትን ብሙሉኦም ከምዝሞቱ ኣረጋጊጹ።
ምውዳቕ እታ ነፋሪት፣ ኣመሪካን ኢራንን ኣብ ዝፋጠጣሉ ዘለዋ እዋን ዘጋጠመ ምስ ምዃኑ፣ ብሚሳይል ተሃሪማ ክትከውን ከምእትኽእል ግምታት ይወሃቦ ኣሎ።
እንተኾነ፣ ሚኒስትሪ ጉዳያት ወጻኢ ዩክሬይን ኣብ ዝዘርግሖ መግለጺ፣ እታ ነፋሪት ብሚሳይል ተሃሪማ ወዲቕ ዝብል እምነት ከምዘይብሉ ኣፍሊጡ።
ኤምባሲ ዩክሬን ካብ ኢራን ኣቐዲሙ ኣብ ዝሃቦ ሓበሬታ፣ ኣኣብ ሓደ ሓደ ካብ ሞተራት ብዘጋጠሞ ምብልሻው እታ ነፋሪት ከምዝወደቐት ጠቒሱ ኔሩ።
ነዊሕ ከይጸንሐ ግና ነቲ መግለጺ ብምስሓብ፣ ጠንቒ ምውዳእ ከምዘይተነጸረ ገሊጹ።
ኣብቲ ዞባ ከቢድ ናይ ኵናት ወጥሪ ሰፊኑ ብምህላዉ፣ ሓያሎ መንገዲ ኣየራት ናብ ኢራንን ዒራቕን ዝሰርዐኦ በረራታት ኣብ ምስራዝ ይርከባ።
ኣመሪካ፣ ዝሓለፈ ሰሙን ንላዕለዋይ ኢራናዊ ጀነራል ድሕሪ ምቕታላ፣ ኢራን ከም ግብረ መልሲ፣ ኣብ ዒራቕ ንዝርከብ መዓስከር ኣመሪካ ናይ ሚሳይል መጥቃዕቲ ኣካይዳ ኣላ።
==================